#BREAKING: Court amurehgge dhashun Maamage havaalugai huri6aharuge anhen kuhjjaku govaigen bahppa furaifi, Kuhjjaa ah school ahvves nudhevey! - One Online\nކުއްޖާގެ މާމަޔާއި މަންމަ އިއްޔެ މ. މުލަކަށް ގޮސް، ކުއްޖާއާ ބައްދަލުކުރުމުން މަންމަ ގައިގައި ބައްދައިގަނެގެން އޮވެ ރޮމުންދާ އިރު، ކުއްޖާގެ މާމަވެސް މަންމަގެ ބުރިކަށިމަތީ ބޯއަޅައިގެން އޮވެ ރޮނީ ---\nކޯޓު ހުކުމަކުން މާމަގެ ހަވާލުގައި ހުރި ހަ އަހަރުގެ ކުއްޖަކު ގޮވައިގެން ބައްޕަ ފުރައިފި، ކުއްޖާއަށް ސްކޫލަކަށް ނުދެވޭ!\nތ. ތިމަރަފުށީގައި، ކޯޓު ހުކުމެއްގެ ދަށުން، މަންމަ ފަރާތު މާމަގެ ހަވާލުގައި ހުރި ހަ އަހަރުގެ އަންހެން ކުއްޖަކު ގޮވައިގެން އެ ކުއްޖާގެ ބައްޕަ، ފުރި މައްސަލައެއް ފެންމަތިވެއްޖެ އެވެ.\n"ވަން" އަށް އެނގިފައިވާ ގޮތުގައި މި ކުއްޖާގެ ހަޟާނަތު (ބެލެނިވެރިކަން) ކުއްޖާގެ މަންމަ ފަރާތު މާމަޔާ ހަވާލުކުރީ މ. މުލަކު ކޯޓުން 2016 ވަނަ އަހަރު އެވެ. އެއީ ކުއްޖާގެ ބައްޕަ އެ ކުއްޖާ ހޯދަން އެ ކޯޓުގައި ދައުވާ ކުރުމުންނެވެ. ކުއްޖާގެ ބައްޕަޔަކީ މުލަކު މީހެކެވެ. "ވަން" އަށް އެނގިފައިވާ ގޮތުގައި، ބައްޕަ ދަރިފުޅު ހޯދަން ކޯޓަށް މައްސަލަ އެންމެ ފުރަތަމަ ހުށަހެޅީ ކުއްޖާގެ މަންމަ އެހެން މީހަކާ ކައިވެނީގެ ގޮތުން ގުޅުމުން، އާއިލާއާ ބެހޭ ގަވައިދުގައި ބުނާގޮތުން މަންމަގެ ފުށުން ކުއްޖާގެ ހަޟާނަތު ގެއްލުމުންނެވެ. އާއިލާއާ ބެހޭ ގަވައިދުގެ 71 ވަނަ މާއްދާ ބުނާ ގޮތުން އެހާލަތުގައި، ކުއްޖާގެ ހަޟާނަތުގެ ވެރިފަރާތަކަށް ވަނީ ކުއްޖާގެ މަންމަ ފަރާތުގެ މާމަ އެވެ.\n"ވަން" އަށް އެނގިފައިވާ ގޮތުގައި ކުއްޖާގެ މަންމަ އާއި ބައްޕަ ވަކިވުމަށް ފަހު، ކުއްޖާ ބަލަމުން އައީ ތ. ތިމަރަފުށީގައި ކުއްޖާގެ މަންމަ އެވެ. އަދި ހަޟާނަތުގެ މައްސަލައަށް ފަހު، ކޯޓު ހުކުގެ ދަށުން ދެން ކުއްޖާ ބަލަމުން އައީ ކުއްޖާގެ މާމަ އެވެ.\nކުއްޖާ ގޮވައިގެން ބައްޕަ މ. މުލަކަށް ފުރައިގެން ދިޔައީ އޮޅުވާލުމެއްގެ ތެރޭގައި ކަމަށް ވެސް މައުލޫމާތު ލިބިފައި ވެއެވެ.\n"ކުއްޖާގެ މަންމަ އެ ކުއްޖާ ގޮވައިގެން މާލެއަށް ގޮސް ހުރީ އެ ކުއްޖާ ޑޮކްޓަރަށް ދެއްކުމަށާ ސްކޫލަށް ބޭނުންވާ ބައެއް ކަންކަން ކުރުމަށް. އެއްދުވަހަކު އެ ކުއްޖާގެ ބައްޕަ ގޮސް މި ބުނީ ދަރިފުޅު ގޮވައިގެން ފިހާރަޔަކަށް ގޮސްފަ އެބަ އަންނަމޭ، ކިޔާފަ އެ ކުއްޖާއަށް ވެސް އޮޅުވާލައިގެން ހަމަ އެ ދުވަހު ފުރައިގެން އެ ރަށަށް ދިޔައީ. މިހާ ދުވަސްވީ އިރު އެ ބައްޕަ ދަރިފުޅަށް ގަވައިދުން ހަރަދުވެސް ނުދޭ." ވަން އަށް މައުލޫމާތު ދިން މީހާ ބުންޏެވެ.\nވަން އަށް އެނގިފައިވާ ގޮތުގައި ކުއްޖާ މިދިޔަ އަހަރު ގަވައިދުން ސްކޫލަށް ގޮސްފައި ވެއެވެ. މި އަހަރު ގްރޭޑް އެކަކަށް ބަދަލުވި ނަމަވެސް، ކުއްޖާ އަދި ވަނީ ކިޔެވުމުން މަހުރޫމު ވެފަ އެވެ. ކުއްޖާގެ މަންމަ އެ ކުއްޖާ ސްކޫލަށް ފޮނުވަން ބޭނުންވާ ހުރިހާ ސާމާނެއް ވެސް ހޯދައި ތައްޔާރު ކޮށްފައިވާ ކަމަށް އެނގިފައި ވެއެވެ.\nކޯޓު ހުކުމުގެ ދަށުން ކުއްޖާ ބަލަން މަންމަ ފަރާތުގެ މާމަޔާ ހަވާލުކޮށްފައިވާ އިރު، ކުއްޖާގެ މަންމަޔާއި މާމަ ދިރިއުޅެނީ އެއް ގެޔެއްގަ އެވެ.\nކުއްޖާގެ އާއިލާގެ މެންބަރަކު މިއަދު ވަން އަށް ކިޔައިދިން ގޮތުގައި، އެ ކުއްޖާ ގޮވައިގެން ބައްޕަ އެ ރަށަށް ދިޔައީ މި މަހުގެ ފަސް ވަނަ ދުވަހު މެންދުރު ފަހު އެވެ. އެއީ ކުއްޖާ ޑޮކްޓަރަށް ދައްކަން އެޕޮއިންޓްމެންޓް ވެސް ހައްދައިގެން ކުއްޖާގެ މަންމަ އިން ދުވަހެއް ކަމަށް އާއިލާގެ މެންބަރު ބުންޏެވެ.\n"މެންދުރު 12:55 ގަ ގެޔަށް ގޮސް ކުއްޖާ ގޮވައިގެން ދިޔައީ. ދެން ގުޅާ ގުޅާ ފޯނެއް ނުނަގާ، ތިނެއް ޖަހާ އިރު އެ ކުއްޖާ ޑޮކްޓަރަށް ދައްކަން މެމޯ ހައްދައިގެން މަންމަ އިނީ އޭޑީކޭގަ. މާ ފަހުން، ބައްޕައާ ގުޅުނީމަ ބުނީ ރުޅި ނާންނައްޗޯ، ދެތިން ދުވަހެއް ތެރޭ ދަރިފުޅު ގެންދާނަމޯ! އެހާ ހިސާބުން ކުއްޖާގެ މަންމައަށް ބާރަށް ރޮއިގަނެވުނީ. އެ މަންޒަރު އޭރު އެޑީކޭ ތެރޭ ތިބި އެންމެނަށް ވެސް ފެންނާނެ." އާއިލާގެ މެންބަރު ބުންޏެވެ.\nފުލުހުންގެ މީޑިއާއިން ދާދި ދެންމެ ބުނީ ކުއްޖާ ކުރީން ހުރި މާހައުލަށް (މަންމަ ފަރާތު މާމަޔަށް) ކުއްޖާ ހަވާލުކުރުމަށް ފުލުހުންގެ މައްޗަށް ތިމަރަފުށީ ކޯޓުން އަމުރެއް ނެރެފައިވާ އެހެން ނަމަވެސް އެ އަމުރުގައި ވަކި މުއްދަތެއް ނެތް ކަމަށެވެ. މި އަމުރު އިސްތިއުނާފު ކުރުމަށް ހުށަހަޅާފައިވާ ކަމަށާއި ކުއްޖާ ކުރީން ހުރި މާހައުލަކީ ރައްކާތެރި މާހައުލެއްތޯ ބެލުމުގެ މަސައްކަތް ޖެންޑާ މިނިސްޓްރީއާ ގުޅިގެން ކުރަމުން އަންނަ ކަމަށް ވެސް ފުލުހުން ބުނެ އެވެ.\n"ފުލުހުންގެ ތަހުގީގުން ބެލި ބެލުމުން ސުވާލު އުފެދޭ ކަންތައްތަކެއް ހުރުމުންނާއި ޖެންޑާއިން ވެސް ކުއްޖާ މިހާރު ހުރި މާހައުލަކީ ރައްކާތެރި މާހައުލެއްކަން ކަށަވަރުކޮށްދޭތީ، ފުލުހުން ބަލަމުންދާ މައްސަލައިގައި ކުއްޖާ ގެންދަން އުޅެނީ ރައްކާތެރި މާހައުލަކަށްތޯ ކަށަވަރު ކުރެވެންދެން އަދި ކޯޓު އަމުރުގައި ވަކި މުއްދަތެއް ޖަހާފައި ނެތުމުން ކޯޓު އަމުރު ތަންފީޒުކުރުން ވަނީ ފަސްކުރެވިފައި." ފުލުހުން ބުންޏެވެ.\nމި ކުއްޖާ އަނބުރާ ރަށަށް ގެންނަން ކުރި މަސައްކަތް ނާކާމިޔާބު ވުމާ ގުޅިގެން، ކުއްޖާގެ ހަޟާނަތުގެ ވެރިފަރާތް ކަމަށްވާ، ކުއްޖާގެ މާމަ ވަނީ އެކުއްޖާ ގެނައުމަށް ޓަކައި އަމުރެއް ހޯދަން އެދި ތިމަރަފުށީ ކޯޓަށް ހުށަހަޅާފަ އެވެ. އަދެ އެކޯޓުން ވަނީ، މި މަހުގެ 16 ވަނަ ދުވަހުގެ މެންދުރުފަހު 13:30 ގައި ނެރުނު އެ އަމުރުގައި ކުއްޖާގެ ބައްޕަގެ މައްޗަށް އަމުރުކޮށްފައި ވަނީ 48 ގަޑި ތެރޭ ކުއްޖާ އެ ކުއްޖާގެ މާމަ ފަރާތު މާމަޔާ ހަވާލުކުރުމަށެވެ.\nތިމަރަފުށީ ކޯޓުން ނެރުނު އަމުރުގައި ބުނީ، 2016 ވަނަ އަހަރު މުލަކު ކޯޓުގެ އަމުރަކުން ކުއްޖާގެ ހަޟާނަތު އެކުއްޖާގެ މާމަޔާ ހަވާލުކޮށްފައި ވާއިރު، ޝަރުއީ ކޯޓަކުން އެހެން ގޮތަކަށް ހުކުމް ކުރަންދެން ނުވަތަ ކުއްޖާގެ ހަޟާނަތު ބަދަލުވަންދެން ކުއްޖާގެ ހަޟާނަތުގެ ހައްގުވެރިޔާއާ ކުއްޖާ ހަވާލުކުރުމަކީ ކުއްޖާގެ މަސްލަހަތުގައި އެންމެ ރަނގަޅު ގޮތް ކަމަށް ޝަރީއަތަށް ގަބޫލު ކުރެވޭތީ، ކުއްޖާ ހަވާލު ކުރުމަށް އަމުރު ނެރުނީ ކަމަށެވެ. ކުއްޖާގެ ބައްޕަ އެ އަމުރު ތަންފީޒު ނުކޮށްފި ނަމަ ނުވަތަ އެހެން ވެސް ފަރާތަކުން އެ އަމުރު ތަންފީޒުކުރުމަށް ހުރަސް އަޅައިފި ނަމަ އެކަމެއް ހުއްޓުވައި ކުއްޖާ އެކުއްޖާގެ މަންމަ ފަރާތުގެ މާމަޔާ ހަވާލުކުރުމަށް މޯލްޑިވްސް ޕޮލިސް ސާވިސްގެ މައްޗަށް ވެސް ތިމަރަފުށީ ކޯޓުން ވަނީ އަމުރު ކޮށްފަ އެވެ.\nއެހެން ނަމަވެސް، މި އަމުރުގައި ބުނާ 48 ގަޑި އިރު ހަމަވި އިރުވެސް ކުއްޖާގެ ބައްޕަ އެ އަމުރު ތަންފީޒުކޮށްފައެއް ނުވެ އެވެ.\n"ވަން" އަށް އެނގިފައިވާ ގޮތުގައި އެންމެ ފަހުން ކުއްޖާގެ މާމަ ވަނީ ކޯޓު އަމުރު ހިފައިގެން އުޅަނދެއް 9000 ރުފިޔާއަށް ކުއްޔަށް ހިފައިގެން އިއްޔެ މުލަކަށް ގޮސްފަ އެވެ. އަދި އެ އަމުރު ހިފައިގެން މުލަކު ޕޮލިސް ސްޓޭޝަނަށާއި އެ ރަށުގައި ހުންނަ ޖެންޑާ މިނިސްޓްރީގެ މުވައްޒަފާ ހަމަޔަށް ވެސް މާމަ އަދި މަންމަ ދިޔަ ކަމަށްވެ އެވެ. އެހެން ނަމަވެސް އެ ފަރާތްތަކުން މި އަމުރު ތަންފީޒުކޮށްފައެއް ނުވެ އެވެ.\n"އެއްވެސް ސަބަބެއް ނާންގާ. އިސްތިއުނާފަށް ހުށަހަޅާފަ އޮތަސް އެހެން އަމުރެއް އަދި ނެރެފައެއް ނެތް، އެހެންވީމަ އެހެން ގޮތަކަށް ކޯޓުން ކަނޑައަޅަންދެން ވެސް ކުއްޖާ ހުންނަން ޖެހޭނީ މާމަ ކައިރީގަ." ކުރީން ވާހަކަދެއްކި އާއިލާގެ މެންބަރު ބުންޏެވެ.\nއޭނާ ބުނީ ކުއްޖާގެ މަންމަ އާއި މާމަ އެންމެ ފަހުން ކުއްޖާ ހުންނަ އެ ކުއްޖާގެ ބައްޕަގެ ގެޔަށް ވެސް ދިޔަ ކަމަށާއި އެ ވަގުތު ކުއްޖާ އައިސް މަންމަގެ ކަރުގައި ބައްދައި އޮޅުލައިގެން އެތައް އިރަކު ރުއި ކަމަށެވެ. އަދި މަންމަ ކައިރިޔަށް ގެންދާށޭ ބުނެ ގޮވަމުން ދަނިކޮށް ބައްޕަ ފަރާތުގެ މީހުން އައިސް އެ ކުއްޖާ މަންމަ ކައިރިން ދުރަށް ގެންދިޔަ ކަމަށާއި އޭރު ވެސް އެކުއްޖާ ރޮމުން ގެންދިޔަ ކަމަށް މަންޒަރު ދުށް މީހަކު ވަން އަށް ކިޔައިދިނެވެ.\nމި މައްސަލައިގައި "ވަން" އާ ވާހަކަ ދައްކަމުން ކުއްޖާގެ ބައްޕަ ބުނީ ކުއްޖާ ގެންދިޔައީ ވަރަށް ގިނަ ސަބަބުތައް ހުރެގެން ކަމަށެވެ. އެ ގޮތުން ކުއްޖާ ބަލިވެގެން މާލެއަށް ފޮނުވީ، ހަޟާނަތު ގެއްލިފައިވާ ކުއްޖާގެ މަންމަގެ ހަވާލުގައި ކަމަށާއި އެކަން ކުރި އިރުވެސް ބައްޕަގެ ހައިސިއްޔަތުން އޭނާއަށް އަންގާފައި ނުވާ ކަމަށެވެ. މާލެއަށް އައިސް ދަރިފުޅު ފެނުމުން އެ ކުއްޖާ ހުރިގޮތް ފެނި އަސަރު ކުރި ކަމަށާއި ދަރިފުޅު ގޮވައިގެން ރަށަށް ދާން ނިންމީ އެހާ ހިސާބުން ކަމަށް ވެސް ކުއްޖާގެ ބައްޕަ ބުންޏެވެ.\n"ކުއްޖާ އަރައިގެން ހުރި ފައިވާންގަނޑު ހުރީ އެއްކޮށް ހަލާކުވެފަ. ލައްވާފަ ހުރީ ބާ ހެދުންގަނޑެއް. އަހަރެން ފެންނަ އިރަށް ދަރިފުޅު ބުނީ ކަރުގަ ރިއްސަނީއޭ. ބަލައިލި އިރު ޓޮންސިލް ހުރީ ވަރަށް ބޮޑަށް ދުޅަވެފަ. އަޅުގަނޑުގެ ދަރިފުޅަކީ ކުރީން ވަރަށް ސިއްހަތު ރަނގަޅު ކުއްޖެއް. އެކަމަކު މިފަހަރު ފެނުނު އިރު ހުރީ މުޅީން ހިކި އަނަރޫފަ ވެފަ. އެ ކުއްޖާއަށް ލިބިފަ ހުރި ގެއްލުން ފެނިފަ އަސަރުކޮށްގެން ދަރިފުޅު ގޮވައިގެން ރަށަށް އަންނަން ނިންމީ." މި ވަގުތު މ.މުލަކުގައި ހުރި ކުއްޖާގެ ބައްޕަ ވަން އަށް ކިޔައިދިނެވެ.\nއޭނާ އިތުރަށް ބުނީ، ކޯޓުން ހަޟާނަތު ހަވާލުކޮށްފައި އޮތީ، ކުއްޖާގެ މަންމަ ފަރާތުގެ މާމައަށް ކަމަށާއި އެކަމަކު އެ ކުއްޖާ އެކަނި ބަހައްޓާފައި އެ މާމަ ކިތަންމެ ތާކަށް ދަތުރުކުރާ ކަމަށާއި ކުއްޖާ ކުޑަ އިރު ކުއްޖާގެ މަންމަގެ ފުށުން ވެސް ފެނިފައި ވަނީ އަނިޔާވެރިކަން ކަމަށެވެ. އެ ގޮތުން ކުއްޖާގެ އުމުރުން އެންމެ ހަ މަހުގައި ކުއްޖާއަށް ގާތުންދޭ އުމުރުގައި ވެސް ކުއްޖާ އެކަނި ބަހައްޓާފައި ކުއްޖާގެ މަންމަ އެތައް މަހަކަށް ރަށުން ބޭރަށް ގޮސްފައިވާ ކަމަށެވެ. އަދި ކޯޓުން ދަރިފުޅު މާމައާ ހަވާލު ކުރި ދުވަހުން ފެށިގެން ހަރަދުވެސް ދެމުން އައި ކަމަށާއި ގަވައިދުން ހަރަދު ނުދެވި ދިޔައީ ބަލިވެ ބޮޑު އޮޕަރޭޝަނެއް ކުރަން ޖެހުމުގެ ސަބަބުން ކަމަށެވެ.\nމި ފަހަރު ކުއްޖާގެ މަންމަ މާލެއަށް ދަރިފުޅު ގޮވައިގެން އައީ ޑޮކްޓަރަށް ދައްކަން ނަމަވެސް، ނުވަ ދުވަސް ވީ އިރު ވެސް އެ ކުއްޖާ ޑޮކްޓަރަށް ދައްކާފައި ނުވާ ކަމަށް ކުއްޖާގެ ބައްޕަ ބުންޏެވެ. ކުއްޖާ ގޮވައިގެން ރަށަށް ގޮސް ޑޮކްޓަރަށް ދައްކަން އައިޑީ ކާޑު ފޮނުވައިދޭން އެދުމުން ކުއްޖާގެ މަންމަ އެކަމަށް އިންކާރު ކުރި ކަމަށް ވެސް ކުއްޖާގެ ބައްޕަ ބުނެ އެވެ.\n"ދެން އަޅުގަނޑު މުލީ ރީޖަނަލް ހޮސްޕިޓަލަށް ދަރިފުޅު ދެއްކީ މި މަހު ހަތެއްގައި. ކުއްޖާ ބަލާފަ އެންމެ ފުރަތަމަ ވެސް ޑޮކްޓަރު އައީ ރުޅި. ކުއްޖާގެ ބޮލުގައި ހުރީ އުކުނު އަޅާފަ، ފާރު ވެފަ. އަދި ޓޮންސިލް ހުރީ ދުޅަވެގެން ފަޅައިގެންދާން ކައިރިވެފައޭ ބުނީ. ނަފުސާނީ ގޮތުން ވެސް އަސަރުކޮށްފައޭ ބުނީ." ކުއްޖާގެ ބައްޕަ ކިޔައިދިނެވެ.\nއޭނާ ބުނީ ކުއްޖާގެ ދޮން ބައްޕައަކީ ވެސް ކުރީން ކުށުގެ ރެކޯޑު އޮންނަ މީހެއް ކަމަށާއި އެމީހުން (މާމަ އާއި ދޮން ބައްޕަ) އަނިޔާ ވެސް ކުރާ ކަމަށް ދަރިފުޅު މުލަކު ޖެންޑާ އޮފީހަށް މިހާރު ބަޔާން ވެސް ދީފައިވާ ކަމަށެވެ. އެހެން ކަމުން ދަރިފުޅު ހަވާލު ނުކުރާނެ ކަމަށާއި ސަލާމަތް ކުރަން ކުރެވެން އޮތް ހުރިހާ ކަމެއް ކުރާނެ ކަމަށް ވެސް ކުއްޖާގެ ބައްޕަ ބުންޏެވެ.\nމި މައްސަލައިގައި ޖެންޑާއާ ސުވާލު ކުރުމުން ބުނީ، ކުއްޖާ މާމަޔާ ހަވާލުކުރަން ކޯޓުން އަމުރުކޮށްފައި އޮތީ ފުލުހުންގެ މައްޗަށް ކަމަށާއި މިނިސްޓްރީގެ ދައުރަކީ މި ފަދަ މައްސަލަތަކުގައި ފުލުހުން އެހީތެރިިކަމަށް އެދިއްޖެ ހިނދެއްގައި އެހީތެރިކަން ފޯރުކޮށްދިނުން ކަމަށެވެ. އަދި ހަވާލު ކުރުމުގެ މަރުހަލާގައި ކުއްޖާގެ ކަރާމާތަށް ގެއްލުންވާ ފަދަ އެއްވެސް ކަމެއް ނުހިނގާކަން ކަށަވަރުކުރުން ކަމަށެވެ.\nގުޅޭ ޓެގު ކުޑަކުދީން މ. މުލައް ރ. ތިމަރަފުށި


"ަދަ ފޭޓް އޮފް ދަ ފިއުރިއަސް"އަށް ބޮޑު އާމްދަނީއެއް\nފާސްޓް އެންޑް ފިއުރިއަސް\n"ފޭޓް އޮފް ދަ ފިއުރިއަސް"އަށް 529 މިލިއަން ޑޮލަރު ވަނީ ލިބިފައި\n17 އޭޕްރިލް 2017 | ހޯމަ 17:12\nފާސްޓް އެންޑް ފިއުރިއަސް ގެ ޕޯސްޓަރެއް\n"ފާސްޓް އެންޑް ފިއުރިއަސް" ފްރެންޗައިޒްގެ އަށްވަނަ ފިލްމު ކަމަށްވާ "ފޭޓް އޮފް ދި ފިއުރިއަސް"އަށް 529 މިލިއަން ޑޮލަރު ލިބި ދުނިޔޭގެ ރެކޯޑުގެ އެންމެ ބޮޑު އާމްދަނީ ލިބުނު ފިލްމުގެ ގޮތުގައި ހިމެނިއްޖެއެވެ.\nމިއީ މިހާތަނަށް ހަފްތާ ބަންދެއްގައި ފިލްމު އަޅުވައިގެން މިހާ ބޮޑު އާމްދަނީއެއް ލިބިފައިވާ ފުރަތަމަ ފިލްމެވެ.\nމި ފިލްމު އަޅުވާފައިވަނީ މިމަހުގެ 14 ވަނަ ދުވަހުގައެވެ. އެ ރެކޯޑް މީގެ ކުރިން ހޯދާފައިވަނީ 2015 ގައި ނެރުނު "ސްޓާ ވޯޒް: ސަ ފޯކްސް ވެވޭކްނެސް" އަށެވެ. އެ ފިލްމަށް އޭރު ލިބިފައިވަނީ 524 މިލިއަން ޑޮލަރެވެ.\nއަދި އޭގެކުރިން އެ ރެކޯޑް ގައިމުކޮށްފައިވަނީ އެންމެ މަގުބޫލު އެއް ފްރެންޗައިޒް ކަމަށްވާ "ހެރީޕޮޓާ"ގެ އެންމެ ފަހު ފިލްމު ކަމަށްވާ "ޑެތުލީ ހަލޯސް : ޕާޓް 2" އެވެ. އެ ފިލްމަށް ވަނީ 483.2 މިލިއަން ޑޮލަރުގެ އާމްދަނީއެއް ހަފްތާ ބަންދުގައި ލިބިފައެވެ.\nފޭޓް އެންޑް ފިއުރިއަސް ގައި "ވިލިއަންގެ ބައި ކުޅެފައިވަނީ އޮސްކާ" އެވޯޑް ލިބިފައިވާ ޝާލައިޒް ތިރޯން އެވެ.އޭނާ މި ފިލްމުގައި މަސައްކަތް ކުރަނީ މައިގަނޑު އާއިލާ ވަކިކޮށްލުމަށެވެ. ތިރޯން ގެ އިތުރުން މި ފިލްމުން ފެނިގެން ދަނީ ވިން ޑީސަލްގެ އިތުރުން ފިލްމުން ފްރެންޗައިޒްގެ އޮރިޖިނަލް ކާސްޓުންނެވެ. އޭގެތެރޭގައި ޑްވޭން ރޮކް ޖޯންސޮން އާއި ޖޭސަން ސްޓެތާމް އާއި މިޝެލް ރޮޑްރީގޭޒް އާއި ލޫޑާކްރިސް ހިމެނެއެވެ.މިފަހަރުގެ ފިލްމަކީވެސް ތަފާތު ބޮޑު ފިލްމެކެވެ.\nތަފާތު ވައްތަރުގެ މޮޅު ކާރުތަކުގެ އިތުރުން މިފަހަރު ޓޭންކަރާއި ސަބްމެރިންވެސް ފިލްމުން ފެނިގެންދެއެވެ. މިއީ އެ ސީކުއެލްގެ އެއްމެ މަގްބޫލު ތަރި "ޕޯލް ވޯކަރ” ގެ މަރަށްފަހު އޭނާގެ އެއްވެސް ރޯލެއް ނުހިމެނޭގޮތަށް ނެރޭ ފުރަތަމަ ފިލްމެވެ. ޔުނިވާސަލް ޕިކްޗާސް އިން ޑިސްޓްރިބިއުޓް ކުރާ "ފޭޓް އޮފް ދަ ފިއުރިއަސް" ހަދަން ހަރަދުކޮށްފައި ވަނީ 250 މިލިއަން ޑޮލަރެވެ. އެހެން ކަމުން މި ފިލްމުގެ ވިޔަފާރި ބިލިއަން ޑޮލަރުން ފައިދާ ހޯދާނެ ކަމަށްވަނީ ބެލެވެން ފަށާފައެވެ.\nއޭސީސީގައި އެދުނު ކަންކަން ބަލައި ނިމުމުން ވެންޓިލޭޓަރު މައްސަލައިގައި ދައުވާކުރަން ފޮނުވާނަން - ޕީޖީ ޝަމީމް\nﷲ ގެ މަތީން ހަނދުމަ ކުޅައުމަކީ ހިތަށް އަރާމު ލިއްބައިދޭ ކަމެކެވެ.\nކޮވިޑް-19ގައި ރާއްޖެއިން 71 ވަނަ މީހާ ނިޔާވެއްޖެ


SunOnline: Tourism guide line ekulavaalee mashvaraa nukoh: MATATO\nޓޫރިޒަމް ގައިޑްލައިން އެކުލަވާލީ މަޝްވަރާ ނުކޮށް: މަޓާޓޯ\nމަޓާޓޯ މޯލްޑިވްސް ޓްރެވަލް އެވޯޑްސް 2019ގެ ތެރެއިން-- ސަންފޮޓޯ/ އަހުމަދު އަވްޝަން އިލްޔާސް\nރާއްޖޭޭގެ ފަތުރުވެރިކަން އަލުން ފެށުމާ ގުޅޭގޮތުން ޓޫރިޒަމް މިނިސްޓްރީ އިން އެކުލަވާލި ޑްރާފްޓު އެކުލަވާލުމުގައި މޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޓް ޓުއަ އޮޕަރޭޓާސް (މަޓާޓޯ) އާ މަޝްވަރާ ކޮށްފައިނުވާ ކަމަށް އެ ޖަމްއިއްޔާ އިން ބުނެފި އެވެ.\nއެ ޖަމްއިއްޔާ އިން ރޭ ނެރުނު ނޫސްބަޔާނެއްގައި ބުނީ ކޮވިޑް19 ގެ ސަބަބުން އެންމެ ބޮޑު އަސަރެއް ކޮށްފައިވަނީ ޓޫރިޒަމް ދާއިރާ އަށް ކަމަށާއި މާލީ ގޮތުންވެސް އަދި އިންސާނީ ވަސީލަތްތަކުގެ ގޮތުން ބެލިނަމަވެސް، އެ ދާއިރާ އަށް ކުރިމަތިވެފައިވާ ގޮންޖެހުންތައް ބޮޑު ކަމަށެވެ.\nޓޫރިޒަމް ދާއިރާގެ ސްޓޭކް ހޯލްޑަރުންގެ ތެރޭގައި ހިމެނޭ މަޓާޓޯ އިން ބުނީ މޯލްޑިވްސް ސޭވިން ޓުއަރިޒަމް ގައިޑްލައިން ގެ ނަމުގައި ޓޫރިޒަމް މިނިސްޓްރީ އިން އެކުލަވާލި ޑްރާފްޓު އެކުލަވާލުމުގައި އެ ޖަމްއިއްޔާގެ ބަހެއް ހޯދާފައި ނުވާ ކަމަށާއި، ޑްރާފްޓު އެކުލަވާލުމަށްފަހު އެއަށް ކޮމެންޓް ކުރަން ޓޫރިޒަމް މިނިސްޓްރީ އިން އެދިފައިވާ ކަމަށެވެ.\nމަޓާޓޯ އިން ބުނީ ޓޫރިޒަމްގެ އެސްއޯޕީ އަށް ކޮމެންޓު ކުރުމަށް މަޓާޓޯގެ ޕާޓްނަރުންނާއެކު މަޝްވަރާ ކުރަމުންދާ ކަމަށެވެ. ޓޫރިޒަމް އަލުން ފެށުމާ ގުޅޭ ގައިޑްލައިން އަށް ސްޓޭކް ހޯލްޑަރުންގެ ހިޔާލު ހުށަހަޅަން ހުޅުވާލާފައިވާތީ އެކަން ބަލައިގަންނަ ކަމަށްވެސް އެ ބަޔާނުގައި ބުނެފައިވެ އެވެ.\nޓޫރިޒަމް އިން އެކުލަވާލާފައިވާ ގައިޑްލައިންގައި ބުނެފައިވާގޮތުން ކޮވިޑް-19 އަށް ފަހު ރާއްޖެ އަލުން ފަތުރުވެރިކަމަށް ހުޅުވާލާއިރު، ޓޫރިސްޓުން ބޭތިއްބުމުގެ ހާއްސަ ހުއްދަ، "ސޭފް ޓޫރިޒަމް ރިސޯޓު ލައިސަންސް" އެއް ދޫކުރާނެ އެވެ.\nމި ލައިސަންސް އަށް 50،000 ޑޮލަރު ޗާޖު ކުރާނެ ކަމަށް ގައިޑްލައިންގައި ބުނެފައިވެއެވެ. އަދި ޓޫރިސްޓުންގެ އަތުން ވިސާ ފީ އަށް 100 ޑޮލަރު އަދި ރާއްޖެ އަންނަ ޕްރައިވެޓް ޖެޓުތަކުންވެސް 50،000 ޑޮލަރުގެ ފީ އެއް ނަގާނެ އެވެ\nރާއަންނަތަނުން ހުރިހާ ޓޫރިސްޓުން ވައިރަހަށް ޓެސްޓް ކުރާ ގޮތަށް ވެސް އެ ގައިޑްލައިންގައި ހިމަނާފައިވެއެވެ. މި ޓެސްޓު ކުރުމަށްވެސް 100 ޑޮލަރުގެ ފީ އެއް ނަގާނެ ކަމަށް ގައިޑްލައިންގައި ހިމަނާފައިވެއެވެ.\nމަޓާޓޯ އިން ބުނީ ރާއްޖޭގެ ފަތުރުވެރިކަމަށް ހީނަރުކަން އައިސްފައިވާއިރު، މި އެސްއޯޕީ ނުވަތަ ގައިޑްލައިން އެކުލަވާލުމަށް ހުރިހާ ސްޓޭކް ހޯލްޑަރުންގެ ބަސް ހޯދުން މުހިއްމު ކަމަށެވެ. ރާއްޖޭގެ 40 އަހަރުވީ ފަތުރުވެރިކަމުގެ އަގު ހިފެހެއްޓުމުގެ މުހިއްމުކަން ފާހަގަކޮށް އެ ބަޔާނުގައި ބުނީ މިހާރު އެކުލަވާލާފައިވާ ގައިޑްލައިން އަކީ ރާއްޖޭގެ ބްރޭންޑު އަގު ބޭރުގައި ވެއްޓޭނެ ކަންތައްތަކެއް ހިމެނޭ ގައިޑްލައިންއެއް ކަމަށެވެ.\nމި ގައިޑްލައިން ގައި ބުނާ ކަންތައްތަކާމެދު ގިނަ ބަޔެއްގެ ހިތްހަމަނުޖެހުން އެބަހުރި ކަމަށް އެ ޖަމްއިއްޔާ އިން ބުންޏެވެ.\nމަޓާޓޯ އިން ވަނީ ރާއްޖޭގެ ފަތުރުވެރިކަމުގެ ފަހުރުވެރި މާޒީގައި، ފަތުރުވެރިންނަށް މަރުހަބާ ކިޔުމަށް ދިވެހިން ގެންގުޅުނު ގޮތް ދޫކޮށްނުލުމަށްވެސް ގޮވާލައިފަ އެވެ.\nރާއްޖޭގެ ޓޫރިޒަމް އަލުން ފެށުމަށް ސަރުކާރުން ކުރާ މަސައްކަތް އެ ޖަމްއިއްޔާ އިން ވަނީ ފާހަގަ ކޮށްފަ އެވެ.


24 Baiverinnaai Eku Vacation Expo Fashaifi - Vaguthu\n24 ބައިވެރިންނާއި އެކު ވެކޭޝަން އެކްސްޕޯ ފަށައިފި\nވެކޭޝަން އެކްސްޕޯ ހުޅުވުމުގެ ރަސްމިއްޔާތުގެ ތެރެއިން - ވަގުތު އިމޭޖެސް: އަޝްހާދު އަބްދުﷲ\nހައިރައިސް ކުންފުނިން އިންތިޒާމް ކޮށްގެން ބާއްވާ ވެކޭޝަންސް އެކްސްޕޯގެ 2018 މިއަދު ފަށައިފިއެވެ.\nމިއަދު ނޭޝަނަލް އާޓް ގެލެރީގައި ފެށި މި އެކްސްޕޯ ރަސްމީކޮށް ހުޅުވައިދެއްވީ އދ. ގެ ރެޒިޓެންޓް ކޯޑިނޭޓަރ ޝޯކޯ ނޯޑާއެވެ. މިއީ ހައިރައިސުން ބާއްވާ ތިންވަނަ ވެކޭޝަންސް އެކްސްޕޯއެވެ.\nވެކޭޝަން އެކްސްޕޯގެ ތެރެއިން - ވަގުތު އިމޭޖެސް: އަޝްހާދު އަބްދުﷲ\nމި އެކްސްޕޯ ކުރިއަށް ދާނީ މި މަހުގެ5ވަނަ ދުވަހުން ފެށިގެން7ވަނަ ދުވަހުގެ ނިޔަލަށް ކަމަށް އެ ކުންފުނިން ހާމަކުރެއެވެ.\nއެ ތިން ދުވަހު ވެސް އެކްސްޕޯ ކުރިއަށް ގެންދިއުމަށް ހަމަޖެހިފައިވަނީ މެންދުރު ފަހު2އިން ހަވީރު4އަކަށް އަދި ރޭގަނޑު 8 އިން 11 އަށެވެ. މި އެކްސްޕޯގެ މައިގަނޑު މަޤްސަދަކީ ފަތުރުވެރިކަމުގެ ދާއިރާ ކުރިއަރުވާ އިތުރަށް ޕްރޮމޯޓް ކުރުމެވެ.\nމިފަހަރުގެ އެކްސްޕޯގައި 24 އެގްޒިބިޓަރުން ވަނީ ބައިވެރިވެފައެވެ. އޭގެ ތެރޭގައި މި އެކްސްޕޯގެ މެއިން ސްޕޯންސާ އިނަރ މޯލްޑިވްސް އަދި އެންޑް އޭސް އެވިއޭޝަން ސާރވިސް ,ބެންކޮކް ހޮސްޕިޓަލް, ސިންގަޕޫރު ޓުއަރިޒަމް, މެލޭޝިއާ ޓުއަރިޒަމް, ތައިލެންޑް ޓުއަރިޒަމް, ހޮޓެލްސް އެންޑް ރެސްޓޯރެންޓްސް އެސޯސިއޭޝަން ބޫޓާން, އެލައިޑް އިންޝުއަރެންސް, ދިރާގު, ހައްޖު ކޯޕަރޭޝަން, އަލް މަނާސިކް މޯލްޑިވްސް, އެޓޯލް ޓްރާންސްފަރ, ހެއި މޯލްޑިވްސް, މޫދު ހޮލިޑޭސް, އެއަރޕޯޓް, ބީޗް ހޮޓެލް, ޑައިވަސް ލޮޖް, އެޓޯލް ސްކޫބާ, ޓްރިޕް, ވެރިން, ޓްރޮޕިކަލް ޑިސްކަވަރީޒް، ސްރީލަންކަން އެއާލައިންސް, ކޮކާ ވިލާ, އަރާމު ހޮލިޑޭ އެންޑް ސްޕާ, ވެލާނާ ހޮޓެލްސް, ދިގުރަށް ރީޓްރީޓް ބީޗް, ކާނި ހޮޓެލްސް އަދި ޓްރެވަލް ކަނެކްޝަންސް މޯލްޑިވްސް ހިމެނެއެވެ.\nހައިރައިޒުން ބުނީ އެކްސްޕޯ އަށް ޒިޔާރަތް ކުރާ މީހުންނަށް އަމާޒުކޮށްގެން ތަފާތު ގިނަ އިނާމްތަކެއް ހުޅުވާލާފައިވާއިރު މި އެކްސްޕޯގެ ތެރެއިން ކުރިއަށްދާ މަހާސިންތާގެ މަގްސަދަކީ ދަތުރުފަތުރުކުރުމާ ބެހޭ މައުލޫމާތު ދިވެހިންނާއި ރާއްޖޭގައި ވަޒީފާ އަދާކުރާ ބޭރު މީހުންނަށް ހިއްސާކުރުން ކަމަށެވެ.\nވެކޭޝަންސް އެކްސްޕޯ އަކީ ދަތުރު ކުރުމަށް ހާއްސަކޮށް ރާއްޖޭގައި ބޭއްވި މިފަދަ ފުރަތަމަ އެކްސްޕޯ ކަމަށްވާއިރު މިދިޔަ އަހަރު ބޭއްވި އެކްސްޕޯއަށް ވެސް ވަރަށް ބޮޑު ތަރުހީބެއް ވަނީ ލިބިފައެވެ.\nމިދިޔަ އަހަރު ބޭއްވި އެކްސްޕޯގައި 40 އަށް ވުރެ ގިނަ ފަރާތްތަކުން ވަނީ ބައިވެރިވެފައެވެ.


Hamanujehun Thakaai Gulhigen Kolamaafushin 15 Meehaku Hayyaru Kohffi - Vaguthu\nހަމަ ނުޖެހުންތަކާއި ގުޅިގެން ކޮލަމާފުށިން 15 މީހުން ހައްޔަރުކޮށްފި\nއެމްޑީޕީ އެކްޓިވިސްޓުން ޕީޕީއެމްގެ ދިދަފަތިތައް ކަނޑާލަނީ\nގއ.ކޮލަމާފުށީގައި އިއްޔެ ޕީޕީއެމްގެ ޖަގަހަ ކުރިމަތީ ދަމާފައި ހުރި ޕީޕީއެމްގެ ދިދަތައް ކޮށާލާ ބައެއް ތަންތަނަށް ގެއްލުން ދިން މައްސަލައިގައި އިދިކޮޅު އެމްޑީޕީއަށް ނިސްބަތްވާ 15 މީހަކު ހައްޔަރުކޮށްފިއެވެ.\nއެމްޑީޕީގެ ސަޕޯޓަރުންތަކެއް ކޮލަމާފުށިން ހައްޔަރުކޮށްފައި މިވަނީ ޕީޕީއެމްގެ ޖަގަހަ ކުރިމަތީ ދަމާފައި ހުރި ޕީޕީއެމްގެ ދިދަތައް ކޮށާލާ ބައެއް ތަންތަނަށް ގެއްލުން ދިން މައްސަލަ ބަލައިދިނުމަށް އެދި ޕީޕީއެމް އިން ފުލުހުންނަށް ހުށަހަޅައިފައި ވަނިކޮށެވެ.\nޕީޕީއެމްއިން ރޭ ބޭއްވި ނޫސްވެރިންގެ ބައްދަލުވުމެއްގައި ޕީޕީއެމްގެ ޕީޖީ ގްރޫޕްގެ ލީޑަރު، ވިލިމާލޭ ދާއިރާގެ މެންބަރު އަޙްމަދު ނިހާން ހުސައިން މަނިކު ވިދާޅުވީ، އިއްޔެ އެ ޕާޓީގެ ޖަގަހަ ކުރިމަތީ ހުރި ބެނާތައް ނައްތާލުމުގެ އިތުރުން 400 އެއްހާ ހޮޅިދަނޑި ވައްޓާލައި، އެއަށް ގެއްލުންދީ ޖަގަހަ ކުރިމަތީ ހުރި ދިދަފަތިތަކާއި، އަދި ޖަގަހަ ކުރިމަތީ ތައްޔާރުކޮށްފައިހުރި ވަރަށް ހާއްޞަ މޮނިއުމަންޓެއް ސުންނާފަތިކޮށް ހަލާކުކޮށްލާފައިވާކަމަށެވެ.\n"އިއްޔެ ހިންގި ކަންތަތަކުގެ ތެރޭގައި ޕްރޮގްރެސިވް ޕާޓީ އޮފް މޯލްޑިވްސްގެ ހަރަކާތްތަކަށް ނިސްބަތްވާ އަޅުގަނޑުމެންގެ ކޮލަމާފުށީގެ ވަރަށް އިސް ހަރަކާތްތެރިންގެ ތެރެއިން 10 ކުއްޖަކަށް އަނިޔާލިބި އެކުދިންނަށް ރަށުގެ ޞިއްޙީމަރުކަޒުގައި ފަރުވާ ދީފައިވޭ. މި މައްސަލަ އަޅުގަނޑުމެންގެ ޕާޓީގެ ފަރާތުން މިހާރު ވަނީ މޯލްޑިވްސް ޕޮލިސް ސަރވިސްއާ ހިއްޞާ ކޮށްފައި" ނިހާން ވިދާޅުވިއެވެ.\nނިހާން ވިދާޅުވީ، އިދިކޮޅު ފަރާތްތަކުގެ މި އަމަލަކީ މިނިވަން މުސްތަޤިއްލު އިންތިޚާބެއް ބޭއްވުމަށް އޮތް ހުރަހެއް ކަމަށާއި، އެމްޑީޕީގެ މި އަމަލު ކުށްވެރި ކުރައްވާ ކަމަށެވެ.\nމި ނޫސްވެރިންގެ ބައްދަލުވުމުގައި ޕީޕީއެމްގެ ޑެޕިއުޓީ ސެކްރެޓަރީ ޖެނެރަލް އިޤްބާލް އާދަމް ވިދާޅުވީ، ޕީޕީއެމް އަކީ ސުލްހައަށް ލޯބިކުރާ ޕާޓީއެއް ކަމަށާއި، އިދިކޮޅު ފަރާތްތަކުން ޖިނާއީ ކުށްތަކެއް ކުރި ނަމަވެސް ޕީޕީއެމް އިން އެފަދަ ކަންކަން ނުކުރާނެ ކަމަށެވެ. އަދި އެފަދަ ކަމެއް އިސްވެ އަދި ފަސްވެވެސް ނުކުރުމަށް އިޤްބާލް ވަނީ ޕީޕީއެމްގެ އެންމެހާ މެންބަރުންނަށް ގޮވާލައްވާފައެވެ.\nއޮގަސްޓް 30, 2018 09:46\nޥަރަައް ނުކުރާ ބައެއްތި\nއޮގަސްޓް 30, 2018 09:48\nޕީޕީއެމްގެ ދަރުބާރު ފެކްޝަނުގެ މީހުން ނޭއްގާނީ ތިފަދަ އެއްވެސް ޢަމަލެއް ނުހިންގާނެއެވެ. ވެރިއަކަށްހުރި މީހާ ބުނެގެން ސިފައިންނާއި ޕޮލިހުން ލައްވާ ރަށްރަށުގައި ހުރި އިނދިކޮޅު ފަރާތްތަކުގެ ބެނާތަކާއި ދިދަތައް ނަގާ ވެރިމީހާ ރަށަށް އަރަން ވާއިރަށް އިނދިކޮޅު ފަރާތްތައް ކަސްތޮޅު އަޅުވާ ޖަގަހަތައް ބަންދުކުރިޔަސް އޯކޭ ދޯއެވެ. ބަލަ ނިހާނޫ ތިމީހުންގެ ދައުރު ނިމެނީއެވެ. ރައްޔިތުން އިތުރަށް ވާވައްދަން ނޫޅުއްވާށެވެ. ޖަލުގޮޅި ތިބާއަށް އެބަ އިންތިޒާރު ކުރެއެވެ. ވަރަށް ސަލާމް.\nއޮގަސްޓް 30, 2018 10:33\nއޮގަސްޓް 30, 2018 10:41\nއަހަރެންނަކީ 2013 ވަނަ އަހަރު އެމް ޑީ ޕީ އަށް ހާރޑް ކޯ މަސައްކަތް ކުރި މީހެއް އެހެން މަސައްކަތުގަ އުޅެނިކޮން އެމް ޑީ ޕީގެ ފަރާތުން އަންގާގެން އަހަރެމެން ތަން ތަނުގަ ހަމަނުޖެހުން ހިންގާ އަދި ޖިނާއީ ގިނަ ކަންތައްތަކެއް ކުރުވި ބުނީ ވަކީލުންނާއި އާއިލާ އަށް ފައިސާގެ އެހީ ހަމަޖައްސަދޭނެ ކަމަށް ނަމަވެސް3އަހަރު ޖަލުގަ އޮވެފަ މާފެއްގެ ދަށުން ސަލާމަތްވީ ދުވަހަކުވެސް އެމީހުން އެއްވެސް އެހީތެރި ކަމެއް ނުދިން ބިކަވީ އަހަރެންގެ އާއިލާ .. އެހެންވީމާ އަދުގެ ޒުވާނުން މިކަމަށް ވިސްނާ ހެޔޮނުވާނެ.... ނަޝީދަކީ ހެޔޮއެދޭ މީހެއް ނޫން އިބޫވެސް ތީ ހަމަ އޭގެ މީހެއް .....\nއޮގަސްޓް 30, 2018 10:55\nޢެމްޑީޕީ ކުދިންނަމަ މިހާރު ދުވާނެ އީޔޫ އަދި އިންޑިޔާ ކައިރިޔަށް އާދޭސް ކުރަން....\nއޮގަސްޓް 30, 2018 10:58\nހަމަ ނޯ ކޮމެންޓްތަ ޔެލޯ ކައުޒް.\nއޮގަސްޓް 30, 2018 11:15\nރަގަނޅު!! ޒުވާނުންނަށް ހިތްވަރު ދީގެން އެމްޑީޕީން މުޅިންވެސް ކުރުވަނީ ތިކަހަލަ ކަންތައްތައް!! ޒުވާނުން ލައްވާ ކުށްތަކަށް އަރައިގަނުވަނީ!! އެންމެފަހުން އެމީހުން ޖާގަ އެހޯދީ ޖަލު ގޮޅިން!! މިމީހުންގެ ޢާޢިލާތަކަށް ނުތަނަވަސްކަން މެދުވެރިވީ!! ދިރިއުޅުމަށް ކުރަމުން އައި މަސައްކަތަށް ހުރަސް އެޅުނީ!! މިކަމަށް ހިތްވަރުދިން މީހުން ފިނިކޮޓަރީގަ އާއި ރާއްޖެއިން ބޭރުގައި!! މިއީ ޕީޕީއެމާ އެމްޑީޕީގެ ތަފާތަކީ!! މިވީހީތަނަށް ރައިސް ޔާމީން ނުވަތަ ޕީޕީއެމުން ނެތޭ މުޒާހަރާކުރަން ނިކުންނަން ގޮވާފައެއް!! ނުލަފާކަން ދައްކާ ބިރުދައްކާ އަދި ހުޅުޖަހަން ގޮވާފައެއް ނެތް!! މުޅިންވެސް ހިތްވަރު ދެމުން އަންނަނީ ގައުމު ބިނާކުރަން ޒުވާނުން ބައިވެރިވާން!! އެމީހުންނަށް ކަންކަން ފަހިކުރުމަށްޓަކައި ތަފާތު ކަންތައްތައް ކުރަމުން ދާވާހަކަ!! ވަޒީފާގެ ފުރުސަތު ހޯއްދަވައިދެއްވާ ވާހަކަ!! ކުށްތަކަށް އަރައި ނުގަތުމަށް ޒުވާނުންނަށް ގޮވާ ވާހަކަ!! މިއީ ނޫންތޯ ކުރަންޖެހޭ ކަމަކީ!! އެމްޑީޕީއަކީ ފަނާކުރަނިވި ލާދީނީ ފިކުރޭ މިކިޔަނީ ކަމެއްވެގެން!! ނިކަން ބަލާބަލަ 2008 ވަނަ އަހަރު ވެރިކަން ހޯދުމަށްޓަކައިވެސް މަގުމައްޗަށް މީހުން ނެރެގެން މުޒާހަރާ ކުރަމުން އެމީހުން އައީ!! އަދި ވެރިކަން ލިބުނީމާވެސް ކުރީ މުޒާހަރާ!! ތިން އަހަރުތެރޭ އިސްތިއުފާ ދީފަ މުޅި ރާއްޖޭގައި ހުޅުޖަހާ 240 މިލިޔަން ރުފިޔާގެ ގެއްލުން ދިން!! އަދި ކޮބާ އަންދާލި ކޯޓުތަކުގައާއި އޮފީސްތަކުގައި ހުރި ދިވެހި ރައްޔިތުންގެ އެތައް މުހިންމު ލިއުންތައްވެސް އަނދާ އަޅިއަށްވި!! މިއީ ކޯޅޭޝަނަށް ނޫނެކޭ ބުނަންޖެހޭ ސަބަބަކީ!! ފަނާކުރާބައެއް އެއީ!!\nއޮގަސްޓް 30, 2018 13:33\nމިހާތުގެ ވެތިމީހާތަ ވެލާނާގެ ތަޅުދަނޑިވެސް ނެގީ


އެންމެ ފަހުން އަޝްފާގު ޤައުމީ ޓީމަށް، ސަޕޯޓަރުން އުފަލުން ފޮޅިފަ\nSeptember 07, 2019 22:36:05\nފޮޓޯ: ބޯޅަ އެމްވީ\nދިވެހި ރާއްޖޭގައި އުފެދުނު އެންމެ މޮޅު ފުޓުބޯޅަ ކުޅުންތެރިޔާ އަލީ އަޝްފާގަށް އަލުން ޤައުމީ ޓީމަށް ކުޅުމުގެ ފުރުސަތު ދީފިއެވެ.\nމިދިޔަ އަހަރުގެ މާރިޗު މަހުގައި ގައުމީ ޓީމުން ބާކީ ކުރުމަށްފަހު އަޝްފާގަށް ގައުމީޓީމުން ފުރުސަތު ލިބުނު މި އީ ފުރަތަމަ ފަހަރެވެ. 2003 ވަނަ އަހަރުގެ ފަހުން ބަރާބަރަށް ގައުމީ ޓީމަށް ކުޅެމުން އައި ދަގަނޑޭ އަށް މިހާރުގެ ކޯޗު ކްރޮއޭޝިއާގެ ޕީޓަރ ސެގާޓް ފުރުސަތު ނުދޭންފެށީ މިދިޔަ އަހަރުގެ މާޗް މަހު ބޫޓާނާ ދެކޮޅަށް މާލޭގައި ކުޅެން އޮތް އޭޝިއަން ކަޕް ކޮލިފައިން މެޗުގެ ކުރިން އޮތް ނޫސްވެރިންގެ ބައްދަލުވުމަށް ހާޒިރުނުވުމުންނެވެ.\nރަނގަޅު ފޯމުގައި ހުރި ދަގަނޑޭ އަށް އެ އަހަރުގެެ ސާފު ސުޒުކީ ކަޕުން ފުރުސަތު ނުދިންއިރު ދެން ފެނުނީ ކޯޗު ސެގާޓް ދަގަނޑޭ އެއްކޮށް ބާކީކޮށްލި ތަނެވެ. ދަގަނޑޭ ގައުމީ ޓީމަށް ނުނަގާ ކޯޗު އެކި ފަހަރު ދައްކަނީ އެކި ބަހަނާއެވެ.\nއެންމެ ފަހުން 2022 ވަނަ އަހަރު ގަތަރުގައި އޮންނަ ވޯލްޑް ކަޕްގެ އިތުރުން 2023 ވަނަ އަހަރު ޗައިނާގައި ބާއްވާ އޭޝިއަން ކަޕަށް ކޮލިފައިވުމަށް ރާއްޖެއިން ކުޅެންޖެހޭ މެޗްތަކަށް އެކުލަވާލި ސްކޮޑުގައި އަޝްފާގު ނުހިމެނީ މުސްކުޅިވެފައިވާތީކަމަށްވެސް ސެގާޓު ވަނީ ބުނެފައެވެ. މިކަންކަމާއި ހެދި ސަޕޯޓަރުންގެ ހިތްހަމަ ނުޖެހުން އިންތިހާއަށް ބޮޑުވެ މީސް މީޑިއާގައި ގިނަ ކެމްޕެއިންތަކެއް ވަނީ ކޮށްފައެވެ. ހަމަ އެހެންމެ ރާއްޖޭގެ ތަޖުރިބާކާރު ކޯޗުންނާއި، ކުރީގެ ކުޅުންތެރިންވެސް ވަނީ ދަގޭއަށް ފުރުސަތު ލިބެން ޖެހޭކަން ފާހަގަކޮށްފައެވެ.\nއަންނަ އަންގާރަ ދުވަހު ޗައިނާއާއި ދެކޮޅަށް އެކުލަވާލި ސުކޮޑުގައި އަޝްފާގު ހިމެނި މިހާރު ވަނީ ޤައުމީ ޓީމު ކޭމްޕުކޮށްފައިވާ ހޮޓޭލްޖެންއަށް ގޮސް ޓީމާއި ގުޅިފައެވެ.\nޓީމާއި ގުޅުމަށްފަހު އަޝްފާގު ކުރި ޕޯސްޓެއްގައި ބުނެފައިވަނީ، މިހުރީ އެނބުރި އައިސްކަމަށާއި، ޤައުމީ ޚިދުމަތަށް ގޮވާލާ ކޮންމެ ފަހަރަކުވެސް އޭނާގެ %100 ދޭނޭކަމަށެވެ. އަދި ސަޕޯޓަރުން ދެއްވާ ހިތްވަރަށް އަޝްފާޤު ވަނީ ޝުކުރު އަދާކޮށްފައެވެ.\nދިވެހިންގެ ފުޓުބޯޅާއިގެ ރަސްގެފާނު ޢަލީ އަޝްފާޤު ދަގަނޑޭއަށް ޤައުމީ ޓީމުން ފުރުސަތު ލިބުމާއެކު، އެތައް ދިވެހިންނެއް ދަނީ މީސް މީޑިއާގައި އުފާފާޅު ކުރަމުންނެވެ. އަދި އަންގާރަ ދުވަހުގެ ރޭ ދިވެހި ޤައުމީ ފުޓްބޯލް ސްޓޭޑިއަމްގައި ޗައިނާއާއި ދެކޮޅަށް ނިކުންނަ މެޗަށް ދަނޑު ފުރާލާނެކަމަށްވެސް ސަޕޯޓަރުން ދަނީ ބުނަމުންނެވެ.


އެމްޑީއެންއާ ދެކޮޅަށް ބޭއްވި އިހްތިޖާޖެއްގައި ބައިވެރިވި މެޖިސްޓްރޭޓަކަށް ފިޔަވަޅު އަޅައިފި – Haftha\nFri, 18 September, 2020, 3:08 pm\nއެމްޑީއެންއާ ދެކޮޅަށް މާލޭގައި ކުރިޔަށްދިޔަ މުޒާހަރާއެއްގެ ތެރެއިން: ފޮޓޯ / ސަން\nއެމްޑީއެންއާ ދެކޮޅަށް ބޭއްވި އިހްތިޖާޖެއްގައި ބައިވެރިވި މެޖިސްޓްރޭޓަކަށް ފިޔަވަޅު އަޅައިފި\nމޯލްޑިވްސް ޑިމޮކްރަސީ ނެޓްވޯކް (އެމްޑީއެންއޭ) އާ ދެކޮޅަށް ބޭއްވި ހަރަކާތެއްގައި ބައިވެރިވި މެޖިސްޓްރޭޓަކަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ފިޔަވަޅު އަޅައިފި އެވެ.\nއެމްޑީއެން އިން އިސްލާމްދީނަށް ފުރައްސާރަކޮށް ނެރުނު ރިޕޯޓާ ގުޅިގެން އެ ޖަމްއިއްޔާ އާއި އެ ރިޕޯޓް ތައްޔާރުކުރި ފަރާތްތަކާމެދު ފިޔަވަޅު އެޅުމަށް ގޮވާލައި އޮކްޓޯބަރު 15، 2019 ގައި ރ. ހުޅުދުއްފާރުގައި ބޭއްވި ހަރަކާތުގައި ބައިވެރިވެގެން ޖޭއެސްސީން ފިޔަވަޅު އެޅީ އެރަށު ކޯޓުގެ އިސް މެޖިސްޓްރޭޓް އަލީ މުސްތަފާއަށެވެ.\nޖޭއެސްސީން ނެރުނު މިއަދު ބަޔާނެއްގައި ވަނީ އެމްޑީއެންއާ ދެކޮޅަށް ބޭއްވި ހަރަކާތުގައި އިސް މެޖިސްޓްރޭޓް މުސްތަފާ ބައިވެރިވިކަން އެ ކޮމިޝަންގެ ތަހުގީގަށް ސާބިތުވެފައިވާތީ އެކަމަކީ ފަނޑިޔާރުންގެ ގާނޫނާއި ފަނޑިޔާރުންގެ ސުލޫކީ މިންގަނޑާ ހިލާފު ކަމެއް ކަމަށެވެ. އެހެންވެ، އޭނާއާ މެދު އަޅާ ފިޔަވަޅެއްގެ ގޮތުން ނަސޭހަތް ދިނުމާއެކު އެ ކޮމިޝަނުން ކަނޑައަޅާ ތަމްރީން ޕްރޮގްރާމެެއް ފުރިހަމަ ކުރަން އެންގުމަށް ނިންމާފައިވާ ކަމަށް ބަޔާނުގައިވެ އެވެ.\nއެމްޑީއެންގެ ރިޕޯޓާ ދެކޮޅަށް މާލެ އާއި ރާއްޖޭގެ ހުރިހާ ރަށެއްގައި ވެސް އަޑު އުފުލާފައިވާއިރު އެ މައްސަލަ ފުލުހުން ބަލަމުން ދަނިކޮށް ސަރުކާރުން ވަނީ އެ ޖަމްއިއްޔާ އުވާލައިފަ އެވެ. ނަމަވެސް އެ ރިޕޯޓް ނެރުނު މައްސަލައިގައި އެއްވެސް މީހަކަށް މިހާތަނަށް ފިޔަވަޅު އަޅާފައެއް ނުވެ އެވެ.


އާލް | Esfiya - Dhivehi Vaahaka Site\nބިރުވެރި ލޯބި March 26, 2020\nއިރުއޮއްސެމުން ދިޔަ ވަގުތެވެ. އިރުގެ ރަން ދޯދިތައް މޫދުގެ ލޮނުގަނޑުގެ މައްޗަށް އެޅިފައި ވާއިރު ދައްކަނީ ޝާޢިރެއްގެ ޤަލަމުން ވެސް ސިފަ ނުކުރެވޭނެ ހާ ޗާލު ކޮށެވެ.\nގޮނޑުދޮށުގައި އޮތް ރުއް ބުޑެއްގައި އިށީނދެލައިގެން އެކަނިމާއެކަނި ކިޔާން ހުރީ ފުން ވިސްނުމެއްގެ ތެރޭގައެވެ. އުމުރުން 19 އަހަރު ފުރިފައިވާ ކިޔާން އަކީ ބަލްޤީޝްއައް ލިބިފަ ހުރި ހަމައެކަނި ފިރިހެން ދަރިފުޅެވެ. އޮމާން އަދި ބާރުގަދަ ހަށިގަނޑެއް ލިބިފައި އަދި ކަންފަތާއި ހަމައަށް އަރާ ފަން އިސްތަށިގަނޑަކީ ކިޔާންއައް އޭނާގެ މަންމަގެ ފަރާތުން ލިބިފައި ހުރި އެންމެ ފާހަގަ ކޮއްލެވޭ ސިފަތަކެވެ. ކިޔާންގެ ބައްޕަ ވަނީ ކިޔާން ވަރަށް ކުޑައިރު އެހެން އަންހެނަކާއި ކައިވެނި ކޮށްގެން ކިޔާން އާއި އޭނާގެ މަންމަ ދޫކޮށް ގޮސްފައެވެ. ކިޔާން ބޮޑުވެފައި ވަނީ ބަފައެއްގެ ލޯބި ނުލިބިއެވެ.\nމަޣުރިބު ނަމާދަށް ބަންގި ގޮވުމުން ކިޔާން ތެދުވީ ގެއާއި ދިމާލަށް ދާށެވެ. އެއްލި ކަޅިއަކުން ޖެޓީގައި އަންހެން ކުއްޖަކު ހުއްޓާ އޭނާ އައް ފެނުނެވެ. އިރުއޮއްސެމުން ދިޔަ ވަގުތު އެކަނިމާއެކަނި އެކުއްޖާ ހުރުމުން ކިޔާން އައް ލިބުނީ ހައިރާން ކަމެކެވެ. ކިޔާން އެކުއްޖާ ކައިރިއަށް ގޮސް ގޮވާލި އެވެ. އެކުއްޖާ ކިޔާން އާއި ދިމާލަށް ބަލާލި އެވެ. ކިޔާން ހުރިތަނައް ގަނޑުވި ކަހަލައެވެ. އެ އަންހެން ކުއްޖާ އަކީ ދުވަހަކުވެސް ކިޔާން ދެކިފައިނުވާ ވަރަށް ވުރެ ރީތި ކުއްޖެކެވެ. އެ އަންހެން ކުއްޖާގެ ވަރުގަދަ އަދި ފަން އިސްތަށިގަނޑު ޖެހޭ ވަޔައް ވިހުރެމުން ދެއެވެ. އިރުއޮއްސިފައިވީ ނަމަވެސް އެގަޑީގައި ވެސް އެ އަންހެން ކުއްޖާގެ ކަޅި ދަނީ ވިދާ ބަބުޅަމުންނެވެ. ސާދަ ފަނަރައިގެ ހަނދެއް ފަދައިން ފެންނަ މޫނު ފެނި ކިޔާން އާޝޯހުވިއެވެ. އިސްކޮޅުން ގާތްގަނޑަކަށް ފަސް ފޫޓް ވަރު ހުންނާނެ އެވެ. ކިޔާންއަށް އެކުއްޖާ އާއި ދިމާލަށް އެހާއި ގިނައިން ބެލުނީ އެ ކުއްޖާ، ރާއްޖޭގައި އުޅޭ އެހެން ކުދިންނަށް ވުރެ ރީތި ވެފައި ބޭރު ކުއްޖަކާއި ވައްތަރުވީމައެވެ.\nކިޔާން ހުރީ ބަސްހުއްޓިފަ އެވެ. އެކުއްޖާ، ކިޔާން އައް ހިނިތުންވުމެއް ރައްދު ކުރިއެވެ. ކިޔާން ހުރީ ހީލަން ވެސް ނޭނގިފަ އެވެ. ކިޔާން ވާހަކަ ދައްކަން ފެށިއެވެ. އަމިއްލައަށް ތަޢާރަފު ވެލި އެވެ. “އަހަރެންގެ ނަމަކީ ކިޔާން. ތީ ކޮން ކުއްޖެއް؟ މިރަށު ކުއްޖެއްތަ؟ކީއްކުރަނީ އަތިރިމަތީގަ އެކަނިމާ އެކަނި.؟” ކިޔާން ފައްޗަކަށް ސުވާލުތައް އަމުނާލި އެވެ. އެ އަންހެން ކުއްޖާގެ ޖަވާބު ދިނެވެ. އަހަރެންގެ ނަމަކީ ” އާލް”.\nހިތުގެ މިލްކުވެރިޔާ (ފަހުބައި)\nލޯބި September 8, 2017\nހާސިލް ވުމަށް އެދި ހިތް ރޮނީ 21\nލޯބި November 2, 2018\nހިތާމަ ކުރުވާހަކަ ލޯބި May 2, 2019\nއަތިރިމަތީ ޕާޓީ (1)\nކުރުވާހަކަ އެހެނިހެން މަޖާ ލޯބި June 25, 2020\nހިތާމަ މަޖާ ލޯބި June 27, 2020


Kuri ah oi3Dhuvahu, court thakuge Dhidha Bai dhadi ah ThiriKuran Ninmaiif - vNews.mv\nކުރިއަށް އޮތް3ދުވަހު، ކޯޓްތަކުގައި ދިދަ ބައިދަނޑިއަށް ތިރިކުރަން ނިންމައިފި\nއަހުމަދު ހަމީދު އާދަމް 04 July 2019, 22:37\nކ. ގުރައިދޫ މެޖިސްޓްރޭޓް ކޯޓުގެ ކޯޓު އިސްމެޖިސްޓްރޭޓް އަލްއުސްތާޛު މުޙައްމަދު މޫސާ އަވަހާރަވުމާގުޅިގެން،5ޖުލައި 2019 އިން ފެށިގެން ކުރިއަށް އޮތް ތިން ދުވަހު ޝަރުޢީ ކޯޓުތަކާއި އިދާރާތަކުގެ ދިދަ ބައިދަނޑިއަށް ތިރިކުރުމަށް ނިންމައިފިއެވެ.\nޑީޖޭއޭއިން ބުނީ ކ. ގުރައިދޫ މެޖިސްޓްރޭޓް ކޯޓުގެ ކޯޓު އިސްމެޖިސްޓްރޭޓް އަލްއުސްތާޛު މުޙައްމަދު މޫސާ އަވަހާރަވުމާގުޅިގެން، ކުރިއަށް އޮތް ތިން ދުވަހު ޝަރުޢީ ކޯޓުތަކާއި އިދާރާތަކުގެ ދިދަ ބައިދަނޑިއަށް ތިރިކުރުމަށް އުއްތަމަ ފަނޑިޔާރު އޮނަރަބަލް ޑރ. އަޙްމަދު ޢަބްދުﷲ ދީދީ ނިންމަވާފައިވާކަމަށެވެ.\n1990 ވަނަ އަހަރުން ފެށިގެން 29 އަހަރާއި5މަސްދުވަހު ފަނޑިޔާރު ކަމުގެ މަޤާމުގައި ޚިދުމަތްކުރައްވާފައިވާ، އައުސްތާޛު މުޙައްމަދު މޫސާ އަކީ ކެއްތެެރިކަމާއި މުރާލިކަމާއެކު ޝަރުޢީ ދާއިރާއަށް ޚިދުމަތް ކުރެއްވި ބޭފުޅެއްކަމަށް ޑީޖޭއޭއިން ބުނެއެވެ.\nއަލްއުސްތާޛް މުހައްމަދު މޫސާއަކީ، 1984ވަނަ އަހަރުން ފެށިގެން ދައުލަތަށް ޚިދުމަތް ކުރައްވަމުން ގެންދެވި ހީވާގި މުވައްޒަފެކެވެ. ދައުލަތަށް ޚިދުމަތް ކުރެއްވި ދިގު މުއްދަތުގައި އޭނާވަނީ، ފުލުސް ކޯޓުގެ ކާތިބުކަމާއި ކަނދޮޅުދޫ ކަތީބު ކަންފަދަ ޒިންމާދާރު މަޤާމުތައް އަދާކުރައްވާފައެވެ. އަދި އަލްއުސްތާޛް މުޙަމަދު މޫސާ ވަނީ، 1990 ވަނަ އަހަރުން ފެށިގެން ފަނޑިޔާރުކަމުގައި 29 އަހަރާއި5މަސްދުވަހު ޚިދްމަތްކުރައްވާފައެވެ.\nއެމަނިކުފާނު އަވަހާރަވީއިރު، އަނބިކަނބަލަކާއި ދެބޭފުޅުން ދުނިޔޭގައި އެބަތިއްބެވިއެވެ.\nއަލްއުސްތާޛު މުޙައްމަދު މޫސާގެ މައްޗަށް ކުރެވޭ ކަށުނަމާދު ކުރުން އޮތީ މިއަދުގެ މަޣްރިބް ނަމާދަށްފަހު ހުޅުމާލޭ ވަގުތީ މިސްކިތުގައެވެ.


Islam – Shazi's Blog\n“Alcohol” In Islam\nOn May 19, 2016 May 21, 2016 By ShazI'S BlogIn Islam, ReportsLeaveacomment\nއިސްލާމްދީނުގެ ނަޒަރުގައި ރާ.\nރަލަކީ އިންސާނާ އެ ބުމުން ނުވަތަ ބޭނުންކުރުމުން ހަމަބުއްދި ފިލާދާ ކޮންެމެ އެއްޗެކެވެ. އިސްލާމްދީނުގައި ރަލުގެ ހުކުމަކީ ހަރާމެވެ. އަދި މިކަމަށްވަނީ ހުރިހާ އިލްމުވެރިން އިއްތިފާގްވެ ލައްވާފައިވާ ކަމަކަށެވެ. މިކަމަށް ބާރުދެނީ އަލްމައިދާ ސޫރަތުގެ 90 ވަނަ އާޔަތެވެ. މި އާޔަތުގެ މާނައިގެ ޝަރަހައިގައި ބަޔާންކުރައްވާފައިވަނީ ރާބުއިމާއި، ޖުވާކުޅުމާއި ނަސީބު ދުނިދަނޑިތަކަކީ ޝައިތާނާގެ އަމަކުތަކުގެ ތެރެއިންވާ އަމަލުތަކެކެވެ. މި އާޔަތުގެ މާނައިންވެސް ދޭހަވަނީ ރަލަކީ އިސްލާމްދީނުގައި ކިހާ ބޮޑަށް މަނާކޮށްފައިވާ ކަމެއް ކަމެވެ.\nރާބޯމީހުންނަށް ކަނޑައެޅިފައިވާ އުގޫބާތަކީ ހައްދު ޖެހުމެވެ. ނަމަވެސް ހައްދުގެ އަދަދާއިމެދު އިލްމުވެރިން ހިލާފްވެ ލައްވާފައިވެއެވެ. ޖުމްހޫރު އިލްމުވެރިން ވިދާޅުވެފައިވާ ގޮތުގައި މިނިވަނެއް ނަމަ ހައްދުގެ އަދަދަކީ އައްޑިހަ އެތިފަހަރެކެވެ. އަދި މިނިވަނެއް ނޫންނަމަ އެ އަދައަކީ 40 އެތިފަހަރެވެ. އެޒަމާނަކީ އަޅުން ގިނަ ޒަމާނެކެވެ. އެހެން ކަމުން މިތާންގައި މިނިވަނެއް ނޫން ކަމުގައި ބުނެފައި އެވަނީ އެފަދަ މީހުންނަށެވެ.\nއިސްލާމްދީނުގެ މަގުސަދުތަކުގެ ތެރެއިން އެއް މަގުސަދަކީ އިންސާނާގެ ބުއްދި ސަލާމަތުން ބެހެއްޓުމެވެ. ނަމަވެސް ރަލަކީ އިންސާނާގެ ބުއްދި ފިލުވާލާ އެންމެބޮޑު އެކައްޗެވެ. އެކަމަގެ ސަބަބުން އިންސާނާގެ ގެ ސިކުނޑީގެ ބާރު ދައްވެ ވިސްނުމަގެ ހިއްސު ބަލިކަށިކޮށްލައެވެ. ނަތީޖާއެއްގެ ގޮތުން ހަޔާތުގަ ގޯސް މަގުތައް ހިޔާރު ކުރެވެން ފަށައެވެ. އަދި މަސްތުގެ ހާލުގައި ﷲ ސުބްހާނަހޫ ވަތައާލާ އިންސާނާގެ މައްޗައް ވާޖިބްކުރައްވާފައިވާ ކަންކަން ކުރުމަށް އިންސާނާ ނުކުޅެދުންތެރި ވެއެވެ. އެހެންކަމުން އިންސާނުން ދުނިޔެއަށް ފޮނުވުނު މަގުސަދު ހާސިލް ކުރުމަށް ބޮޑު ހުރަހަކަށް ވެގެން ދެއެވެ.\nރަލާބެހޭ އާޔަތްތައް ބާއްވައިލެއްވުމުގެ ކުރީގައި އެއިރުގައި އުޅުނު މީހުން ވަނީ ރަލަށް ވަރަށް ބޮޑަށް ދެވިހިފާފައެވެ. ރާ ވަނީ ދިރިއުޅުމުގެ މުހިންމު ބައެއްގެ ގޮތުގައި ބެލެވިފައެވެ. އުފަންވެ އުޅެބޮޑުވެފައިވަނީ ރަލުގެ ތެރޭގައެވެ. އެމީހުންގެ ނަފްސުތައް ވަނީ ރަލުގެ ތެރެއަށް ގެނބި ގޮސް ހުސްވެފައެވެ. އަރަބި ބަހުގައި ރަލަށް ކިޔާ 100 އަށްވުރެ ގިނަ ނަން ވެއެވެ. އަދި ޅެންތަކުގައިވެސް ރަލާބެހޭ ވާހަކަތަށް އައިސްފައިވެއެވެ. މި ކަމުންވެސް އެނގިގެންދަނީ އެމީހުންގެ ދިރިއުޅުމުގައި ރަލުގެ މުހިންމުކަން އަދި އޭގެ ތެރެއަށް ވަދެތިބި މިނަވަރުގެ ބޮޑުކަމެވެ. އެދުވަސްވަރުގެ ޒުވާނުންގެ މައިގަނޑު މަސައްކަތަކީ ޝިކާރަ ކުރުމާއި ރަލުގެ މަޖިލިސްތަކަށް ގޮސް ރާބުއިމެވެ.\nރަލަކީ އޭގެ ސަބަބުން މުޖުތަމައަށް ބޮޑެތި ގެއްލުންތަކެއް ކުރިމަތި ކުރުވަމުން އަންނަ ކަމެކެވެ. ހޯދުންތެރިއަކު ވިދާލުވެފައިވާ ގޮތުގައި ރަލުން ލިބެފައިވާ ގެއްލުމަކީ އެހެން އެއްވެސް ކަމަކުން ލިބިފައި ނުވާވަރުގެ ބޮޑު ގެއްލުމެކެވެ. ރަލުގެ ސަބަބުން ލިބެމުން އަންނަ ބައެއް ގެއްލުމަށް ބަލާއިރު އާއިލީވާޖިބުތަކާއި އިޖުތިމާއީ ވާޖިބުތައް އަދާކުރުމަށް ހުރަސްއެޅިގެންދެއެވެ. މުޖުތަމައުގެ އަމަން އަމާންކަން ނެތިގެންދިއުމާއި ބަނގުރޫޓުވުމާއި ތަފާތު ބަލިތައް ފެތުރުމަކީވެސް ރަލުގެ ސަބަބުން ދިމާވަމުންއަންނަ ފޫނުބެއްދޭފަދަ ގެއްލުންތަކެވެ.\nރަލަކީ ހަރަމްކުރައްވާފައިވާ އެއްޗެއްގައި އައިސްފައިވަނީ ސީދާ މާތްﷲ ގެ ވަހީވަސްފުޅުގެ ގޮތުގައެވެ. ކީރިތި ޤުރުއަނުގައި ރަލުގެ ވާހަކަ ތިންތަނެއްގައި ބަޔާންވެގެންވެއެވެ. އެގޮތުން ބަގަރާ ސޫރަތާއި، އަންނާސި އަދި އަލް މާއިދާ ސުރަތުގައި ބަޔާންވެގެންވެއެވެ. އަދި މިއިން ކޮންމެ އާޔަތެއްގައިވެސް ވަނީ ރަލުގެ ނުބައި ކަމުގެ ވާހަކަ އައިސްފައެވެ. އެގޮތުން ރަލާއި ޖުވާގެ ނުބައިކަމާއި، މަސްތުގެ ހާލުގައި ނަމާދާ ގާތް ނުވުމަށާއި އަދި ރަލަކީ އެކަކު އަނެކަކުގެ މެދުގައި ނަފްރަތާއި ފަސާދަ އުފައްދާ އެއްޗެއްގެ ގޮތުގައިވަނީ ސިފަކޮށްފައެވެ. މިފަދަ ކަމެއް ދޫކޮށްލުމަށް އަންގައި ވަހީ ބާއްވައިލައްވާފައިވަނީ އެންމެ ފުރިހަމައަށް އެންމެ ފުރިހަމަ ވަގުތުތަކުގައިއެވެ. ހުކުމްތައް އައިސްފައިވަނީ ހުކުމަކަށްފަހު ހުކުމެކެވެ. އެއީ އެއްފަހަރާ އެފަދަ ކަމެއް ދޫކޮށްލުމަކީ އިންސާނުންނަށް ފަސޭހަ ކަމަކަަށް ނުވާނެކަމެއް ކަމަށް އިސްލާމްދީން ދަންނާތީއެވެ.\nރަލަކީ ހަރާމް އެއްއެޗެއްކަން ވަހީ ކުރެއްވުމުގެ ކުރީގައިވެސް އެއްބައި ބޭކަލުން އޭގެ ނުބައިކަން ދެނެގަނެ އެއިން ދުުރުހެލިވިއެވެ. އަދި ހަމަ އާޔަތްތައް ބާއްވައިލެއްވުމާއިއެކު ހުރިހާ މުސްލިމުން އެކަމަށް އިޖާބަ ދިނެވެ. އާޔަތް އިވުމާއިއެކު ރަލުގެ ތަށިތައް އަދި އަނގަޔަށް އަޅާފައިވާ ރާތައްވެސް އުކާލިއެވެ. އެދުވަސްވަރު މަދީނާގެ މަގުތައްވަނީ ރަލުން ފުރިފައިކަމަށް ބުނެވެއެވެ.\nއިސްލާމްދީން ރަލާއިމެދު ވަނީ ހަރުދަނާ އުސޫލުތަކެއް ކަނޑައަޅާފައެވެ. މިކަން ރަސޫލާ މުހައްމަދް.ސ.އ.ވ ގެ ހަދީސްތަކުންވެސް ސާބިތުކޮށްދެއެވެ. އެގޮތުން މަސްތުވާ ކޮންމެ އެއްޗަކީ ހަރާން އެއްޗެއްކަމާއި ގިނަ މިންވަރުން މަސްތުވާ ތަކެތީގެ މަދު މިންވަރުވެސް ހަރާމްވާނޭކަމަށް ހަދީސް ކުރައްވާފައިވެއެވެ. އަދި ރަލުގެ މަޖިލިސްތަކުުން ދުރުވުމަށާއި އަދި ރަލަކީ ޝިފާއެއް ނުން ކަމަށްވެސް ވަނީ ހަދީސް ކުރައްވާފައެވެ. މި ހަދީސްއިންވެސް ދޭހަވަނީ ރަލަކީ އޭގެޒާތުގައި ގެއްލުންހުރި އެއްޗެއްގެ ގޮތުގައެވެ. މިކަން ކަމުގެ އިތުރުން ރަލުގެ ވިޔަފާރި ވެސް ވަނި ހަރާމް ކުރައްވާފައެވެ. ހަދީސްއެއްގެ މާނައިގައިވަނީ ރާބޯމީހާއާއި ރާ ވިއްކާ މީހާ އަދި އެފުލައިދޭ މީހުންނަކީ ހަމަ ހަމަ ބައެކެވެ. އަދި މި އެންމެންނަށް ﷲ ލައުނަތްލެއްވިއެވެ.


Tree Top hospital ge muvazzafun Hulhumale ge beach sarahahdhu saafukoffi | Mihaaru\nވިޔަފާރި / ޓްރީޓޮޕް ހޮސްޕިޓަލް\nޓްރީ ޓޮޕް ހޮސްޕިޓަލްގެ މުވައްޒަފުން ހުޅުމާލޭގެ ބީޗު ސަރަހައްދު ސާފުކޮށްފި\nހުޅުމާލޭގެ ބީޗް ސަރަހައްދުގައި މިއަދު ހަރަކާތްތެރިވި، ޓްރީ ޓޮޕް ހޮސްޕިޓަލްގެ މުވައްޒަފުން ގުރޫޕް ފޮޓޯއެއް ނަގަނީ.\n29 މާޗް 2019\nޓްރީ ޓޮޕް ހޮސްޕިޓަލަށް އެއް އަހަރު ފުރުމުގެ މުނާސަބަތުގައި ހިންގާ ހަރަކާތްތަކުގެ ތެރެއިން އެ ހޮސްޕިޓަލްގެ މުވައްޒަފުން ހުޅުމާލޭގެ ބީޗް ސަރަހައްދު މިއަދު ސާފުކޮށްފި އެވެ.\nހެނދުނު 6:30 ން ފެށިގެން ކުރިއަށް ގެންދިޔަ މި ހަރަކާތުގައި 'ސޭވް ދަ ބީޗް މޯލްޑިވްސް' ގެ ކޯ-ފައުންޑަރު ހަސަން އަހުމަދު ވެސް ބައިވެރިވެވަޑައިގަތެވެ.\nޓްރީ ޓޮޕް ހޮސްޕިޓަލްގެ 100 އަށް ވުރެ ގިނަ މުވައްޒަފުން ބައިވެރިވި، ސާފުކުރުމުގެ ހަރަކާތުގައި 105 ކޮތަޅުގެ ކުނި ބީޗް ސަރަހައްދުން ނެގި އެވެ. އަދި ބީޗް ސަރަހައްދުން 54 ކޮތަޅުގެ ޕްލާސްޓިކް ވަނީ ހޮވައިފަ އެވެ. މި ތަކެތި ޕާލޭއާ ހަވާލުކުރުމަށް އެ ހޮސްޕިޓަލުން ވަނީ ނިންމައިފަ އެވެ.\nޕާލޭ އަކީ އުކާލާ ޕްލާސްޓިކް ރީ-ސައިކަލް ކުރުމަށްޓަކައި ކަލެކްޓް ކުރާ ބައެކެވެ.\nޓްރީ ޓޮޕް ހޮސްޕިޓަލުން ބުނީ، ސާފުކުރުމުގެ މިފަދަ ހަރަކާތެއް ހިންގުމުގެ ބޭނުމަކީ ކުނި މެނޭޖްކުރުމުގެ މުހިއްމުކަމާއި ކުނީގެ ސަބަބުން ތިމާވެއްޓަށް ކުރާ ނޭދެވޭ އަސަރުތަކާ ގުޅޭ ގޮތުން ހޭލުންތެރިކުރުވުން ކަމަށެވެ. އަދި ރީ-ސައިކަލް ކުރުމަށް ހިތްވަރުދިނުން ކަމަށް އެ ހޮސްޕިޓަލުން ބުނެ އެވެ.\nޓްރީ ޓޮޕް ހޮސްޕިޓަލްގެ ބައެއް މުވައްޒަފުން ހުޅުމާލޭގެ ބީޗް ސަރަހައްދު މިއަދު ސާފުކުރަނީ.\nޓްރީ ޓޮޕް ހޮސްޕިޓަލްގެ އަހަރީ ދުވަހަކީ މި މަހުގެ އެއްވަނަ ދުވަހެވެ.\nއަހަރީ ދުވަހާ ގުޅުވައިގެން އެ ހޮސްޕިޓަލުން ވަނީ ވެލްނެސް ކޭމްޕެއް ބާއްވައިފަ އެވެ. ހިލޭ ޑޮކްޓަރަށް ދެއްކޭ ގޮތަށް ބޭއްވި އެ ކޭމްޕަށް އާންމުންގެ ބޮޑު ތަރުހީބެއް ލިބިފައިވެ އެވެ. މީގެ އިތުރުން، ހެލްތް ސްކީނިން އަށް ހާއްސަކޮށް، ހެޔޮ އަގެއްގައި ބޮޑީ ޗެކަޕް ހެއްދޭނެ އިންތިޒާމު ވެސް މި މަހުގެ ނިޔަލަށް އެ ހޮސްޕިޓަލުން ވަނީ ހުޅުވާލައިފަ އެވެ.\nހުޅުމާލެ ޓްރީޓޮޕް ހޮސްޕިޓަލް\nތިޔަ ބީޗާއި މުޅި ހުޅުމާލެ ސާފުކުރަންޖެހޭނީ ތިޔަ ބީޗްގައި ހިލޭ ވިޔަފާރިކުރާމީހުން.\nހޮސްޕިޓަލުން ދޭ ޚިދުމަތް ރަނގަޅު ކުރަން އުޅުނިއްޔާ މާ ތާހިރުވާނެ. މިހާރު ތި ހޮސްޕިޓަލް ވެއްޖެ މާލޭގެ ކްލިނިކަކަށް. އަގުބޮޑު އިންތިހާޔަށް\nސާފުކުރަން ޖެހެނީ ދިވެހިންނަކީ ޖެހޭހާތާކަށް ކުނި އަޅާބަޔަކަށްވާތީ. ނާތަހުޒީބުވީމަ


ޕާޓްޓައިމް ލެކްޗަރަރއިން ހޯދުމަށް 23 ޖުލައި 2018 ގައި ކުރެވުނު އިޢުލާން ނަންބަރު 153-FHTS-2018-14 ގައިވާ ބައެއް މާއްދާތަކަށް އެދެވޭވަރަށް މީހުން ކުރިމަތިލާފައި ނުވާތީ އަލުން އިޢުލާން ކުރަމެވެ. ވީމާ، މި ފެކަލްޓީގެ ކޯސްތަކުގެ ތެރެއިން ތިރީގައިވާ މާއްދާ 2018 ޓާރމް2ގައި ކިޔަވައިދެއްވާނެ ޕާޓްޓައިމް ލެކްޗަރަރއެއް ބޭނުންވެއެވެ.\nFinancial Analysis of Hospitality and Tourism Management\n- މީގެ އިތުރުން މާކްކުރައްވާ ކޮންމެ އެސައިންމަންޓަކަށް ނުވަތަ އިމްތިހާން ކަރުދާހަކަށް -/35 ދިވެހިރުފިޔާ\n- ސިޓީ ނުވަތަ އީ-މެއިލް ލިޔުއްވާއިރު މާއްދާތަކުގެ ތެރެއިން ހުށަހަޅުއްވަން ބޭނުންވެލައްވާ މާއްދާ ނުވަތަ މާއްދާތައް ޖައްސަވަންވާނެއެވެ.\n- ކުލާސްތައް އޮންނާނީ ކަނޑައެޅޭ ތާވަލާ އެއްގޮތަށެވެ.\n- މިކަމަށް އެދިލައްވާ ފަރާތްތަކުން 09 އޮގަސްޓް 2018 ވަނަ ދުވަހުގެ 22:00 ގެ ކުރިން މި ފެކަލްޓީގެ ތިން ވަނަ ފަންގިފިލާގައި ހުންނަ އެޑްމިނިސްޓްރޭޓިވް އޮފީހަށް ސިޓީ ފޮނުއްވުން އެދެމެވެ. އަދި އީ-މެއިލް މެދުވެރިކޮށް ސިޓީ ފޮނުއްވާނީ fhts@mnu.edu.mv އަށެވެ.\n08 އޮގަސްޓް 2018\nޕަބްލިޝްކުރި ތާރީޚު: 08 އޮގަސްޓް 2018\nސުންގަޑި: 09 އޮގަސްޓް 2018 2200


އިންޓަރކަނެކްޝަންގެ މަސައްކަތެއް މާދަމާ ކުރަނީ، މާލޭގެ ބައެއް ސަރަހައްދުތަކުން ކަރަންޓުގެ ޚިދުމަތް ކެނޑިދާނެ! | Atoll News\nއިންޓަރކަނެކްޝަންގެ މަސައްކަތެއް މާދަމާ ކުރަނީ، މާލޭގެ ބައެއް ސަރަހައްދުތަކުން ކަރަންޓުގެ ޚިދުމަތް ކެނޑިދާނެ!\nޝާއިޢުކުރީ: މުޙައްމަދު އަފްރާޙް ޖުލައި 8, 2021, 15:08\nއިންޓަރކަނެކްޝަންގެ މަސައްކަތެއް މާދަމާ ކުރަން ނިންމާފައިވާތީ، މާލޭގެ ބައެއް ސަރަހައްދުތަކުން މާދަމާ ކަރަންޓުގެ ޚިދުމަތް ކެނޑިދާނެ ކަމަށް ސްޓޭޓް އިލްކްޓްރިކް ކޮމްޕެނީ ލިމިޓެޑް (ސްޓެލްކޯ) އިން ބުނެފި އެވެ.\nއެ ކުންފުނިން ބުނީ މިއީ އިންޓަރކަނެކްޝަން މެދުވެރިކޮށް މާލެ، ހުޅުމާލެ އަދި ހުޅުލެ، އެއް ވިއުގައަކުން ގުޅާލުމަށްޓަކައި ކޮންމެހެން ކުރަންޖެހޭ މަސައްކަތެއް ކަމަށެވެ. އަދި މާދަމާ ހެނދުނު 7:00 އިން 9:00 އަށް މާލޭގެ ބައެއް ސަރަހައްދުތަކުން ކަރަންޓު ކަނޑާލަން ޖެހުމަކީ އެކަށީގެންވާ ކަމެއް ކަމަށެވެ.\nސްޓެލްކޯ އިން ބުނީ މިގަޑިތައް ބަޔާން ކޮށްފައިވީނަމަވެސް، މަސައްކަތް ނިމުނުހާ އަވަހަކަށް ކަރަންޓުގެ ޚިދުމަތް އަލުން ދޭނެ ކަމަށެވެ.\nކަރަންޓް ކެނޑުމުގެ ސަބަބުން ދިމާވެދާނެ ދަތިތަކަށް ސްޓެލްކޯއިން މަޢާފަށް އެދޭ ކަމަށް ވެސް ސްޓެލްކޯޯ އިން ބުނެ އެވެ.\nއިންޓަރކަނެކްޝަން މެދުވެރިކޮށް މާލެ، ހުޅުމާލެ އަދި ހުޅުލެ، އެއް ވިއުގައަކުން ގުޅާލުމަށްޓަކައި ކޮންމެހެން ކުރަންޖެހޭ މަސައްކަތެއް ކުރުމަށްޓަކައި 09/07/2021 ވާ ހުކުރު ދުވަހުގެ ހެނދުނު 7:00 އިން 9:00 އަށް މާލޭގެ ބައެއް ސަރަހައްދުތަކުން ކަރަންޓު ކަނޑާލަން ޖެހުމަކީ 1/2\n— STELCO (@STELCOMALDIVES) July 8, 2021\nގްރޭޓަރ މާލެ އިންޓަރކަނެކްޝަން ގްރިޑް ޕްރޮޖެކްޓްގެ ދަށުން މާލެ، ހުޅުލެ އަދި ހުޅުމާލޭގައި ބޮޑު6ޓްރާންސްފޯމަރު ބެހެއްޓުމަށް ވަނީ ނިންމާފަ އެވެ.\nއެގޮތުން މާލެ އާއި ހުޅުމާލޭގައި 95 އެމްވީއޭގެ ހަތަރު ޓްރާންސްފޯމަރ، ހުޅުލޭގައި 8 އެމްވީއޭގެ ދެ ޓްރާންސްފޯމަރު ބެހެއްޓުމަށް ނިންމާފައިވާ ކަމަށް ސަރުކާރުން ވަނީ އިޢުލާން ކުރައްވާފަ އެވެ.\nމިއީ މާލެ ސަރަހައްދަށް ޖަމާވާ މީހުންގެ އަދަދު އިތުރުވުމާއި ގުޅިގެން އަހަރަކު ގާތްގަނޑަކަށް7އިންސައްތަ ކަރަންޓުގެ ޑިމާންޑް އިތުރު ވުމުގެ ސަބަބުން ދިމާވާ ކަރަންޓު ކެނޑުމުގެ މައްސަލައަށް ހައްލު ގެނައުމަށް ހިންގާ މަޝްރޫއެކެވެ.


vnews - Rape koh maraali kujjaage massalaigai Pakistan ga muzaaharaa kuranee\nރޭޕްކޮށް މަރާލި ކުއްޖާގެ މައްސަލާގައި ޕާކިސްތާނުގައި މުޒާހަރާ ކުރަނީ\nޒައިނަބުގެ މަރާ ގުޅިގެން ޕާކިސްތާނުގައި މުޒާހަރާ ކުރަނީ - ފޮޓޯ: ބީބީސީ\nޕާކިސްތާނުގެ ކަސޫރު ސަހަރުގައި މަރާލާފައި އޮތް ކުޑަކުއްޖާގެ މައްސަލާގައި ޕާކިސްތާނުގެ އާންމުން ކުރަމުންދާ މުޒާހަރާތަކުގައި ދެ މީހުން މަރުވެއްޖެ އެވެ.\nއުމުރުން ހަތް އަހަރުގެ ޒައިނަބް ރޭޕްކުރުމަށްފަހު އޭނާގެ ކަރުގައި ހިފާ މަރާލާފައި އޮތްވާ ފެނުނީ މިދިޔަ އަންގާރަ ދުވަހު އެވެ. ޒައިނަބުގެ ހަށިގަނޑު ފެނިފައިވަނީ ކުނިގޮނޑެއްގައި އެއްލާލާފައި އޮއްވަ އެވެ.\nޒައިނަބް ގެއްލިގެން ހޯދަމުންދާތާ ދުވަސްތަކެއް ފަހުން އޭނާ މަރާލާފައި އޮއްވާ ފެނުނު މައްސަލާގައި މުޒާހަރާކުރަމުންދިޔަ މީހުންގެ ތެރެއިން ދެ މީހުން މަރުވީ މުޒާހަރާގެ ބައިވެރިންގެ ތެރެއަށް ފުލުހުން ބަޑިޖެހުމުގެ ސަބަބުންނެވެ.\nފުލުހުން މުޒާހަރާގެ ބައިވެރިންގެ ތެރެއަށް ބަޑި ޖެހީ ޒައިނަބުގެ މަރުގެ މައްސަލާގައި އެކަށީގެންވާ ވަރަށް އެ މައްސަލަ ބަލަމުންނުދާ ކަމަށް ބުނެ ފުލުހުންނާ ދެކޮޅަށް އަޑު އުފުލި މުޒާހަރާގެ ބައިވެރިން ފުލުހުންގެ މައި އިދާރާ ހިސޯރުކުރަން އުޅުމުންނެެވެ.\nރޭޕްކުރުމަސްފަހު މަރާލާފައި އޮއްވާ ފެނުނު7އަހަރުގެ ޒައިނަބް - ފޮޓޯ: ބީބީސީ\nޒައިނަބުގެ ހަށިގަނޑު އޭނާގެ ޖަނާޒާއަށް ގެންދިޔަ މަގުމަތީގައި އާންމުން އެއްވެފައި - ފޮޓޯ: އޭއެފްޕީ\nޒައިނަބްގެ މަރުގެ މައްސަލައާއި ގުޅިގެން ކަސޫރުގެ ފުލުހުން ބުނީ މިފަދަ 12 މަރުގެ ހާދިސާއެއް ފާއިތުވި ދެ އަހަރު ދުވަހުގެ ތެރޭގައި އެތަނަށް ހުށަހެޅި ބަލަމުންދާ ކަމަށެވެ. އަދި އޭގެ ތެރެއިން ފަސް މަރަކީ ފުލުހުން ހޯދަމުންދާ މީހަކާ ގުޅުން އޮތް ހާދިސާތަކެއް ކަމަށާއި، މި ހާދިސާތަކާއި ގުޅޭ 90 މީހެއްގެ ޑީއެންއޭ ސާމްޕަލްވެސް ނަގާފައިވާ ކަމަށެވެ.\nސަލާމަތީ ބަރުތައް ގުޅިގެން ޒައިނަބުގެ ގާތިލު ހޯދުމަށް މަސައްކަތް ފަށާފައިވާއިރު އެކަމުގައި ބައިވެރިވި ބަޔަކަށް ހައްގު އަދަބު ދިނުމަށް މުޒާހަރާގެ ބައިވެރިން ވަނީ ގޮވާލާފަ އެވެ.\nޒައިނަބް މަރާލާފައި އޮއްވާ ފެނުނީ އޭނާ ދިރިއުޅޭ ގެއާ ދެ ކިލޯ މީޓަރު ދުރު ހިސާބަކުންނެވެ. ޒައިނަބް ރޭޕް ކުރި ބަޔަކު އޭނާ ވަގަށް ނެގީ ގެއިން ނުކުމެގެން ޤުރުއާން ކުލާހަކަށް ދަނިކޮށެވެ.\nއޭނާގެ އާއިލާއިން ބުނީ ދަރިފުޅު ގެއްލިގެން ރިޕޯޓް ކުރުމުންވެސް ފުލުހުންގެ ފަރާތުން އެއްބާރުލުމެއް ނުލިބޭ ކަމަށާއި ޒައިނަބު ގެއްލުނު ގޮތް ހޯދީ އަވައްޓެރިންގެ އެހީގައި އެހިސާބުގަނޑުގައި ހުރި ސީސީޓީވީ ކެމެރާތަކުގެ ފޫޓޭޖްތައް ބަލައިގެން ކަމަށެވެ.\nޕާކިސްތާނުގައި މިދިޔަ މަހުވެސް ނުވަ އަހަރުގެ އަންހެން ކުއްޖަކު ގެއްލިގެން ރިޕޯޓްކޮށްފައިވެ އެވެ. އޭނަ ގެއްލުނީ ގޭ ކައިރީގައި ހުރި ފިހާރައަކަށް ދިޔަ މަގުމަތީގަ އެވެ.


Geybiseege aamdhanee aai haradhuge Survey alun fashanee | Hathaavees\nގޭބިސީގެ އާމްދަނީ އާއި ހަރަދުގެ ސާވޭ އަލުން ފަށައިފި\nގޭބިސީގެ އާމްދަނީއާއި ހަރަދުގެ ސާވޭއެއް- ފޮޓޯ: ނޭޝަނަލް ބިއުރޯ އޮފް ސްޓެޓިސްޓިކްސް\nމިދިޔަ އަހަރުގެ ނޮވެމްބަރު މަހު ފެށި ގޭބިސީގެ އާމްދަނީ އާއި ހަރަދުހުރި ގޮތުގެ ސާވޭ މެދު ކެނޑުމަކަށްފަހު އަލުން ފަށައިފި އެވެ.\nނޭޝަނަލް ބިއުރޯ އޮފް ސްޓެޓިސްޓިކްސް އިން ބުނި ގޮތުގައި ސާވޭ މެދުކަނޑާލުމަށްފަހު، މިއަދު ފަށައި ލިސްޓްތައް ނެގުމުގެ މަސައްކަތް ކުރިއަށް ދާ ކަމަށާއި ސާވޭ ކުރިއަށް ދާނީ ގުރުއަތުން ހޮވާލެވޭ ގޭބިސީތަކެއްގައި ކަމަށެވެ.\nމި ސާވޭގެ އިތުރު ސުވާލު ކަރުދާސް ފުރުމުގެ މަސައްކަތް މާލޭގައި އޮންނާނީ 19 ވަނަ ދުވަހުން ފެށިގެންނެވެ. އަދި އަތޮޅުތަކުގައި ސާވޭ ފަށާނީ މި މަހުގެ 25 ވަނަ ދުވަހު އެވެ.\nގޭބިސީގެ އާމްދަނީ އާއި ހަރަދުހުރި ގޮތުގެ ސާވޭއަކީ ކޮންމެ ފަސް އަހަރުން އެއް އަހަރަކު ކުރިއަށް ގެންދާ ސާވޭ އެކެވެ. މިއީ ރައްޔިތުންނާ ގުޅުން ހުރި ހިދުމަތްތައް ދިނުމަށް ބޭނުންވާ މުހިންމު މައުލޫމާތުތައް އެއް ކުރަން ހަދާ ސާވޭ އެކެވެ.\nސްޓެޓިސްޓިކްސް ބިއުރޯ އިން ބުނީ މި އަހަރު ސާވޭގެ މައުލޫމާތު އެއް ކުރުމުގެ މަސައްކަތް އެޕްރީލް މަހާ ހަމައަށް ކުރިޔަށް ގެންދާނެ ކަމަށެވެ. ސާވޭ ކުރިއަށް ދާނީ ހުކުރު ދުވަސް ފިޔަވައި ކޮންމެ ދުވަހެއްގެ ހެނދު 8:30 އިން ހަވީރު 6:00 އަށެވެ.\nގޭބިސީގެ އާމްދަނީ އާއި ހަރަދުހުރި ގޮތުގެ ސާވޭއަކީ "ދިވެހިރާއްޖޭގެ ތަފާސް ހިސާބުގެ ގަވާއިދު 2012" ގެ ދަށުން ހުއްދަ ލިބިގެން ކުރެވޭ ސާވޭ އެކެވެ. މާލޭގައި ސާވޭ ކުރި އަށް ދާނީ 1،080 ގޭބިސީގަ އެވެ. އަދި ރާއްޖޭގެ 20 އަތޮޅުން ހޮވާލެވޭ ޖުމްލަ 4760 ގޭބިސީއަކަށް ސާވޭ ޓީމުތައް ދާނެ އެވެ.\nސާވޭ ކުރުމުގައި ހަރަކާތެރި ވާނީ އެ ކަމަށް ހާއްސަކޮށް ތަމްރީން ލިބިފައިވާ ޓީމަކުންނެވެ. އަދި މި ސާވޭ ކުރަން ގޭބިސީ ތަކަށް ޒިޔާރަތް ކުރާ ފަރާތް ތަކަށް ކަމާ ބެހޭ ލިޔެކިޔުންތަކާއި ކާކުކަން އަންގައިދޭ އައިޑީ ކާޑެއް ވެސް ދެވިފައިވާނެ ކަމަށް ސްޓެޓިސްޓިކް ބިއުރޯ އިން ބުނެ އެވެ.


"The Kapil Sharma Show" Ge Promo Dhakkalaifi\n"ދަ ކަޕިލް ޝަރުމާ ޝޯ" ގެ ޕްރޮމޯ ދައްކާލައިފި\n1 އަހަރު, 1 މަސް,2ހަފްތާ,5ދުވަސް, 16 ގަޑި, 12 މިނެޓް, 33 ސިކުންތު ކުރިން 3230އައިޝަތު ޝިމްނާ\nއިންޑިއާގެ މަޝްހޫރު ކޮމޭޑިއަން ކަޕިލް ޝަރުމާގެ ކާމިޔާބު ޝޯ "ދަ ކަޕިލް ޝަރުމާ ޝޯ" ގެ ޕްރޮމޯ ދައްކާލައިފިއެވެ.\nދިވެހިންގެ މެދުގައި ވެސް ވަރަށް ބޮޑު މަގުބޫލު ކަމެއް ހޯދި އެ ޝޯގެ ތިން ވަނަ ސީޒަން ފެށުމަށް ކަޕިލް ތައްޔާރުވަމުންދާއިރު އެންމެ ފަހުގެ ސީޒަން ހުއްޓާލީ ކަޕިލްގެ އަމިއްލަ ދިރިއުޅުމުގައި ދިމާވި މައްސަލަތަކާއި ގުޅިގެން އޭނާއަށް އެ ޝޯއަށް ވަގުތު ނުދެވިގެންނެވެ. އެގޮތުުން ޝޯއަށް މެހެމާނުން ގެނައުމަށްފަހު ޝޯ ޝޫޓް ކުރަން ހާޒިރު ނުވުމާއި، ފަހަކަށް އައިސް މެހެމާނުން ޝޯގެ ޝޫޓިންއަށް ގެނައުމަށްފަހު ގަޑި ދެ ގަޑިއިރު ވަންދެން މަޑުކުރަން ޖެހުން ވެސް މައްސަލައަކަށް ދިމާވިއެވެ.\nއަދި ޝޯގައި އޭނާއާއެކު މަސައްކަތް ކުރަމުންދިޔަ ބައެއް ތަރިންނާ މައްސަލަ ޖެހި ޝޯގެ ފޯރި ގެއްލުމުން އެންމެ ފަހުން ސޮނީންވަނީ ޝޯ ހުއްޓާލާފައެވެ. ޝޯ ހުއްޓާލުމާއިއެކު ކަޕިލްއަށް ގިނަ ބައެއްގެ ފާޑުކިޔުން އަމާޒުވެގެން ދިޔައެވެ. އެގޮތުން ކަޕިލްއަށް މަޝްހޫރުކަން ހޭންޑަލް ކުރަން ނޭގުނީ ކަމަށް ގިނަ ބަޔަކު ބުންޏެވެ. އެ ފާޑުކިއުންތަކާއި ކަޕިލް ޑިޕްރެޝަންއަށް ގޮސް އެކަމަށް ގިނަ ދުވަސްތަކެއް ވަންދެން ފަރުވާ ހޯދާފައިވެއެވެ. އޭގެ އިތުރުން މަސް ދުވަހަކަށް ވުރެ ގިނަ ދުވަސް ރިހެބްގައި ހޭދަކުރި ކަމަށް ނޫސްތަކުގައިވެއެވެ.\nއެ ހުރިހާ ކަމަކުން ދުރުވެ އޭނާގެ އާ ޝޯއަށް މަސައްކަތް ކުރަމުންދާއިރު ކަޕިލްގެ ހަށިގަނޑަށް ވެސް ވަނީ ބޮޑު ބަދަލެއް އައިސްފައެވެ. އެގޮތުން ވަރަށް ބޮޑަށް ބަރުދަން އިތުރުވެފަައިވާ އޭނާ ވަނީ ބަރުދަން ލުއި ކުރުމުގެ މަސައްކަތްވެސް ފަށާފައެވެ. އޭނާގެ އާ ޝޯގެ ޕްރޮމޯ މިހާރު ދައްކާފައިވީ ނަމަވެސް އެޝޯގައި ބައިވެރިވާ ހުރިހާ ފަންނާނުންގެ ނަންތައް އަދި އިއުލާން ކޮށްފައި ނުވެއެވެ.\nކަޕިލްގެ އާ ޝޯ ފެށުމަށް ހަމަޖެހިފައިވަނީ ޑިސެމްބަރު މަހުގެ 23 ވަނަ ދުވަހުގައެވެ. އަދި އެމަހަކީ އެނާއަށް ވަރަށް ޚާއްސަ މަހަކަށް ވެގެންދާނެއެވެ. އެގޮތުން ކަޕިލް ކައިވެނިކުރަން ހަމަޖެހިފައިވަނީ ވެސް އެ މަހުގެ 12 ވަނަ ދުވަހުގައެވެ.


Baghdadi Ge Maruge Badhal Hifan IS In Varugadha Nirubaveri Hamalaa Thakeh Dheyne! - Vaguthu\nބަޣުދާދީގެ މަރުގެ ބަދަލު ހިފަން އައިއެސް އިން ވަރުގަދަ ނިރުބަވެރި ހަމަލާތަކެއް ދޭނެ!\nއިރާޤާއި ސީރިއާގައި "އިސްލާމީ ޙިލާފަތެއް" ޤާއިމްކޮށްގެން ހަނގުރާމަކުރާ ކަމަށް ބުނާ އައިއެސް ޖަމާޢަތުގެ މަރުވެފައިވާ ލީޑަރު، އަބޫބަކުރު އަލް-ބަޣުދާދީގެ މަރުގެ ބަދަލު ހިފުމުގެ ގޮތުން އެ ޖަމާޢަތުން ވަރުގަދަ ނިރުބަވެރި ހަމަލާތަކެއް ދޭނެ ކަމަށް މެދުއިރުމަތީގެ ހަމަނުޖެހުންތައް ދިރާސާކުރާ މާހިރުން ބުނަން ފަށައިފިއެވެ.\nއާދީއްތަ ދުވަހުގެ ވަގުތެއްގައި އެމެރިކާގެ ރައީސް، ޑޮނަލްޑް ޓްރަމްޕް ވަނީ އެޤައުމުގެ އަސްކަރިއްޔާއިން ސީރިއާގެ އިދުލީބުގައި ހިންގި އޮޕަރޭޝަނެއްގެ ތެރެއިން އައިއެސްގެ ލީޑަރު، ބަގްދާދީ މަރުވެފައިވާ ކަމަށް ބުނެފައެވެ. އެނގިފައިވާ ގޮތުން ބަގްދާދީ މަރުވެފައިވަނީ އަމިއްލައަށް ޖާނުންފިދާވެގެން، އޭނާގެ ދަރިންނާވެސް އެކީގައެވެ.\nއިރާޤަށް އުފަން، ބަގްދާދީގެ ލީޑާޝިޕުގައި އައިއެސް ޖަމާޢަތުން ވަނީ އިރާޤާއި، ސީރިއާގެ ބޮޑު ސަރަޙައްދެއްގެ ކޮންޓްރޯލް ނަގާފައެވެ. ނިރުބަވެރި ޖަމާޢަތެއް ކަމަށް ރާއްޖެއިންވެސް ކަނޑައަޅާފައިވާ އައިއެސް ޖަމާޢަތުގެ ކަންކަމާ ހަވާލުވުމަށްފަހު އޭނާ ވަނީ އޭގެ ކުރިން ދުނިޔޭގައި އޮތް އެންމެ ބޮޑު ނިރުބަވެރި ޖަމާޢަތް ކަމަށްވާ އަލްޤައިދާ އާއިވެސް ގުޅުން ކަނޑާލުމަށްފަހު، އެ ޖަމާޢަތް އިސްވެ، އެތަކެއް ނިރުބަވެރި ހަމަލާއެއް ދިނުމުގައި ބައިވެރިވެފައެވެ.\nޤައުމުތަކުގައި ބޮން ގޮއްވުމާއި، ލާއިންސާނީ އަނިޔާތައް މީހުންނަށް ދިނުމާއި، ޤަތުލްއާއްމު ހިންގުމުގެ އެތައް ނިރުބަވެރި ހަމަލާތަކެއް އައިއެސް އެންމެ ބާރުގަދަ ދުވަސްވަރު ހިންގާފައި ވެއެވެ. ބަޣުދާދީ ވެފައިވަނީ ވަރަށް ބޮޑަށް އަޑީގައި، ފިލައިގެން ހުންނަ މީހެއް ގޮތުގައެވެ. އެތަކެއް އަހަރެއް ވަންދެން އޭނާ އާއްމުންގެ ތެރެއިން ނުފެނި، ފިލައިގެން އުޅުމަށްފަހު އިއްޔެ ވަނީ އަމިއްލައަށް މަރުވެފައެވެ.\nއޭނާ މަރާލުމުގެ އެތައް މަހެއް ކުރިން އެމެރިކާއާއި، އިރާޤު، ސީރިއާ އަދި ރަޝިއާގެ އަސްކަރިއްޔާއިން ވަނީ ގުޅިގެން ބަޣުދާދީގެ އައިއެސް ޖަމާޢަތުގެ ބާރު އެއްކޮށް ކަނޑުވާލާފައެވެ. "ސީރިއާ އާއި އިރާޤު ފަދަ ޤައުމުތަކުގައި، ރައްޔިތުން ނިރުބަވެރި ޖަމާޢަތްތަކާ ގުޅެނީ އަމިއްލަ ސަލާމަތާއި ރައްކާތެރިކަމަށް ދެކިގެން. އެމީހުންގެ އާއިލާ، އާއި މުޖުތަމަޢުގެ ސަލާމަތަކަށް، ނިރުބަވެރިންނަށް އަމާޒުކޮށްގެން ދޭ ބައެއް އުދުވާނީ ހަމަލާތަކުގައި އެމީހުންނަށްވެސް ގެއްލުންތަކެއް ލިބޭތީ." މެދުއިރުމަތީގެ މަޝްރަޙު ދިރާސާކުރާ ފަރާތެއް ކަމަށްވާ ނިކޮލަސް ދެކެއެވެ.\nބައެއް ފަރާތްތަކުން ދެކޭ ގޮތުގައި އައިއެސްގެ ލީޑަރުގެ މަރާ ގުޅިގެން އެ ޖަމާޢަތުން އިތުރު އުދުވާނީ ހަމަލާތަކެއް ދޭން ނިންމާނެއެވެ. އެގޮތުން އެ ޖަމާޢަތުގެ އާ ލީޑަރުގެ ވިސްނުން ހުރި ގޮތަކުން އަނެއްކާވެސް، އަލްޤައިދާ ޖަމާޢަތާ ގުޅެން ނިންމަފާނެއެވެ. ސަބަބެއްގެ ގޮތުގައި އެމީހުން ދެކެނީ އަލްޤައިދާ އާއި އައިއެސް އެންމެ ފަހުން ގުޅުން ކަނޑާލާފައިވަނީ ބަޣުދާދީ އާއި އަލްޤައިދާގެ ލީޑަރު، އައިމަން އަލް ޒަވާހިރީ އާ ދެމެދު ޖެހުނު ޒާތީ މައްސަލައެއްގެ ތެރެއިން ކަމަށް ވުމުންނެވެ.\nއައިއެސްގެ އާ ލީޑަރެއްގެ ގޮތުގައި މިހާރު ހަމަޖައްސާފައި ހުރީ ކުރިން އިރާޤުގެ ރައީސް ސައްދާމް ހުސައިންގެ ވެރިކަމުގެ ދުވަސްވަރު އެޤައުމުގެ ސިފައިންގެ މަތީ ރޭންކެއްގައި ހުރި އަބްދުﷲ ޤަރްދާޝް ކިޔާ މީހެކެވެ. އައިއެސްގެ "މުސްލިމް ޙިލާފަތާއި" މިހާރުވެސް ޤަރްދާޝް ހަވާލުވެފައިވާ ކަމަށް މަޢުލޫމާތު ލިބެއެވެ. އޭނާ އަކީ ބަޣުދާދީގެ ލީޑާޝިޕުގައި އެ ޖަމާޢަތުގެ މުސްލިމުންގެ ކަންތައްތަކާ ހަވާލުވެގެން ހުރި ފަރާތެވެ. އެހެންކަމުން އައިއެސްގެ އާ ލީޑާޝިޕްގެ އެޖެންޑާގައި އެންމެ ފުރަތަމަ ކަމެއްގެ ގޮތުގައިވެސް އޮންނާނީ ބަޣުދާދީގެ މަރުގެ ބަދަލް ހިފުން ކަމަށް މާހިރުން ދެކެއެވެ.\nއޮކްޓޯބަރ 28, 2019 16:18\nދައުލަތުލް އިސްލާމި ބާޤިޔާ. އިސްލާމީ ދައުލަތަކީ މީހެއް ޝަހީދުވުމަކުން ނެތިގެންދާނެ ބައެއް ނޫން. އަދި ބިމެއް ގެއްލުމަކުން ނެތިދާނެ ބައެއް ނޫން.\nއޮކްޓޯބަރ 28, 2019 23:29\nޚިޔާލީ ވާހަކަތަކެއް. ސަބަބެއް ހޯދައިގެން މެދު އިރުމަތީގައި ތިބެން އެއުޅެނީ


ޓްވިޓާ ހެކް ކުރުމުގެ މޭސްތިރިއަކީ ކުޑަކުއްޖެއް، ހައްޔަރުކޮށް ދައުވާ ކޮށްފި | Sandhaanu\nޓްވިޓާ ހެކް ކުރުމުގެ މޭސްތިރިއަކީ ކުޑަކުއްޖެއް، ހައްޔަރުކޮށް ދައުވާ ކޮށްފި\nއެމެރިކާގެ މަޝްހޫރު ޝަހްސިއްޔަތުންގެ ރަސްމީ ޓްވިޓާ އެކައުންޓްތައް ހެކްކުރުމުގެ ތުހުމަތުގައި ކުޑަކުއްޖަކު ހައްޔަރުކޮށް ދައުވާ އުފުލައިފިއެވެ.\nމިއަހަރުގެ ޖުލައިމަހު ހިންގި މި ޖަރީމާގެ ފަހަތުގައި ކުޑަކުއްޖެއް ވާއިރު، އެކުއްޖާގެ އިތުރުން ދެ ޒުވާނަކު ހައްޔަރުކޮށް ވަނީ ދައުވާ އުފުލާފައެވެ. “ކްރިޕްޓޮކަރަންސީ ބިޓްކޮއިން ސްކޭމް” އެއްގެ ގޮތުގައި ހެކްކޮށްފައިވާ ޓްވިޓާ ހޭންޑްލްތަކުގެ ތެރޭގައި އެމެރިކާގެ ކުރީގެ ރައީސް ބަރަކް އޮބާމާ، މިހާރުގެ ޑިމޮކްރަޓިކް ރިޔާސީ ކެންޑިޑޭޓް ޖޯ ބައިޑަން، މިނިވަން ރިޔާސީ ކެންޑިޑޭޓް އަދި މަޝްހޫރު ރެޕާ ކާންޏޭ ވެސްޓްގެ އިތުރުން ބިލިއަނަރު އީލޯން މަސްކް ހިމެނެއެވެ.\nއެމެރިކާގެ އެޓާނީ ޑޭވިޑް އެންޑާސަން ހާމަކުރައްވާގޮތުގައި މި ހަމަލާގައި ހައްޔަރުކޮށްފައި ވަނީ އިނގިރޭސިވިލާތަށް ނިސްބަތްވާ، އުމުރުން 19 އަހަރުގެ މޭސަން ޝެޕާޑް، ފްލޮރިޑާއަށް ނިސްބަތްވާ އުމުރުން 22 އަހަރުގެ ނީމާ ފަޒީލީގެ އިތުރުން 18 އަހަރު ނުވާ ކުއްޖެކެވެ. އޮންލައިން ޕްލެޓްފޯމުތަކުގައި ދޭ ވަރުގަދަ ހަމަލާތަކަކީ ފިލާ ތިބެ، ކޮން ބައެއްކަން ނޭނގޭނެ ގޮތަށް ހިތާ ދޭ ހަމަލާތަކެއް ކަމަށް ކުރެވެނީ ކުށް ހީއެއް ކަމަށް އެޓާނީ އެންޑަސަން ވިދާޅުވިއެވެ. މަޖަލަކަށް ނުވަތަ ފައިދާއެއް ހޯދަން ކަމުގައި ވިޔަސް މިފަދަ ޖަރީމާއެއް ކުރު މުއްދަތެއްގައި ނޫނީ ނުކުރެވޭނެކަމަށް އޭނާ ވިދާޅުވިއެވެ.\nޚަބަރުތައް ބުނާގޮތުގައި މި މައްސަލާގައި ދައުވާ ލިބޭ އުމުރުން 17 އަހަރުގެ ގްރާމް އިވާން ކްލާކް ހައްޔަރު ކޮށްފައިވަނީ ހުކުރު ދުވަހުގެ ވަގުތެއްގައެވެ. މިކަމާ ގުޅިގެން ހިލްސްބަރޯ ސްޓޭޓް އެޓާނީ އެންޑްރޫ ވޮރަން އާންމު ކުރައްވާފައިވަނީ ބަޔާނުގައި ފާހަގަކުރައްވާފައިވާ ގޮތުގައި މި ޖަރީމާގެ “މޭސްތިރިއަކީ” ވެސް ކްލާކްއެވެ.\nހެކަރުންގެ މި ހަމަލާ އަމާޒުވި އެކައުންޓްތަކުން ޖަރީމާއާއި ގުޅިފައިވާ އެކައުންޓްތަކަށް 400 އަށްވުރެ ގިނަ ޓްރާންސްފާއެއް ކޮށްފައިވެއެވެ. މި ފައިސާގެ އަގު 11745758 ޑޮލަރަށް އަރާ ކަމަށް ޚަބަރު ލިބެއެވެ.


ސްޕެއިން، ޔޫކްރެއިން އަދި ސްވިޑެން މޮޅުވިއިރު ޑެންމާކް ވީ އެއްވަރު\nJune 08, 2019 14:38:46\nފެރޯ އައިލެންޑްސް ކޮޅަށް ލަނޑުޖެހުމަށްފަހު ސްޕެއިނުގެ ކުޅުންތެރިން އުފާ ފާޅުކުރަނީ. --ފޮޓޯ: ގެޓީ އިމޭޖަސް\n2020 ވަނަ އަހަރުގެ ޔޫރޯ ފުޓްބޯޅަ މުބާރާތަށް ކޮލިފައިވުމަށްޓަކައި ރޭ ކުޅުނު މެޗުތަކުން ސްޕެއިނާއި ޔޫކްރެއިން އަދި ސްވިޑެން މޮޅުވިއިރު ރިޕަބްލިކް އޮފް އަޔާލެންޑްއާ ދެކޮޅަށް ކުޅެ ޑެންމާކް އެއްވަރުވެއްޖެއެވެ.\nފެރޯ އައިލެންޑްސްގެ ދަނޑުގައި ކުޅުނު މެޗުން ސްޕެއިން މޮޅުވީ 4-1 އިންނެވެ. ސާބިއާ އަތުން 5-0 ގެ ތަފާތު ބޮޑު ނަތީޖާއަކުން ޔޫކްރެއިން މޮޅުވިއިރު ސްވިޑެން ވަނީ 3-0 އިން މޯލްޓާ ބަލިކޮށްފައެވެ. ޑެންމާކްގެ ދަނޑުގައި އަޔާލެންޑާ ދެކޮޅަށް ކުޅުނު މެޗު ނިމުނީ 1-1 އިން އެއްވަރުވެގެންނެވެ.\nރޭގެ މެޗު ފެށިގެން ފުރަތަމަ 20 މިނެޓުގެ ތެރޭގައި ސްޕެއިނުން ވަނީ ދެލަނޑުގެ ލީޑެއް ނަގާފައެވެ. އެ ޓީމުގެ ފުރަތަމަ ލަނޑު އިސްކޯ ނަގައިދިން ކޯނަރަކުން ކެޕްޓަން ސާޖިއޯ ރާމޯސް ކާމިޔާބުކުރިއިރު އިއާގޯ އަސްޕާސް ތަނަވަސްކުރި ފުރުޞަތަކުން ސްޕެއިނުގެ ލީޑް ފުޅާކޮށްދިނީ ޖެސޫސް ނަވާސް އެވެ.\nމެޗުގެ 30 ވަނަ މިނެޓުގައި ފެރޯ އައިލެންޑްސްގެ ކްލައެމިންޓް އޯލްސެން ފަރަގު ކުޑަކޮށްދިންއިރު އޭގެ ތިން މިނެޓުފަހުން، ސްޕެއިނަށް އަލުން ދެލަނޑުގެ ލީޑް ލިބުނީ ފެރޯ އައިލެންޑްސްގެ ޓެއިޓުރް ގެސްޓްސަން އަތުން ބައިކޮޅަށް ވަން ގޯލަކުންނެވެ.\nސްޕެއިންގެ ހަތަރުވަނަ ލަނޑު، މެޗުގެ 71 ވަނަ މިނެޓުގައި ޖަހައިދިނީ ވެލެންސިއާގެ ފުލްބެކް ހޯސޭ ގަޔާ އެވެ. ރޭގެ މެޗުން ހޯދީ މޮޅާއެކު ސްޕެއިން ވަނީ ކޮލިފައިންގައި މިހާތަނަށް ކުޅުނު ތިން މެޗުވެސް ކާމިޔާބުކޮށް ގްރޫޕް އެފްގެ ޕޮއިންޓް ތާވަލްގެ އެންމެކުރީގައި ދެ ޕޮއިންޓްގެ ލީޑެއް ނަގާފައެވެ. ރޭގެ މެޗުގައިވެސް ސްޕެއިންގެ ބެންޗުގައި އެ ޓީމުގެ ކޯޗު ލުއިސް އެންރީކޭ ނެތެވެ. އާއިލީ ސަބަބަކާއިހުރެ އޭނާ މިވަގުތު ހުރީ ޓީމާ ދުރުގައެވެ.\nމީގެއިތުރުން، ރޭގެ މެޗުގައި ފާހަގަކޮށްލެވުނު އަނެއް ކަމަކީ މިދިޔަ ތިން އަހަރު އަނިޔާގެ ސަބަބުން ގިނަ ދުވަސްތަކެއް ވަންދެން ކުޅުމާއި ދުރުގައި ހުރި ހުނަރުވެރި މިޑްފީލްޑަރު ސަންޓީ ކަޒޯލާ އަލުން ގައުމީ ޓީމުގެ ޖާޒީގައި ފެނިގެންދިއުމެވެ. އޭނާ ވަނީ މެޗުގެ ދެވަނަ ހާފުގައި އެ ޓީމުގެ ކެޕްޓަން ރާމޯސް ބަދަލުކުރުމުން ކެޕްޓަން ބޭންޑް އަޅައިގެންވެސް ކުޅެފައެވެ.\nޔޫކްރެއިންގެ ދަނޑުގައި ރޭ ސާބިއާ އަތުން އެ ޓީމު 5-0 އިން މޮޅުވިއިރު ލަނޑުތައް ޖަހައިދިނީ ވިކްޓަރ ސީގަންކޯވް އާއި ޔެވެހެން ކޮނޮޕްލިޔަންކާ އަދި ރޯމަން ޔަރެމްޗުކް އެވެ. އެ ޓީމުގެ ސީގަންކޯވް އާއި ކޮނޮޕްލިޔަންކާ ކުރެން ކޮންމެ ކުޅުންތެރިއަކު ދެ ލަނޑުޖެހިއެވެ.\nމި މުބާރާތުގައި ރޭ މޯލްޓާއާ ދެކޮޅަށް ސްވިޑެން ކުޅުނު މެޗުގައި އެ ޓީމުގެ ލަނޑުތައް ޖަހައިދިނީ ރޮބިން ކުއައިސަން އާއި ވިކްޓާ ކްލާސަން އަދި އަލެކްސެންޑާ އިސަކް އެވެ.\nގްރޫޕް ޑީ ގައި ރޭ ކުޅެވުނު ފޯރިގަދަ މެޗުގައި ޕިއޭރް-އެމީލް ހޮއިބިއޭ ކާމިޔާބުކުރި ގޯލުން ޑެންމާކް މޮޅުވާން ދަނިކޮށް ރިޕަބްލިކް އޮފް އަޔާލެންޑަށް މެޗުނިމެން ފަސް މިނެޓަށްވެފައިވަނިކޮށް އެއްވަރުކޮށްދިނީ ޝޭން ޑަފީ އެވެ.\nކޮލިފައިންގައި ރޭ ކުޅުނު ފާހަގަކޮށްލެވޭ އެހެން މެޗުތަކަށް ބަލާއިރު، ލެޓްވިއާ އަތުން 3-0 އިން އިޒްރޭލް މޮޅުވިއިރު އެ ޓީމުގެ އެރެން ޒަހާވީ ވަނީ ރޭގެ މެޗުގައި ކާމިޔާބުކުރި ތިން ގޯލާއެކު ވިދިވިދިގެން ދެ މެޗުގައި ހެޓްރިކް ހަދާފައެވެ. ނޯވޭއާ ރޫމޭނިއާ ބައްދަލުކުރި މެޗު 2-2 އިން އެއްވަރުވިއިރު ޗެކްރިޕަބްލިކް ވަނީ 2-1 އިން ބަލްގޭރިއާ ބަލިކޮށްފައެވެ. އުތުރު މެސެޑޯނިއާ އަތުން 1-0 އިން ޕޮލެންޑް މޮޅުވިއިރު ސްލޮވޭނިއާ އަތުން އޮސްޓްރިއާ މޮޅުވީވެސް ހަމަ މިނަތީޖާއިންނެވެ.\nޔޫކްރެއިން ސްޕެއިން ސްވިޑެން ޑެންމާކް ޔޫރޯ


SunOnline: #VAAHAKA: Thiya loabi edhigen - Episode 03\nތިޔަ ލޯބި އެދިގެން... - 03\nމަރިޔަމް ހިމްނާ (ހިމީ) 05 Sep 2021, 07:42\nއާހިލްއާ ވާހަކަ ދައްކާފައި ފޯނު ބޭއްވި މިންހާ ވެސް އަވަސްވެގަތީ ނިދާލުމަށެވެ. ލަސްތަކެއްނުވެ އޭނާގެ ދެލޮލަށް ނިދި ސަވާރުވެ، ހުވަފެނީ އާލަމަށް އޭނާ ގެނބިގެންދާކަށް، މާގިނަ އިރެއް ނުނެގިއެވެ.\nޖެހިގެން އައި ދުވަހު ހޭލައިގެން އޭނާ ގޭގެ ގޯތިތެރެ ކުނި ކަހަން ނުކުތްއިރު، އާދައިގެ މަތިން ޔޫލިންވެސް އުޅެނީ ކުނި ކަހާށެވެ. އެއީ އާދައެވެ. ޔޫލިންގެ މަންމައަކީ އަބަދުވެސް ފަތިހު ހޭލައިގެން ވަލަށް ގޮސް އުޅޭ މީހެކެވެ. އައިސް ވަންނާނީ ބަދިގެއަށެވެ. އެހެންކަމުން ގޭތެރެ ކުނި ކެހުމަކީ އަބަދުވެސް ޔޫލިންގެ މަސައްކަތެވެ.\n"އޭތް މިންނު އިނގޭތަ؟" ޔޫލިން ކުއްލިއަކަށް މަސައްކަތް ހުއްޓައިލަމުން ތެދުވެލަމުން މިންހާއަށް ގޮވައިލިއެވެ.\n"އުހުން. ބުނީމަ ދޯ އިނގޭނީ..." މިންހާ ބުނެލިއެވެ.\n"އެއްކަލަ އައިހަމް އެބަ އުޅޭ އަނެއްކާ މިރަށަށް އަންނަން." ޔޫލިން ބުނެލިއެވެ.\n"ދެން ލީންއަކަށްނު ގޮތްތަކެއް ވާން ޖެހޭނީ..." ހީގަންނަމުން މިންހާ ބުނެލިއެވެ.\n"ތިޔެއް ނޫނޭ... އޭނަ އައިސް ހުންނަތަން ގެސްކޮށްބަލަ!" ޔޫލިން ބުނެލިއެވެ.\n"ކޮންތާކުއޯ؟ ލީންގެ ކޮޓަރީގަތަ؟" މިންހާ ދިމާކޮށްލިއެވެ. އޭނާ ލާނެތް ހިނިތުންވުމެއް ޔޫލިންއަށް ހަދިޔާ ކޮށްލުމާއެކު، ޔޫލިން ލޯ އަޅައިލިއެވެ.\n"އެއްކަލަ މިންނު. ތިގޭގަ އޭ ހުންނަނީ! ކުރިން ފަހަރުތަކުގައި އޭނަ އައިސް މިގޭގައި ހުރި ކޮޓަރި ރިނޮވޭޓް ކުރާތީ މިފަހަރު ތިގޭގަ ބަހައްޓަންވެގެން މިންނު ބައްޕައާ ވާހަކަ ދައްކާނަމޯ މަންމަ ބުނީ..." ޔޫލިން ބުނެލިއެވެ.\n"އެހެންތަ؟ އަދި އެކަހަލަ ވާހަކައެއް ދެއްކިހެނެއް ހިޔެއްނުވޭ..." މިންހާ ފަތްތައް އެއްކޮށްލުމަށްފަހު، ކައިރީގައި ހުރި ޓައްޕަށް އަޅައިލިއެވެ. އެއަށްފަހު އޭނާ ޔޫލިންއަށް ބަލައިލިއެވެ.\n"ދުވަސްގަނޑަކަށްފަހު، އެ ސޮރު ފެންނަން އުޅޭތީ ވަރަށް ހިތްހަމަޖެހިފަ ދޯ ތިހުރީ؟" މިންހާގެ ދިމާކުރުންތަކުގެ ސަބަބުން ޔޫލިންގެ މޫނުގެ ކުލަވަރު ބަދަލުވެ ލަދުވެތިކަމުގެ އަސަރު އެ މޫނުމައްޗަށް ވެރިވަމުންދިޔައެވެ. ލަދުން ރަތްވަމުންދިޔަ މޫނަށް ބަލައިލަމުން މިންހާ، އިތުރަށް ދިމާކުރަން ފެށިއެވެ.\n"ދެން ތިހާވަރު ވަންޏާ އޭނަ އައިމަ ބުނެބަލަ ވަރަށް ލޯބިވެޔޭ... މިހާރު ހުސްކޮށްވެސް ހުރެދާނެއެއްނު." މިންހާ ބުނެލިއެވެ.\n"އޭނަ ނުހުންނާނެ ހުސްކޮށެއް. ކުރީ ފަހަރު އައިއިރުވެސް އެހާ ލޯބިން އޭނަ ޖީއެފް އާ ވާހަކަ ދައްކާ ކަންތައްކުރީ... ސޯ އަހަންނަށް ނޯ ޗާންސްއެއްނު. އެހެން ނޫނަސް އަހަރެން ނޫޅެން މިހާރަކުއެއް... " ޔޫލިންގެ އަޑުގައި ހިސާބެއްގެ މަޑުމައިތިރިކަމަކާއި މާޔޫސްކަމެއް ވިއެވެ. އައިހަމް އަކީ އޭނާގެ ދޮންބެ ރައިހާންގެ އެންމެ ގާތް އެކުވެރިޔާއެވެ. އެ ރަށަށް އައިހަމް އައި އެންމެ ފުރަތަމަ ފަހަރުވެސް އައިހަމްގެ އެ ރީތިކަމުގެ ޖާދޫގައި ޔޫލިން ޖެހުނެވެ. އައިހަމްއަކީ އޭނާއަށް ނުހަނު ކަމުދިޔަ ޒުވާނަކަށް ވިއެވެ. އައިހަމްއާ ގުޅުމަށް ދެކުނު ހުވަފެންތަކުގައި ކުލަނުޖެހި އުޅެނިކޮށް އެ ހުވަފެންތައް އަނދާ އަޅިއަށްވީ އައިހަމް އެހެން ކުއްޖަކާ ލޯބީގެ ގޮތުން ގުޅިގެން އުޅޭކަން އެނގުނުފަހުންނެވެ. އޭނާ އައިހަމް ކިތަންމެ ބޭނުންވިޔަސް އެއީ އޭނާގެ ތަޤުދީރުގައި ލިޔެވިފައި ނުވާކަމެއްކަމަށް ޔޫލިން ނިންމި ނަމަވެސް، އަދިވެސް އައިހަމްއަށްޓަކާ އޭނާގެ ހިތުގައި މާނަފުން ޖަޒުބާތުތަކަކާ އިޙްސާސްތަކެއް ވެއެވެ.\n"އޭތް ކޮން ޚިޔާލަކަށް ގެއްލިފަ؟" ޔޫލިންގެ މަޑުމައިތިރިކަމުން މިންހާއަށް އުނދަގޫވިއެވެ. އޭނާ އުނަގަނޑުގައި ދެއަތް ވިއްދައިލަމުން ޔޫލިންއާ ސުވާލުކޮށްލިއެވެ.\n"އޭތް... ކީކޭ؟ ނޫން ކަމެއް ނުވޭ... ކީކޭ ދެންމެ ތިބުނީ..." ޔޫލިން އެހެން ބުނެލުމަށްފަހު، އޭނާގެ މަސައްކަތަށް ސަމާލުކަންދޭން ފެށިއެވެ.\n"ވާވަރެއް އެނގޭނީ އޭނަ އައިސް ކުރިމައްޗަށް އެރީމައޭ މަ މި ބުނީ..." ދިމާކުރާ ރާގަކަށް މިންހާ އެހެން ބުނެލުމާއެކު، ތުންކޮޅު އޫކޮށްލަމުން ޔޫލިން ވެސް އޭނާގެ މަސައްކަތަށް ސަމާލުކަން ދެވޭތޯ މަސައްކަތްފެށިއެވެ.\n"އަަހަރެން ދަނީ..." ކުނި ކަހާ ނިންމާލުމަށްފަހު، ޔޫލިންއަށް ބަލައިލަމުން މިންހާ ބުނެލިއެވެ. އެއަށްފަހު އޭނާ ގޮސް ގޭތެރެއަށް ވަނެވެ.\nބައްޕަ މިއަދު ސިޓިން ރޫމަށް ނުކުމެ އުޅޭތަނެއްވެސް އޭނާއަކަށް ނުފެނެއެވެ. އެހެންކަމުން ބައްޕަގެ ކޮޓަރީގައި ދެފަހަރަކު އޭނާ ޓަކި ޖަހައިލުމާއެކު، ދޮރު ހުޅުވައިލުމަށް އެދުނެވެ. އޭނަ ދޮރު ހުޅުވައިލިއިރު ބައްޕަ އެނދުގައި އޮށޯވެލައިގެން އޮތްތަން ފެނުނެވެ.\n"ބައްޕާ... މިއަދު ބަލީތަ؟" މިންހާ ސުވާލުކޮށްލިއެވެ.\n"ވަރަށް ބޮޑަށް ބޮލުގަ ރިއްސާތީ މިއުޅެނީ..." ހަނީފް ކުޑަކޮށް އެނދުން ތެދުވަން މަސައްކަތްކުރިއެވެ.\n"ބޭސް ގެނެސްދެންތަ؟ އަނެއްކާ ހުން އައީތަ؟" މިންހާގެ އަޑުގައި ކަންބޮޑުވުމުގެ އަސަރުތައް ހުއްޓެވެ.\n"ބޭސް ކައިގެން މިއޮތީ. ހުންވެސް އެބަހުރި. އެކަމަކު މިހާރު ވަރަށް ބޮޑަށް ރަނގަޅުވެއްޖެ ބޭސް ކައިލީމަ..." ހަނީފް އެނދުގައި އިށީނދެލަމުން މިންހާއަށް ބަލައިލިއެވެ. އޭރުވެސް އޭނާގެ މޫނުމަތީގައި ވަރުބަލިކަން ވެއެވެ. އޭނާގެ މަޑުމޮޅި ހަރަކާތްތަކުން އެ ހަށިގަނޑުގައިވި ބަލިކަށިކަން ހާމަކޮށްދެމުން ދިޔައެވެ. މިންހާ ހަނީފް ކައިރީގައި އަރާމުކުރުމަށް ބުނުމަށްފަހު، ބަދިގެ ފަރާތަށް ގޮސް ކާއެއްޗެހި ތައްޔާރުކޮށްލަން އަވަސްވެގަތެވެ.\nޔޫލިން އޭނާގެ މަންމަ ސަކީނާއާއެކު ކާކޮޓަރީގައި ހަރަކާތްތެރިވަމުންދިޔައީ ރައިހާން އައިހަމް ގޮވައިގެން އަންނަން ވާއިރަށް ސައި ތައްޔާރުކުރުމަށެވެ. އެ ހުރިހާއިރުވެސް ޔޫލިންގެ ހިތުގެ ތެޅުން ވަނީ ބާރުވެފައެވެ. އޭނާގެ ސިކުނޑީގައި ކުރެހިފައިވަނީ އައިހަމްގެ ސޫރައެވެ. އެހާ ދުވަސްފަހުން އެ ސޫރަ ފެންނައިރު ހުންނާނެ ގޮތް ހިތަށް ގެނެވުމުން އެކަނިވެސް އޭނާގެ ހިތަށް އެނގުންވެގެންދިޔައެވެ. އެހިތުގެ ތެޅުން ބާރުވިއެވެ. އެ ޚިޔާލުތަކުން ސިކުނޑި މިނިވަންކުރަން ޔޫލިން ކިތަންމެ މަސައްކަތެއް ކުރިނަމަވެސް، އޭނާއަށް އެ ޙިޔާލުތަކުން މިންޖު ވެވޭގޮތެއް ނުވިއެވެ.\n"މާ ބޮޑު ތަފާތެއް ނާދޭ ދޯރަށަކަށް..." ރައިހާންގެ ސައިކަލު ފަހަތުގައި އިނދެގެން އައިހަމް ވާހަކަ ދެއްކިއެވެ. ދެ އެކުވެރިން އެފަދަ ވާހަކަތަކެއްގައި ތިބެ އައިސް ގެ ކައިރީގައި ސައިކަލު ބެހެއްޓިއެވެ. ސައިކަލުން ފައިބަމުން ރައިހާން އައުމަށް އިޝާރާތްކޮށްލަމުން އައިހަމްއާއެކު ގޭ ގޯތިތެރެއަށް ވަނެވެ. ކާ ކޮޓަރި ހުންނަނީ ގެއާ ވަކިންކަމުން ގޭތެރެއިން ދިޔުމުގެ ބަދަލުގައި ހަނި ގޯޅިގަނޑުން ލާފައި އެމީހުން ދިޔައީ ސީދާ ބަދިގެ ފަރާތަށެވެ.\nރައިހާން ސަކީނާއަށް ގޮވައިލި އަޑު އިވިފައި އޭނާ ނުކުތްއިރު، ޔޫލިންއަށް އަތް އަޅައިލެވުނީ އޭނާގެ މޭގައެވެ. އެއައީ އައިހަމް ގޮވައިގެންކަން އޭނާއަށް އެނގުނެވެ. ހިތުގެ ތެޅުން ހަމައަކަށް އަޅުވަން ކުރެވޭނެ ކަމެއް ނޭނގި އޭނާއަށް އަތުގެ ނިޔަފަތިތައް ހެފެން ފެށުނެވެ.\n" ވަދޭ އައިހަމް..." އެފަދަ ޚިޔާލުތަކެއްގައި އޭނަ ހުއްޓާ ސަކީނާގެ އަޑަށް ޔޫލިންއަށް ފަހަތަށް ބަލައިލެވުނެވެ. އޭރު ރައިހާންގެ ފަހަތުގައި ދަބަސް އަޅުވައިލައިގެން އައިހަމް ހުއްޓެވެ. އޭނާގެ ތޫނު ދެލޯ ވަނީ ރޭބަން އަވި އައިނަކުން ފޮރުވާލާފައެވެ. ކުރިން ފަހަރުތަކަށް ވުރެ މާ ފިރިހެންވަންތައެވެ. ތުނިކޮށް ފަޅަން ފަށާފައިވާ ތުނބުޅީގެ ސަބަބުން އޭނާގެ ފިރިހެންވަންތަކަން އިތުރު ކޮށްދީފައިވާއިރު، ލާފައިވާ ހުދުކުލައިގެ ޓީޝާޓް ހުރީ ގަޔަށް ހިފާލާފައެވެ. ވުމާއެކު އޭނާގެ ރީތިހަށިގަނޑުގެ ބައްޓަން ވެސް ރީތިކޮށް ފާޅުވެއެވެ.\n"އަދިވެސް އަވިގަދައީތަ އައިހަމް؟" ސަކީނާ ލުއި ހުނުމަކާއެކު ސުވާލުކޮށްލިއެވެ.\n"ނޫނޭ..." ޖަވާބުދެމުން އައިހަމް އޭނާގެ ލޮލާ އަވިއައިނު ވަކިކޮށްލިއެވެ. ޔޫލިން އޭރުވެސް ހުރީ އައިހަމްއަށް ނަޒަރު ހުއްޓާލައިގެންނެވެ. އޭނާއަށް ހިންދިރުވައިލެވުނީވެސް އުނދަގުލުންނެވެ.\n"ހޭ..." އައިހަމްއާ ދެމީހުންގެ ހަތަރުކަޅި ބައްދަލުވިވަގުތު އައިހަމް އާދައިގެ ގޮތަކަށް ވާހަކަ ދެއްކިއެވެ.\n"ހޭ..." ޔޫލިން ވެސް އޭނާގެ ތުންފަތް މައްޗަށް ލުއި ހިނިތުންވުމެއް ވެރިކޮށްލިއެވެ. އޭރުވެސް އޭނާގެ ހިތް ހީވަނީ މޭ ފަޅާފައި ބޭރަށް ފުންމާލަފާނެހެންނެވެ. އަތްފައި ފިނިވެ، އޭނާއަށް އައިހަމް ފެންނަ ހިސާބުގައި ހުންނަންވެސް އުނދަގޫވިއެވެ. އެއީ އެހާ ގިނަ ދުވަހު އައިހަމް ނުފެނި ހުރެފައި ފެނުމުން ވީގޮތެއްކަމަށް ނިންމާ، އޭނަ އަމިއްލަ ހިތަށް ވިސްނައިދޭން މަސައްކަތް ކުރިނަމަވެސް، އެއީ ކީއްވެގެން އޭނާއަށް އަންނަ ބަދަލުތަކެއްކަން ޚުދު އޭނާއަށްވެސް އެނގެއެވެ. އެހެންކަމުން އެކަމާ ދެކޮޅު ހެދުމުގެ ހިތްވަރު ދޫވާހެންވެސް ޔޫލިންއަށް ހީވިއެވެ.\n"ސައިބޮއިގެނެއްނު ކޮޓަރިއަށް ދާން ހަދާނީ ދޯ..." ގޮނޑިއަށް އިޝާރާތް ކޮށްލި ސަކީނާ އޭނާ އަޅައިގެން ހުރި ވަށްބުރުގާ ރީތިކޮށްލިއެވެ. އެއަށްފަހު ސައި ޖޯޑަށް އަޅައިލުމަށްފަހު، ރައިހާންއާ އައިހަމް ކައިރީީގައި އިށީނުމަށް ބުނެލިއެވެ.\n"މަންމާ...އެބަ އަންނަން އިނގޭ..." ސަކީނާގެ ޖަވާބަކަށް ވެސް އިންތިޒާރު ކުރުމެއްނެތި ޔޫލިން ނުކުމެ ދުއްވައިގަތީ، މިންހާމެން ގެއާ ދިމާލަށެވެ. ގޭ ގޯތިތެރެއިން ލާފައި މިންހާމެން ގޯއްޗަށް ވަދެފައި އެ ދިޔަ ބާރުމިނުގައި އޭނާގެ މިސްރާބުހުރީ ގެއާ ދިމާލަށެވެ.\n"މިންނޫ... މިންނޫ..." ގޭތެރެއަށް ބޯ ދިއްކޮށްލަމުން ޔޫލިން ގޮވައިލިއެވެ. ޔޫލިން ގޮވާ އަޑަށް މިންހާ ކޮޓަރިން ނުކުތެވެ.\n"ކިހިނެއްވީ ތަނެއްގައި ރޯވީތަ؟ ހާދަ ބާރަކަށޭ ތި ގޮވަނީ؟" މިންހާއަށް ބުނެވުނެވެ.\n"މީ ކަމެއް ނުވޭ.. ނިކުމެބަލަ ބޭރަށް... ކީއްވެތަ ކޮޓަރީގަ ތި އޮންނަނީ؟" ޔޫލިން ބުނެލިއެވެ.\n"ހޫން. މި ނުކުންނަނީ...މަޑުކުރޭ..." މިންހާ އަނބުރާ ކޮޓަރިއަށްވަދެފައި ޗާޖަށް ޖަހާފައި އޮތް ފޯނު ޗާޖުން ނައްޓައިލަމުން އެ ހިފައިގެން ޔޫލިންއާ ދިމާލަށް ހިނގައިގަތެވެ. އޭނާ ފައިވާނަށް އަރަިއިގެން ޔޫލިިންއާއެކު ހިނގައިގަތީ ޖޯލިފައްޗާ ދިމާލަށެވެ.\n"ކިހިނެއްވެގެންތަ ތިއުޅެނީ. ދެން ކިޔާބަލަ!" ޖޯލީގައި އިށީންނަމުން މިންހާ ބުމަ އަރުވައިލިއެވެ.\n"އޭތް. އައިހަމް އަތުވެއްޖެ!." ޔޫލިން ހިތް އަވަސްވެފައިވާ ޙާލު ބުނެލިއެވެ.\n"ކޮން އިރަކު؟ މިގެއަކަށް ގައިމު ނާދޭ... ބައްޕަ ދަމުން އެ ދިޔައީ ސަކީނައްތަ އައިމަ ތަޅުދަނޑި ދެއްޗޭ ކިޔާފަ." މިންހާ އޮޅުން ފިލުވަން ބޭނުންވިއެވެ.\n"އެބައިން އަހަރެމެން ގޭގަ ސައިބޯން... " ޔޫލިން ބުނެލިއެވެ.\n"ދެން ކިހިނެއްތަ ފީލިންގްސްތައް... ކޮންޓްރޯލް ކުރެވޭތަ؟" މިންހާ ލާނެއް ގޮތަކަށް ޔޫލިންގެ ކޮނޑުގައި ޖަހައިލަމުން ބުނެލުމާއެކު، ޔޫލިން ދެލޯ އަޅައިލިއެވެ.\n"އަހަރެން ބޭނުމެއްވެސް ނޫނޭ އޭނައަށް މި ފީލިންގްސްތައް ބަހައްޓާކަށްވެސް. އެކަމަކުވެސް... ވަޓް ޝުޑް އައި ޑޫ މިންނު؟" ޔޫލިންގެ އަޑަށް ހިސާބެއްގެ މާޔޫސްކަމެއް ވެރިވުމާއެކު އޭނާއަށް އިސްޖަހައިލެވުނެވެ. އެއްޗެއް ނުބުނެ ހޭދަވި ކުޑަހިނދުކޮޅުގެ ތެރޭގައި މިންހާއަށް ޔޫލިން ރޮނީކަން ދެނެގަނެވުނީ ދެފަހަރަކު ޔޫލިން ނޭފަތް ދަމައިލި އަޑު އިވިފައެވެ.\n"އޭތް... ލީން...ރޮނީތަ؟" މިންހާ ކަންބޮޑުވުމާއެކު، ސުވާލުކޮށްލިއެވެ. ޔޫލިން އައިހަމް ދެކެ ލޯބިވާކަން އޭނާއަށް އެނގެއެވެ.\n"ނޫން ނުރޮން..." ޔޫލިން އެއްބަސްވާކަށް ބޭނުމެއް ނުވިއެވެ. އޭނާ ނިކަން އަވަސް އަވަހަށް ލޯ ފުހެލާފައި މިންހާއަށް ބަލައިލައިފިއެވެ.\nޔޫލިންގެ އެ ނާޒުކު ހިތުގެ ވެރިޔާއަކީ އައިހަމްއެވެ. އެކަމާ އޭނާ އަމިއްލަ މީހާގެ ހިތަށް ވެސް އަޑުލައެވެ. ލިބެން ނެތް ލޯތްބަކަށްޓަކައި އެހިތް ތެޅޭތީ އަމިއްލަ ނަފްސުދެކެވެސް އޭނާއަށް ރުޅިއާދެވެއެވެ. ނޭނގި ނަމަވެސް އައިހަމްއަށް އިންތިޒާރުކުރެވޭތީ ހައިރާން ވެސް ވޭމެއެވެ. އައިހަމް ނުފެނި ގިނަ ދުވަސްވީއިރު، ކޮންމެވެސް ވަރަކަށް އެ އިޙްސާސްތައް ކޮންޓްރޯލް ކުރެވުނުކަމުގައި ވީނަމަވެސް، އެންމެ ފަހަރަކު ފެނިލުމުން އަނެއްކާވެސް އެ ޖަޒުބާތުތައް އޭނާގެ ހިތުގައި ހޭލައިގަތީ އަދިވެސް އެހިތުގައި ވަނީ ހަމައެކަނި އައިހަމްކަން ޔަޤީންކޮށްދޭ ފަދައަކުންނެވެ. އެހާ ފަސޭހައިން އޭނައަށް އެ ޖަޒުބާތުތަކުގައި ޖެހެވުނީ އައިހަމްއަށްޓަކައި އަދިވެސް އޭނާގެ ހިތުގައި ފުން އިޙްސާސްތަކެއް ވާތީއެވެ. އެ އިޙްސާސްއަކީ ލޯބި ނޫންކަން ކިތަންމެ ވަރަކަށްވެސް ޔޫލިން އޭނާގެ ހިތަށް ވިސްނައިދޭން މަސައްކަތްކުރިއެވެ. އެހެން ކުއްޖަކަށް ފުރުސަތު ދީ އާ ފެށުމަކުން ފަށަން އުޅޭ ކޮންމެ ފަހަރަކުވެސް ފަހަތަށް ފިޔަވަޅު އަޅަން މަޖުބޫރުވަނީ އޭނާއަށް އެއިން އެއްވެސް ކުއްޖެއް ދެކެ ލޯބި ނުވެވޭތީއެވެ. އުޅެވޭނެކަމުގެ ޔަޤީންކަން އޭނާއަށް ނޯންނާތީއެވެ. ލޯބިނުވާއިރު، އެހެން ކުއްޖެއްގެ ހިތް ހަލާކުކޮށްލަން ބޭނުންނުވާތީއެވެ.\n"އޭތް ލީން... ނުރޮއިބަލަ! އެ އޮށް އަންނަނީ މަންމަމެންވެސް..." މިންހާގެ ލޮލުގައި އެ ދިމާލަށް އަންނަމުންދިޔަ ސަކީނާއާ ރައިހާންގެ އިތުރުން އައިހަމް ލޮލުގައި އަޅައިގަތުމާއެކު ބުނެލިއެވެ.\nޔޫލިން އަވަސްއަވަހަށް މޫނުމަތި ފުހެލިއެވެ. ސަކީނާ އެހިސާބަށް އަރާ ހަމަވެފައި ހަނީފްއާ ބެހޭގޮތުން ސުވާލުކޮށްލިއެވެ.\n"ބައްޕަ ކަމަކު ބޭރަށް ގޮސްވީ! ބުނީ އައިމަ ތަޅުދަނޑި ދޭށޭ. މަޑުކޮށްލާ މި އަންނަނީ ހިފައިގެން..." މިންހާ އެހެން ބުނެލުމަށްފަހު، ތަޅުދަނޑިބަލާ ގޭތެރެއަށް ހިނގައިގަތެވެ. އެވަގުތު ހިސާބުގަނޑު އަވައްޓެރިއެއް ސަކީނާއަށް ގޮވައިލުމާއެކު، އޭނާ ރައިހާންއަށް ބަލައިލިއެވެ.\n"މަންމަ ގޮސްލަނީ އިނގޭ..." ސަކީނާ އެހެން ބުނެލާފައި ގެއާ ދިމާލަށް މިސްރާބުޖެހިއެވެ. ޔޫލިން އިށީނދެގެން އިން ޖޯލިފަތިން އެއް ޖޯލި ދޫކޮށްފައި އެ ޖޯލީގައި އިށީންނަމުން އައިހަމް އޭނާގެ ދަބަސް މެދު ޖޯލީގައި ބަހައްޓައިލިއެވެ.\n"ލީން! ކިހިނެއް؟" އިސްވެ މިފަހަރުވެސް ވާހަކަ ދެއްކީ އައިހަމްއެވެ.\n"އައި އެމް ގުޑް. ޔޫ؟" ޔޫލިން ބެލީ އާދައިގެ ގޮތަކަށް އޭނާގެ ވާހަކަ ބައްޓަން ކުރެވޭތޯއެވެ. ހިތުގެ އިޙްސާސްތައް މަތީ އަތް އަޅައިލުމަށްފަހު، އޭނާ ހިނިތުންވާން މަސައްކަތްކުރިއެވެ. ތުންފަތަށް ޕްލާސްޓިކް ހިނިތުންވުމެއް ވެރިކޮށްލަމުން އޭނާ އައިހަމްއަށް ބަލައިލިއެވެ.\n"އަހަރެންވެސް ހަމަ ރަނގަޅު..." އައިހަމްވެސް ރައްދުގައި ހިނިތުންވެލިއެވެ.\n"އަން. މިއޮތީ ތަޅުދަނޑި..." މިންހާ ތަޅުދަނޑި ހިފައިގެން އައިސް އައިހަމް އަތަށް ތަޅުދަނޑި ދިއްކޮށްލިއެވެ.\n"މީ... އަމް.... މިންނު ދޯ..." ކުރީ ފަހަރެއްގެ ހަނދާން އާކޮށްލަމުން އައިހަމް މިންހާއަށް ބަލައިލަމުން ސުވާލުކޮށްލިއެވެ.\n"އާނ... އައިހަމް ކިހިނެއް؟" މީގެ ކުރިން އައިހަމް އެ ރަށަށް އައި ފަހަރުތަކުގައިވެސް، މިންހާއާ އައިހަމްއާ ދެމީހުންވަނީ ދިމާވެފައެވެ. އެ ދެމެދުގައިވެސް ކޮންމެވެސް ވަރެއްގެ އެކުވެރިކަމެއް ވެއެވެ. އައިހަމް އެ ރަށަށް އަންނަ ފަހަރުތަކުގައި އެކުގައި ދަތުރު ދިޔުމާއި މަޖާ ކުރުން ފަދަ ކަންތައްތަކުގައި އަބަދުވެސް ޔޫލިންއާއި މިންހާ ބައިވެރިވެއެވެ.\n"ކޮބާ ރޫމަކީ؟" އައިހަމް ސުވާލުކޮށްލިއެވެ.\n"ވަންނައިރު ކުރިމަތިން ވާތް ފަރާތު ރޫމް..." މިންހާ ކޮޓަރިއަށް އިޝާރާތް ކޮށްލަމުން ބުނެލިއެވެ.\n"ފެންވަރާ ތާޒާ ވެލަން ދާންވީނު. އަހަރެން މަޑުވެސް ކޮށްލަފާނަން... " ރައިހާން ޖޯލީގައި ޖައްސައިލިއެވެ.\n"އާނ... ކުޑަކޮށް ދާހިއްލާފަ މިހުރީ... ފެންވަރާލައިގެން ހިނގާ މަ ގޮވައިގެން ރަށުތެރޭގައި ބުރެއް ޖަހައިލަން ދާން... "އައިހަމް އެއްބުމަ އަރުވައިލިއެވެ.\n"ހޫން. އޭރުންނެއްނު ރީތި އަންހެން ކުއްޖަކުވެސް ފެންނާނީ ދޯ!" ދިމާކޮށްލުމުގެ ގޮތުން ރައިހާން ބުނެލިއެވެ. އައިހަމް ގޮސް ކޮޓަރިއަށް ވަތްއިރުވެސް ޔޫލިންއަށް ކަޅި ޖަހާ ނުލާ އެދިމާލަށް ބަލަހައްޓައިގެން އިނދެވުނެވެ.


» ތުނބުޅި ބެހެއްޓުމުގެ ޙުކުމާއިމެދު ބައެއްމީހުން އޮޅުވާލަމުންދާތީ ޖަމްޢިއްޔަތުއްސަލަފުން ނެރުނު ބަޔާން\nފިރިހެނުން ތުނބުޅި ބެހެއްޓުމަކީ އިސްލާމް ދީނުގައި ކިހާވަރެއްގެ ކަމެއްތޯއާއި ، ޝަރުޢީ ދަލީލުތަކުގެ އަލީގައި ތުނބުޅި ބޭލުމުގެ ޙުކުމަކީ ކޮބައިތޯ؛ ފުލުހުންނާއި ސިފައިންގެ މުއައްސަސާގެ އެކިއެކި ފަންތީގެ އަޚުންނާއި އަދި އެނޫން މުއައްސަސާތަކުގައި އުޅުއްވާ ތަފާތު ފަރާތްތަކުންވެސް ޖަމްޢިއްޔަތުއްސަލަފަށް ތަކުރާރުކޮށް ސުވާލު ހުށައަޅަމުންދާތީ ފިރިހެނުން ތުނބުޅިބެހެއްޓުމުގެ ޙައިޘިއްޔަތަކީ ކޮބައިކަން ޝަރުޢީ ދަލީލުތަކުގެ އަލީގައި ބަޔާންކޮށް ޢާއްމުކޮށް ހާމަކުރުމަށް ޖަމްޢިއްޔަތުއްސަލަފުން ޤަޞްދުކުރަމެވެ. ވަކީން ޚާއްޞަކޮށް ފިރިހެނުންނަށް އެއުރެންގެ ތުނބުޅި ބެހެއްޓުމަކީ އިސްލާމްދީނުގެ ޝިޢާރެއްކަމުގައިވެފައިވާތީ އެ ޝިޢާރަކީ އިސްލާމްދީނުގެ ޢަދާވާތްތެރީން އެންމެ ރުޅިއަރާ އެއް ޝިޢާރުކަމުގައިވެ،\n» ނަށާ އަންހެނުންނާއި ފާޙިޝް ލަވަތަކާއި މިއުޒިކު ޢާއްމުވެއްޖެނަމަ ޢުޤޫބާތް ދެއްވަފާނޭކަމުގެ އިންޒާރު ކީރިތި ރަސޫލާ ޞައްލަﷲ ޢަލައިހި ވަސައްލަމް ދެއްވާފައި ނުވޭތޯއެވެ؟\n» ކެރިގެންހުރެ ބުނުން\nދަންނަވަންތޯއެވެ! ކެރިގެންހުރެ އެންމެފުރަތަމަ ބަހެއްބުނެލީ އިބުލީސްއެވެ. ﷲގެ ޙަޟްރަތުގައި އޭތި ކެރިގެންހުރެ ބުންޏެވެ. "އިނބައިލާހުގެ ޢިއްޒަތް ގަންދީބުނަމޭ، އެ އެންމެން މަގުފުރައްދާނަމޭ." ހަމަޔަޤީނުންވެސް ގަދަކީރިތިވަންތަ މާތް ޙައްޤުއިލާހުގެ ޙަޟްރަތުގައި އޭތި މިހެން ބުނީއަކީ ނުކެރިއެއްނޫނެވެ. ކެރިގެންހުރެއެވެ. ދެންމިގޮތަށް ކެރިގެންހުރެ ބަހެއްބުނީ ފިރުޢައުނެވެ. އޭނާ ބުންޏެވެ. "އަހުރެންނީ ކަލޭމެންގެ އެންމެމަތިވެރި އިލާހޭ" މިހެން ބުނީއަކީ ނުކެރިއެއްނޫނެވެ. ކެރިގެންހުރެއެވެ. އަދި ބުނަންތޯއެވެ! މިގޮތަށް މިއުއްމަތުގައިވެސް ކެރިގެންހުރެ ބަސްތައް ބުނެލިމީހުން މަދެއްނޫނެވެ. ނަބީކަމަށް ދަޢުވާކުރި އެންމެންވެސް ދަޢުވާކުރީ ކެރިގެންތިބެއެވެ.


ގޭގައި ތިބެގެން ދިރާގު ޕްރީޕެއިޑް ރީލޯޑް ކޮށްލެވޭނެ ފަސޭހަ ގޮތްތައް!\nމި ދުވަސްވަރަކީ ރައްކާތެރިކަމާއެކު ޑިޖިޓަލް ވަސީލަތްތައް ބޭނުންކޮށްގެން އޮންލައިންކޮށް ހުރިހާ ޙިދުމަތެއްވެސް ހޯދުމަށް އިލްތިމަސްކުރަމުން އަންނަ ދުވަސްވަރެކެވެ. އެގޮތުން، ދިރާގުގެ ޚިދުމަތްތައް ބޭނުން ކުރުމަށާއި ލިބިގަތުމަށް ފަސޭހަ، ޑިޖިޓަލް ގޮތްތަކެއް ކަސްޓަމަރުންނަށް އަބަދުވެސް އަންނަނީ ފޯރުކޮށްދެމުންނެވެ. މީގެ ތެރޭގައި ދިރާގު ޕްރީޕެއިޑް ކަސްޓަމަރުންނަށް ގޭގައި ތިބެގެން ފަސޭހަކަމާއެކު ރީލޯޑް ކޮށްލެވޭނެ ވަރަށް ގިނަ ގޮތްތައް ހިމެނެއެވެ. އޭގެ ތެރޭގައި:\n- ދިރާގު މޮބައިލް އެޕް މެދުވެރިކޯށް ރީލޯޑްކުރާނެގޮތުގެ ވީޑިއޯ ޓިއުޓޯރިއަލް\n- ދިރާގު ވެބްސްއިޓު މެދުވެރިކޮށް ރީލޯޑް ކޮށްލުމަށް ދިރާގު ވެބްސައިޓްގެ ހޯމް ޕޭޖްގައިވާ “Easy TopUp” އަށް ފިއްތާލާށެވެ. އެއަށްފަހު ރީލޯޑްކުރަން ބޭނުންވާ ނަންބަރު އަދި އަދަދު ޖެހުމަށްފަހު “Continue” އަށް ފިއްތާލާށެވެ. ދެން، ފައިސާ ދައްކަންބޭނުންވާ ގޮތް ޚިޔާރުކުރުމަށްފަހު “Continue” އަށް ފިއްތާލާށެވެ.\n- ދިރާގު ޕޭ މެދުވެރިކޮށް ރީލޯޑް ކޮށްލުމަށް ދިރާގުޕޭގެ މޮބައިލް އެޕްލިކޭޝަން ހުޅުވުމަށްފަހު “Reload my mobile” ނުވަތަ “Reload Another” އަށް ފިއްތާލާށެވެ. އެއަށްފަހު ނަންބަރު އަދި އަދަދު ޖެހުމަށްފަހު “Validate” އަށް ފިއްތާލާށެވެ. ދެން ރީލޯޑް ޓްރާންސެކްޝަން ފުރިހަމަކުރުމަށް “Proceed” އަށް ފިއްތާލުމުން ރީލޯޑް ކޮށް ނިމުނީއެވެ.


ރައީސުލްޖުމްހޫރިއްޔާ، ޕްރެސް ޓްރަސްޓް އޮފް އިންޑިޔާއަށާއި، ބީ.ބީ.ސީ. ވާރލްޑް ސަރވިސް ރޭޑިއޯއަށް ބަސްދީގަތުން ދެއްވައިފި – Maldivian Democratic Party\nރައީސުލްޖުމްހޫރިއްޔާ، ޕްރެސް ޓްރަސްޓް އޮފް އިންޑިޔާއަށާއި، ބީ.ބީ.ސީ. ވާރލްޑް ސަރވިސް ރޭޑިއޯއަށް ބަސްދީގަތުން ދެއްވައިފި\nރައީސުލްޖުމްހޫރިއްޔާ މުޙަންމަދު ނަޝީދު އިންޑިޔާއަށް މިހާރު ކުރައްވަމުންގެންދަވާ ދަތުރުފުޅުގައި މިއަދު ޕްރެސް ޓްރަސްޓް އޮފް އިންޑިޔާއަށާއި، ބީ.ބީ.ސީ. ވާރލްޑް ސަރވިސް ރޭޑިއޯއަށް ބަސްދީގަތުން ދެއްވައިފިއެވެ.\nނިއުދިއްލީގައި ރައީސުލްޖުމްހޫރިއްޔާ ހުންނަވާ ހޮޓަލުގައި ވަކިވަކިން ދެއްވި މި ދެ ބަސްދީގަތުމުގައިވެސް ނިއުދިއްލީގައި ރޭ ބޭއްވި ކޮމަންވެލްތް ފެށުމުގެ ރަސްމިއްޔާތަށް ތަޢުރީފްކުރައްވައި ވާހަކަފުޅުދެއްކެވިއެވެ.\nއަދި، އިންޑިޔާއާއި ރާއްޖެއާ ދެމެދުގައިވާ ގުޅުން ބަދަހިވަމުން އަންނަ ގޮތާމެދު ހިތްޕުޅު ހަމަޖެހިވަޑައިގަންނަވާ ކަމުގައި ވިދާޅުވެ، މި ގުޅުމަކީ ވަރަށް ޒަމާންވީ އަދި ވަރަށް ތާރީޚީ ގުޅުމެއް ކަމުގައި ވިދާޅުވިއެވެ.\nމޫސުމަށް އަންނަމުންދާ ނޭދެވޭ ބަދަލުތަކާ ބެހޭގޮތުން ރައީސުލްޖުމްހޫރިއްޔާއަށް ސުވާލު ދެންނެވުމުން، މިއަހަރު މެކްސިކޯގައި ބޭއްވޭ އ.ދ.ގެ މޫސުމާބެހޭ ބައްދަލުވުމުގައި ޤައުމުތަކުގެ މެދުގައި އެއްބަސްވުމަކަށް އާދެވޭނެ ކަމުގެ އުންމީދު ރައީސް ފާޅުކުރެއްވިއެވެ. އަދި، ތިމާވެށީގެ ދާއިރާގައި ދުނިޔެ މިދަނީ ފަންނީ އިންޤިލާބަކާ ދިމާއަށްކަމަށާއި، މިކަމުގައި އިންޑިޔާގެ އިސްނެގުން ވަރަށް މުހިންމު ކަމުގައިވެސް ރައީސް ވިދާޅުވިއެވެ.


އިންސާނުންގެ މެދުގައި ކޮމިއުނިކޭޝަން ހިނގާ މައިގަނޑު ދެ ގޮތެއް ވެއެވެ. އެ ދެ ގޮތް ތިރީގައި މިވަނީއެވެ. އަޑުގެ ޒަރީއާއިން ކޮމިއުނިކޭޝަން ހިންގުން: މި ގޮތަށް ކޮމިއުނިކޭޝަން ހިންގާއިރު އެކަމުގައި ޝާމިލުވާ މީހާއަކީ، އަޑުއަހާ ފަރާތް ކަމުގައި ވެދާނެއެވެ. ނުވަތަ ވާހަކަދައްކާ ފަރާތް ކަމުގައި ވެދާނެއެވެ. ލިޔެފައިވާ އެއްޗެއްގެ ޒަރީއާއިން ކޮމިއުނިކޭޝަން ހިންގުން: މި ގޮތަށް ކޮމިއުނިކޭޝަން ހިންގާއިރު އެކަމުގައި ޝާމިލުވާ މީހާއަކީ، ކިޔުންތެރިއެއް ކަމުގައި ވެދާނެއެވެ. ނުވަތަ ލިޔުންތެރިއެއް ކަމުގައި ވެދާނެއެވެ.\nފަހަތަށް ފުރަތަމަ ޞަފުޙާ\nގަލެހިރި" ވެބްސައިޓް ބައްލަވާ ބޭފުޅުންނަށް މިވެބްސައިޓުން ކުރިން ފެނިވަޑައިގަންނަވަންހުރި ދިވެހިތާރީޚާއި ސަގާފަތާއި އަދި ދިވެހިވެއްޓާއި ގުޅުންހުރި ގިނަ ލިޔުންތަކެއް މިހާރު ފެނިވަޑައިނުގަންނަވަނީ އެލިޔުންތައް ފޮތްތަކެއްގައި ޝާއިޢުކުރެވިފައިވާތީއެވެ. މިފޮތްތަކާއިބެހޭ މަޢުލޫމާތު އެބަދަންނަވަމެވެ.


ކުރިން އެހީއަށް އެދިފައި ވާ އެދުންތައް\nޒިއޯސިސް އަކުރު އަކީ ތާނަ ލިޔުމަށް އެހީވެދޭ ޕުރޮގުރާމެއް\nއަކުރު ބޭނުންކުރުމުން ތާނަ ލިޔުން އަވަސްވެ ފަސޭހަވޭ\nއާންމު ޕުރޮގުރާމްތަކާއި އެކު މަސައްކަތް ކުރޭ\nހިލޭ ޓެސްޓު ކުރައްވާ\nއަޖުމަ ބައްލަވާ ޑައުންލޯޑް\nލެޓިން ތާނާށް ބަދަލުކުރުން\nލެޓިނުން ލިޔަމުން ދާއިރު ވަގުތުން ތާނަ އަށް ބަދަލުކޮށްދޭ\nކުށް ރަނގަޅު ކުރުން\nލިޔަމުން ދާއިރު ތާނަގައި ހުރި ކުށް ރަނގަޅު ކޮދޭ\nއޮފީސް ޕުރޮގުރާމްތަކާއި އެކު މަސައްކަތް ކުރޭ\nމައިކުރޯސޮފްޓު އޮފީހާއި ގިނަ އެހެން ވިންޑޯސް ޕުރޮގުރާމްތަކާއި އެކު މަސައްކަތް ކުރޭ\nޒިއޯސިސް އަކުރަކީ ތާނަ ލިޔުމަށް ވަރަށް ގިނަ ފަސޭހަތަކެއް ގެނެސްދޭ ބޭނުންކުރަން ފަސޭހަ ޕްރޮގުރާމެކެވެ. އިންސްޓޯލް ކުރުމަށް ފަހު، ލޭންގުއޭޖް ބާއިން އަކުރު ނެންގެވުމަށް ފަހު ބޭނުން ޕުރޮގުރާމެއްގައި ޓައިޕް ކުރަން ފައްޓަވާށެވެ.އަކުރު އެކަނި މަސައްކަތް ކުރަން ފަށާ ލިޔަމުން ދާ ލެޓިން ބަސް ތާނައަށް ބަދަލުކޮށް ކުށް ރަނގަޅު ކުރުމަށް އެހީ ވެދޭނެ އެވެ. މީގެ އިތުރުން މި ޕުރޮގުރާމާއި އެކު ވިންޑޯސްއިން ތާނަ ދެއްކުމަށް ބޭނުން ކުރާ ފޮންޓު ބަދަލު ކޮށްދޭ އާލަތަކާއި ތާނަ ލިޔާ ޕުރޮގުރާމެއް ހިމެނޭނެއެވެ.\nއަކުރު ބޭނުން ކުރުމުން ތާނަ ލިޔުން އަވަސްވެ، ކުށް މަދުވެ އަދި ތާނަ ލިޔުމުގެ ފެންވަރު ރަނގަޅަށް ބެހެއްޓުމަށް އެހީވެދެއެވެ.\nލެޓިން ތާނައަށް ބަދަލު ކުރުން\nއިނގިރޭސިން ޓައިޕުކުރުން ތާނައިން ޓައިޕު ކުރުމަށް ވުރެއް އަވަސް ވާ އެއް ސަބަބަކީ ކީބޯޑުގައި ފިތް އިންނަ ތަނަށް އަތް ހޭނިފައި ވާތީ އެވެ. ލެޓިން ލިއުމަށް އިނގިރޭސި އަކުރު ބޭނުން ކުރާތީވެ މި ހަލުވިކަން ތާނަ ލިއުމަށް ގެނެސްދެއެވެ. މީގެ އިތުރުން ޒިއޯސިސް ލެޓިން ބޭނުންކުރުމުން އާންމު ފޮނެޓިކް ކީބޯޑުން ޓައިޕުކުރާ އިރަށް ވުރެ މަދު ލަފުޒުން ބަސް ލިޔެވީތީވެ ޓައިޕު ކުރަން ޖެހޭވަރު މަދުވެގެން ދެއެވެ .\nގިނަ ޕުރޮގުރާމްތަކާއި އެކު މަސައްކަތް ކުރޭ\nއަކުރު ގިނަ ޒަމާނީ ވިންޑޯސް ޕުރޮގުރާމް ތަކާއި އެކު މަސައްކަތް ކުރެއެވެ. ތާނަ ލިޔުއްވުމަށް ބޭނުންވާ ޕުރޮގުރާމް ހުޅުވުމަށް ފަހު ލޭންގުއޭޖް ބާއިން ދިވެހި ނެންގެވުމަށް ފަހު ޓައިޕު ކުރަން ފެށުމުން އަކުރު އަމިއްލަޔަ މަސައްކަތް ކުރަން ފަށާނެއެވެ. ވާޑް، އެކްސެލް، އޯޕަން އޮފީސް، ގޫގުލް ކުރޯމް، ފަޔާފޮކްސް ފަދަ ގިނަ ޕުރޮގުރާމާއި އެކު އަކުރު މަސައްކަތް ކުރެއެވެ. ވިންޑޯސް އެކްސް ޕީ އިން ފެށިގެން މަތީ ހުރިހާ ވާޝަން އާއި ގުޅެއެވެ. ގިނަ 32ބިޓް ޕުރޮގުރާމް 32ބިޓް އަދި 64ބިޓް ވިންޑޯސް އާއި އެކު މަސައްކަތް ކުރެއެވެ. .\nލިޔުމުގައި ކުށް ހުރުމަކީ ކިޔުންތެރިން ފާހަގަކޮށް، ލިޔުމުގެ ފެންވަރު ދަށްކޮށްދޭ ކަމެކެވެ. އަކުރު ބޭނުންކުރުމުން ލިޔުމުގައި ހުންނަ ކުށް ރަނގަޅު ކުރުމަށް ލަފާ ދޭނެއެވެ. އަކުރުގައި ހިމެނޭ 80,000ހަށް ވުރެ ގިނަ ބަހުގެ ލިސްޓެއް ބޭނުންކޮށް ބަސް ލިޔުމުގައި ކުށެއް ވާނަމަ ޕުރޮގުރާމަށް ލަފާ ކުރެވޭ އެންމެ ގާތް ރަނގަޅު ބަސް ތަކުގެ ލިސްޓެއް ދައްކާ ދޭނެއެވެ.\nބަސް ފުރިހަމަ ކުރުން\nއަކުރުގައި ހިމެނޭ ތާނަ ބަސް ފުރިހަމަ ކުރާ ބައިގެ ސަބަބުން ޓައިޕު ކުރަން ޖެހޭ ވަރު މަދުވެގެން ދެއެވެ. ކުރިން ލިޔެފައި ވާ ބަހެއް ދެވަނަ ފަހަރަށް ލިޔަން ފަށާއިރަށް އަކުރު އެ ބަސް ފުރިހަމަކޮށް ދައްކާ ދޭނެއެވެ. އިތުރަށް އެބަސް ނުލިޔެ ފުދެއެވެ.\nއާންމުކޮށް ލިޔަން ޖެހޭ ޖުމްލަތަކަށް ނުވަތަ ބަސް ތަކަށް މެކްރޯ ޝޯޓްކަޓެއް އުފައްދާލައްވާށެވެ. އެއިރުން މެކޯ ޝޯޓްކަޓް ލިޔެލާ އިރަށް އަކުރު އެ ޝޯޓްކަޓާއި ގުޅޭ ޖުމްލަ ދައްކާދެނެއެވެ. މިސާލަކަށް, "ދިވެހިރާއްޖެ" ގެ ޝޯޓްކަޓަކައް dvr ހަމަޖެއްސުމުން dvr ޓައިޕު ކުރާ އިރަށް "ދިވެހިރާއްޖެ" ދައްކާ ދޭނެއެވެ.\nފުރިހަމަ ލައިސަންސްގެ އާންމު އަގު\n00. 2,395 ރ\nހިނގާ ވާހަކަ ދައްކަން\nއަޅުގަނޑުމެންގެ ޑިސްކައުންޓް ނިޒާމާއި ތިޔަބޭފުޅުންގެ ބޭނުންތަކާއި ނުބައްދަލު ނަމަ އަޅުގަނޑުމެންނާއި ގުޅުއްވާލައްވާށެވެ.\nއަކުރު7ދުވަހަށް ހިލޭ އަޖުމަ ބައްލަވާ


India gai 15 aharuge kujjaku rape kuri massalaigai 29 firihenun hayyarukofi\nރޭޕްގެ މައްސަލައިގައި މިހާތަނަށް 29 މީހަކު ހައްޔަރުކޮށްފައިވޭ-\n15 އަހަރުގެ ކުއްޖެއް ރޭޕްކުރި މައްސަލައިގައި އިންޑިއާގައި 29 ފިރިހެނުން ހައްޔަރުކޮށްފި\n30 ސެޕްޓެމްބަރ 2021 - 15:00:55\nއިންޑިއާގައި 15 އަހަރުގެ އަންހެން ކުއްޖަކު ރޭޕްކުރި މައްސަލައިގައި 29 ފިރިހެނުން ހައްޔަރުކޮށްފި އެވެ.\nބުރާސްފަތި ދުވަހު އިންޑިއާގެ ފުލުހުން ވަނީ 15 އަހަރުގެ ކުޑަކުއްޖަކު، އަށް މަހަށް ވުރެ ގިނަ ދުވަސް ވަންދެން ގޭންގް ރޭޕްކުރި ކަމުގެ ތުހުމަތުގައި 29 ފިރިހެނުން ހައްޔަރުކޮށްފައެވެ.\nއެ މައްސަލަގައި އަނިޔާ ލިބުނު އަންހެން ކުއްޖާ ފުރަތަމަ ރޭޕްކޮށްފައިވަނީ މި އަހަރުގެ ޖެނުއަރީ މަހުގެ 29 ވަނަ ދުވަހު އެވެ. އިންޑިއާގެ ޑޮމްބްވިލް ސިޓީގައި އެ ކުއްޖާ ރޭޕްކޮށް ވިޑީއޯ ކުރުމަށް ފަހު އެމީހުން ވަނީ އެ ކުއްޖާ ބްލެކްމެއިލްކޮށްފައެވެ.\nއޭގެ ފަހުން އެ ވީޑިއޯ ބޭނުންކޮށްގެން އަށް މަސް ވަންދެން 33 މީހަކު އެ ކުއްޖާ ރޭޕްކޮށްފައިވާ ކަމަށް ވެެއެވެ. އޭގެ ތެރޭގައި 18 އަހަރު ނުފުރޭ ދެ ކުޑަކުދިންވެސް ހިމެނެއެވެ. އެ ކުއްޖާއަށް ހުއްޓުމެއް ނެތި ނިމިދިޔަ ހަފްތާ ހަމައަށް ގޯނާކޮށްފައިވެއެވެ.\nއެ ކުއްޖާގެ އާއިލާއަށް އެކަންތައް އެނގުނު ހިސާބުން އާއިލާއިން ވަނީ ފުލުހަށް މައްސަަލަ ހުށަހަޅާފައެވެ. މިހާތަނަށް 29 މީހަކު "ޕްރޮޓެކްޝަން އޮފް ޗިލްޑްރެންސް ފްރޮމް ސެކްޝުއަލް އޮފެންސެސް" ގާނޫނުގެ ދަށުން ހައްޔަރުކޮށްފައިވެއެވެ.\nއެގައުމުގެ ފުލުހުން ބުނާ ގޮތުގައި އެ ކުއްޖާ އެކި ސަރަހައްދުތަކަށް ގެންގޮސް ރޭޕްކޮށްފައިވެއެވެ.\nމީގެ ދެ ހަފްތާ ކުރިން ވެސް އިންޑިއާގެ މަމްބާއީގެ މިނީ ބަހެއްގެ ތެރޭގައި ރޭޕްކޮށް އަނިޔާކޮށްފައިވާ މީހަކު އެ އަނިޔާތަކުގައި މަރުވެފައިވެއެވެ.\nއަދި މިދިޔަ މަހު އިންޑިއާގެ ވެރިރަށް ނިއުދިއްލީގައި ނުވަ އަހަރުގެ ކުއްޖަކު ރޭޕްކޮށް މަރާލައިފައިވެއެވެ. އެ މައްސަލައިގައި ހަތަރު މީހަކު ހައްޔަރުކޮށްފައިވާއިރު އޭގެ ތެރޭގައި ހިންދޫ ދީނުގެ ފާދިރީއެއް ވެސް ހިމެނެއެވެ.\n2012 ވަނަ އަހަރުގައި ބަހެއްގެ ތެރޭގައި ދަރިވަރަކު ރޭޕްކޮށް މަރާލި މައްސަލައިގައި އިންޑިއާގައި ވަރުގަދަ މުޒާހަރާތައް ކުރެވުނެވެ. މުޒާހަރާތަކާއި ގުޅިގެން ރޭޕްގެ ކުށަށް ހަރުކަށި އަދަބުތައް ދެވޭ ގޮތައް ގާނޫނު އިސްލާހް ކުރެވުނެވެ. އެ މައްސަލައިގައި ހިމެނޭ ބައެއް މީހުންނަށް ވަނީ މަރުގެ ހުކުމްކޮށް ތަންފީޒްވެސް ކޮށްފައެވެ.\nނަމަވެސް ގިނަ މައްސަލަތައް ނުބެލޭތީ އެގައުމުގައި ރޭޕްގެ މައްސަލަތައް އަންނަނީ އަދިވެސް ކޮންޓްރޯލް ނުވެ އިތުރު ވަމުންނެވެ.


SunOnline: Bridge aa gulhey maguthakugai tar alhan fashaifi\nބްރިޖާ ގުޅޭ މަގުތަކުގައި ތާރުއަޅަން ފަށައިފި\nއައިޝަތު ފަރީޙާ 09 Aug 2018, 13:57\nމާލޭ ވަށައިގެން ވާ ބޭރު މަގު ތަރައްގީ ކުރުމުގެ ތެރެއިން ތާރު އަޅާފައި -- ސަން ފޮޓޯ/ ފަޔާޒު މޫސާ\nސިނަމާލެ ބްރިޖާ ގުޅޭ މަގުތަކުގައި ތާރު އަޅަން ފަށައިފި އެވެ.\nހައުސިން މިނިސްޓަރު ޑރ. މުހައްމަދު މުއިއްޒު މިއަދު ކުރެއްވި ޓްވީޓެއްގައި ވިދާޅުވީ ބްރިޖު ނިމެންވާއިރަށް ބޮޑުތަކުރުފާނު މަގު ތާރު އަޅަން ނިންމާފައިވާ ސަރަހައްދުގައި ތާރުއެޅުމުގެ މަސައްކަތް ކުރިއަށްދާ ކަމަށެވެ.\nތާރު އެޅުމުގެ ކުރިން އަޅަން ޖެހޭ ސިމެންތި ލޭޔަރު އަޅައި މިހާރު ވަނީ ނިންމާލައިފަ އެވެ.\nމިނިސްޓަރު ވަނީ އެ މަސައްކަތް ކުރިއަށްދާއިރު ރައްޔިތުންގެ ފަރާތުން ލިބޭ އެއްބާރުލުމަށް ޝުކުރު އަދާކުރައްވައިފަ އެވެ.\nމާލޭ އިންޑަސްޓްރިއަލް ވިލެޖުން ފެށިގެން ހުޅުމާލެ ފެރީ ޓާމިނަލާ ހަމައަށް މަގު ފުޅާކޮށް ތާރު އަޅައިގެން އަލުން އެ މަގު ހެދުމުގެ މަސައްކަތް ހައުސިން މިނިސްޓްރީން ކުރަމުންދާ އިރު، ބްރިޖް ނިމެންވާއިރަށް މަގު ހެދުމުގެ މަސައްކަތް ނިމޭނެ ކަމަށް އެ މިނިސްޓްރީން ކުރިން ވަނީ ބުނެފަ އެވެ.\nBridge nimenvaairah BoduthakurufaanuMagu thaarualhan nimmaafaivaa bai thaaruelhumuge masakkai kuriyahdhanee.Thaaru elhumah vaanjehey hurihaa thayyaaree ehnimi thaarualhan feshumuge masakkai dhanee kuriyah.Aammunge faraathun libey ebbaarulevvumah nihaayathah shukuru dhannavan. pic.twitter.com/xDENoR9krl\n— Dr.Mohamed Muizzu (@MMuizzu) August 9, 2018\nބްރިޖާ ގުުޅޭ މަގު ތަރައްގީކުރަނީ 16 މީޓަރަށް ފުޅާކޮށް ހަތަރު ލޭނަށެވެ.\nހުޅުލެލެ-ހުޅުމާލެ ކޮޅުން ބްރިޖާ ގުޅޭ މަގުގައި ތާރުއެޅުމުގެ މަސައްކަތް ވެސް މިހާރު ދަނީ ކުރިއަށެވެ.\nބްރިޖުގެ މަސައްކަތް ނިމޭއިރު ބްރިޖާ ގުޅޭ މަގުތައް ވެސް ނިމޭނެ ކަމަށް ސަރުކާރުން ވަނީ ބުނެފަ އެވެ.\n"10 ފޫޓު 11 ފޫޓުގެ ކޮޓަރި މާލެއަށް ރަނގަޅު"\nއައިމިނަތު އާތިފާ ޝަކޫރު\nއައްޑޫގައި 1500 ހައުސިން ޔުނިޓް އަޅަނީ


Club world cup miaharuves Real Madridun kaamiyaabukohfi\nކްލަބް ވޯލްޑްކަޕް މިއަހަރުވެސް ރެއާލް މެޑްރިޑުން ކާމިޔާބުކޮށްފި\n6 މަސް,2ދުވަސް, 22 ގަޑި, 23 މިނެޓް, 25 ސިކުންތު ކުރިން 1950އިދުހާމް ނައީމް\nކްލަބް ވޯލްޑްކަޕްގެ ޗެމްޕިއަންކަން ޖެހިޖެހިގެން ތިންވަނަ ފަހަރަށް ރެއާލް މެޑްރިޑް ކާމިޔާބުކޮށްފިއެވެ.\nރެއާލް މެޑްރިޑް ކްލަބް ވޯލްޑް ކަޕްގެ ޗެމްޕިއަން ކަން ކާމިޔާބުކޮށްފައިވަނީ ފައިނަލުގައި އަރަބް އެމިރޭޓްސްގެ އަލް އައިންއާއި ބައްދަލުކޮށް 4-1ގެ ނަތީޖާއިންނެވެ. ރެއާލްއިން ކްލަބް ވޯލްޑްކަޕް ޖެހިޖެހިގެން ތިންފަހަރު ހޯދާފައިވާއިރު މިއީ ރެއާލުން އެ ތަށި ހޯދި ޖުމްލަ ހަތަރު ވަނަ ފަހަރު ކަންވެސް ފާހަގަކޮށްލެވެއެވެ.\nރޭ ކުޅުނު ފައިނަލް މެޗުގައި އެންމެ ފުރަތަމަ ލަނޑު ޖެހުމުގެ ފުރުސަތު އަލްއައިނަށް ލިބުނު ނަމަވެސް ރެއާލްގެ ކެޕްޓަން ސާޖިއޯ ރާމޯސް ވަނީ އެ ލަނޑު ދިފާއުކޮށްފައެވެ. އެއަށްފަހު މެޗުގެ 14 ވަނަ މިނެޓުގައި އަލްއައިންގެ ޕެނަލްޓީ އޭރިއާއިން ބޭރުގައި ހުރެގެން ކަރިމް ބެންޒެމާ ދިން ޕާހަކުން ރެއާލްއަށް އެ ކްލަބުގެ ފުރަތަމަ ލަނޑު ކާމިޔާބުކޮށްދިނީ ލުކަ މޮޑްރިޗް އެވެ.\nމޮޑްރިޗްގެ އެ ލަނޑަށްފަހު މެޗުގެ 60ވަނަ މިނެޓުގައި މާކޯސް ޔޮރެންޓޭ ވަނީ ދެވަނަ ލަނޑު ޖަހައި ލީޑު ފުޅާކޮށްފައެވެ. މެޗުގެ 78ވަނަ މިނެޓުގައި ސާޖިއޯ ރާމޯސް ރެއާލްގެ ތިންވަނަ ލަނޑު ކާމިޔާބުކޮށްދީފައިވާ އިރު އެ ކްލަބުގެ ހަތަރު ވަނަ ލަނޑަކީ އަލްއައިންގެ ޔަހްޔާ ނަދެރު އަތުން ބައިކޮޅަށް ވަން ލަނޑެކެވެ.\nއަލް އައިން އަށް އެ ކްލަބުގެ ހަމަ އެކަނި ލަނޑު ކާމިޔާބުކޮށްދިނީ މެޗުގެ 86ވަނަ މިނެޓުގައި ޖަޕާނުގެ ކުޅުންތެރިޔާ ޝިއޮޓަނީ އެވެ.\nމިއަހަރުގެ ކްލަބް ވޯލްޑްކަޕްގެ އެންެ މޯޅު ކުޅުންތެރިއާގެ މަޤާމު ހޯދާފައިވަނީ ކަށިމާ އެންޓްލާސްއާއި ބައްދަލު ކުރި މެޗުން ހެޓްރިކް ހެދި ރެއާލް މެޑްރިޑްގެ ކުޅުންތެރިއާ ގެރެތު ބޭލް\nރެއާލް މެޑްރިޑް ކްލަބް ވޯލްޑް ކަޕް\n4 މިނެޓް ކުރިން20


galehiri: މުޙައްމަދު އަމީނުގެ ވެރިކަން ނިމުނުއިރު ރާއްޖެތެރޭގެ ޙާލަތު\nއަލްއަމީރު މުޙައްމަދު އަމީންގެ ޖުމްހޫރިއްޔާ ބަދަލުކުރިދުވަހު، އަންނަބީލު މަލިމް މުޙައްމަދުދީދީ ހުންނެވީ ހައްދުންމަތީގައެވެ. އަމީނުގެ ވެރިކަމުގެ ވުޒާރަތުއްދާޚިލިއްޔާއިން ފޮނުއްވި ފޮނުއްވުމަކާއި ގުޅިގެންނެވެ.\nމުޙައްމަދު އަމީނުގެވެރިކަމަށް ނިމުންގެނައި އިންޤިލާބަށް އަހަރުފުރުމާއި ގުޅިގެން "ސަރުކާރުގެ ޚަބަރު"ގެ ޙަޤީޤީ މިނިވަންދުވަހުގެ ޚާއްޞަނަމްބަރު ގެ ނަމުގައި 124 ޞަފްޙާގެ މަޖައްލާއެއް ނެރުއްވިއެވެ. ތިރީގައިމިވަނީ، އެމަޖައްލާގައިވާ ލިއުމަކުން ނަގާފައިވާ ލިއުންކޮޅެކެވެ. ލިއުއްވާފައިވަނީ މަލިމް މުޙައްމަދު ދީދީ އެވެ. ލިއުމުގެ ސުރުޚީއަކަށް އަޅުއްވާފައިވަނީ، ލ. އަތޮޅުގެ "ރަށްވެހިކަމެވެ." މިލިއުމުގައިވަނީ، ސަރުކާރުން ފޮނުއްވީމާ، އޭނާ ވަޑައިގެން ހުންނެވި އަތޮޅުގައި ކަންހުރިގޮތެވެ. ރައްޔިތުންގެހާލެވެ. އެފަކީރުން އުޅުނު ނިކަމެތިއުޅުމެވެ. ދެލޮލުން ކަމެއްދެކޭމީހާ، އޭނާ ދުށްގޮތް އެހެންމީހުނަށް ކިޔައިދިނުމަށް ލިޔެފައިހުންނަ ލިޔުމަށްވުރެ ކަމެއްގެ ހޯދަން އިތުރަށްބަލަން އޮންނާނީ ކޮންއެއްޗެއްތޯއެވެ.\nމަލިން މުޙައްމަދު ދީދީ ލިއުއްވާފައިވެއެވެ:\nރާއްޖޭގެރައްޔިތުން ރާއްޖެއަށް ގެންނެވި އިންޤިލާބެއްގެ ނަތީޖާއެއްގެގޮތުން ލިބެމުންދާ ނިޢުމަތްތަކުގެ މައްޗަށް މިންނެތްފަށުން ޝުކުރުއަދާކުރަމެވެ.\nއާދެ! މިބޮޑުބަދަލު ރާއްޖެއަށް އައިއިރު ކަންދިމާވިގޮތުން، އަޅުގަނޑަކާއި ރަނގަޅަކަށް ދިމައެއްނުވިއެވެ. މިހެނީ އެވަގުތު އަޅުގަނޑުހުރީ ވުޒާރަތުއްދާޚިލިއްޔާގެ އެންގެވުމަކަށް ގޮސް ލ.އަތޮޅުގެ ވެރިކަންކުރާ ހިތަދޫގައެވެ. އެއިރު އެއަތޮޅުގައި ރަށްވެހިކަމުގެ ކަންތައްހުރީ، ވަރަށްމަތީ ދަރަޖައަކަށް ހިނގަހިނގައެވެ. ޒަމާނުއްސުރެ މީހުން އުޅެމުންއައި ބައެއްރަށްރަށްވަނީ، ފަޅުވެ ވީރާނާވެފައެވެ. މީހާގެ މަސްވަޅުލީ ލޮބުވެތިވަޒަނާއި މައިންބަފައިންގެ ކިބައިން ވާރުތަވީ ގެދޮރާއި ދަނޑުފަގުދޫކޮށް އަނެއްބައެއްގެ ރަށަށް ނަގުލުވީ މީސްތަކުންތިބީ، ވަރަށްވެސް ހިތްދަތިހާލެއްގައެވެ. ގެދޮރުހުރީ، މަހަށްދާމީހުންގެ ބަނޑަހަ ފަދައިންނެވެ. ރާނާ ޓިނުޖެހިގޭގޭގެ ބަދަލުގައިހުރީ، ބިމަށް މުޑިޖަހައި އަޅާފައިހުރި ގޭގެއެވެ. ހިނައި ތާހިރުވެ ކައްކައި ކައިބޮއިއުޅެން ފެންނަގާވަޅުތައް ހުރީ، ބޮނބިއަޅާން ކޮނެފައިހުންނަ އޮޅުތަކެއްފަދައިންނެވެ. ގޭގެދޮރުން ނުކުމެގެން ހިނގަންޖެހެނީ، ކަނޑާ ތިރިކޮށްފައިހުރި އެތަކެއް ރުއްގުޅި ގިރާކޮށްފައެވެ. މެދުގޯތިތައްވަނީ، އަޑިގުޑަންވެ ވާވެފައެވެ. ހިނގަންޖެހެނީ ކެނޑި ރުއްތަކުގެ ބުޑުތައްމަތިންނެވެ.\nމިކަންކަން މިހެންހުރިނަމަވެސް، ޒީނަތްތެރިކަން ވަރަށްބޮޑެވެ. ކޮންމެރަށެއްގެވެސް އެންމެ ވާބޯ އަދި ކާބޯތަކެތި ގިނަތަނުން ބޯޅަދަނޑާއި އަދި ބަށިކޯޓުވަނީ ހަދާފައެވެ. ހިތަދޫގެ ބޯޅަދަނޑުގެވަށައި 673 ރިޔަން ހުއްޓެވެ. އެއީވެސް ކުރީގައި ރުކާއި ބަނބުކެޔޮގަހުން ފުރިފައިވާ ތަނެކެވެ. މިތަނުން ދެހިންނަ ގެއްލިފައި ވެއެވެ. ވަރަށްބޮޑެތި މިސްކިތްތަކާއި، އެހެނިހެން ބިނާތައްވެސްވަނީ، މަހާނަގަލުން ނަމަވެސް ރާނަން ފެށިފައެވެ.\nމަގުތަކުގެ ފާރުތައްވެސްވަނީ، ހިސާބަކަށް ރޭނިފައެވެ. ކޮންމެރަށެއްގެ ގޮނޑުދޮށުގައިވެސް ދިގު ފާލަމެއްއޮތެވެ. ނަމަވެސް ގެދޮރުނެތް ކިތަންމެބަޔަކު ތިބޫއެވެ. ދެފުރާޅުޖައްސައި އޭގެދަށުގައި އުޅޭބަޔަކުވެސް ތިއްބެވެ. އަދި އަރިއަށްހުރި ފުރާޅުގަނޑެއްގެ ދަށުގައިއުޅޭ ވަރަށްބަލިކަށި އަންހެނަކުވެސް ފެނުނެވެ. ރޯދަމަހުގެ ހައުރުކެއުމުގެ ހުއްދަލިބެނީ ދެރުއް ވައްޓައި، ދެބަނބުކެޔޮގަސް ކެނޑުމުން ކަމަށާ، ޅަދަރިމައި އަންހެނުން ކޮއި (ކުޑަދަރިފުޅު) ގޮވައިގެން ފުއްޓަރަށްގޮސް ފަންގަނޑެއްގައި ދަރިފުޅު ބާއްވާފައި ރުއްގުޅި ބުރިކޮށް އުވަވަޅު ޖެހުމުގެ މަސައްކަތް ރެއިގަނޑު ކުރާކަމުގައި ޚަބަރުލިބުނެވެ. ހަމައެފަދައިން ޢިޝާނަމާދުކުރި މިސްކިތް ފަތިސްނަމާދަށް އައިއިރު ނެތްކަމުގައިވެސް ބުނެއެވެ. މީހުންގެ މުރާލިކަން ވަރަށްވެސްބޮޑެވެ. ކުދީން ވިހާފައިތިބި އަންހެނުން އުވަގަށައި، ގާތަޅައި، ރާނާހަދައެވެ. މަހަކަށް ފަރަކަށް ދިއުމެއްނެތެވެ. މަދްރަސާތައް ވަރަށްކުރިއަށް ހިނގައެވެ. ސިފައިންގެ ކަސްރަތު ވަރަށްފުރިހަމައަށް އަދާކުރެއެވެ. ޠާލިބާއިންގެ ލަވަކިއުމާއި ބެރުޖެހުމީ އެއްމާއްދާއެވެ. ރޭގަނޑުގައި މިބައިމީހުންގެ އެންދެރުސަވާ އޮވެއެވެ.\nރަކިހިނި ހުނުމުގައި ކުރިޔަށްދެވުނު ޠާލިބާއަކީ، އިނާމު ޙައްޤުވެރިއެކެވެ. މަދްރަސާގެ ނާޒިރާއިން، ނާޒިރާއި ކަންކަމުގައި މަޝްވަރާކޮށް އުޅެނީ، ރޭގަނޑު ދޭއްޖެހުމުގެ ފަހުގައެވެ. ދަނޑިމަސް ހިފައިގެންދާ މީހުނާއި މިތަނާދިމާވުމުން ކުށްވެރިވެސްވެއެވެ. ރަށްރަށަށް ލަފާއިރުގައްޔާ ފުރާއިރުގައި ގާޑްއޮފް އޮނަރގެ ބަދަލުގައި ތިބެނީ، މަދްރަސާގެ ދެގޮފީގެ ދަރިވަރުންނެވެ. އަތުގައިހިފާ ސަލާމްކުރުމަށް ކުރިޔަށް ނުކުންނަނީ، އަންހެންކުދީންނެވެ. ކުދީންނޭ ދެންނެވިއަކަސް އެއީ ސައުދަ އަހަރާއި ވިހި އަހަރާއި ދެމެދުގެ ހިމަ ހޯއްދުމުގެ ޅަމަސް ޖަހައިފައި ތިބި ފުރާވަރުގެ އަންހެނުންނެވެ. މިބައިމީހުން ތިބެނީ ފާސްކުރިހެދުން އަޅައި އިސްރާފުގެމަގުން ފުށްޖަހައި ޒީނަތްވެ މަލުއަތަރުން ވަސް ދުއްވައިގެންނެވެ. މިބައިމީހުން ކަޑަހިނި ހީއުޅުމާއި އަދި ބައެއް ހަރަކާތްތަކުން އެޒަމާނުގެ މާލޭގެބައެއް އޮފީސް ހަނދާންކޮށްދެއެވެ. ދިހަރޯދަ ޢީދުގެތެރޭގައި ކުޅިވަރު ވަރަށްބޮޑެވެ. ޕިންގ ޕޮންގ - ފުޓްބޯޅަ - ބަށި - އަދި މިނޫންވެސް ވަރަށްގިނަ ކުޅިވަރުތަކުގެ މުބާރާތް އޮތެވެ. އަދި ދަރީންލިބިފައިވާ އަންހެނުންގެމައްޗަށް އެކުލެވިފައިވާ ދުވުމުގެ ރޭހެއްވެސް އޮތެވެ. އަދި ރޭގަނޑުގައި ނާޗަރަންގީ ވަރަށްފުރިހަމަގޮތުގައި އޮވެއެވެ. އަތޮޅުގެތެރެއިން އަންހެނުންނާއި ފިރިހެނުންއައިސް ހިތަދޫވަނީ ފުރިފައެވެ. އިހުގައި ރަށްފުށުގެ ބޮޑުމައުލޫދު ކިޔާއިރެކޭ އެއްފަދައެވެ.\nއާދެ! މިގޮތުގައި އުފަލުގައިތިބި ބަޔަކުވެސް ތިބޫއެވެ. ނަމަވެސް އަނެއްބަޔަކުތިބީ، ހިތާމައިން ފުރިއަރައި، އަދަބު ބޮޑުކަމުގެމައްޗަށް ބިރުވެތިވެ ހާސްވެފައެވެ. ކަމަކާއިމެދު ތުހުމަތުވެއްޖެ މީހާގެ ޙުކުމަކީ އިޢުތިރާފުވަންދެން ތަޢުޒީރުކުރުމެވެ. ޖަލުގެއަށް ދެވިއްޖެމީހާގެ ކާނާއަކީ، އިރަކު - ފުރައްދެއޮޑިއަށް ނުގުނާވަރުގެ ކާށީގެކިބައެކެވެ. ގޭގައި ބަންދުވެފައިތިބި މީހުނާއި، ރަށުގައި ބަންދުވެފައިތިބި މީހުނާއި، މާލެދިއުން މަނާވެފައިތިބި މީހުންތައް މަދެއްނޫނެވެ. އެއްވެސްމީހެއްގެ މިލްކެއްނެތެވެ. ވިޔަފާރީގައި މިނިވަންކަމެއް ނެތެވެ. ރޯނުގެއަކަށް ހަކުރުގެއަގަށް ލިބުނު މަތިވެރިކަމެއްނެތެވެ.\nހުރިހައި އެއްޗެއްމެ ޖަމްޢިއްޔާއަށް ވިއްކުންވަނީ މަޖުބޫރުވެފައެވެ. އެއްވެސް ރަށަކަށް އެރަށެއްގެ ކާޑުގެތަކެއްޗެއް ނުގެނެވެއެވެ. ޖަމްޢިއްޔާއަށް ގެނައިމާ ޖެހެނީ ބޮޑުއަގުގައި ގަންނާށެވެ. ވިޔަފާރީގެ ކަންތައް ވަރަށްބޮޑެވެ. ޖަމްޢިއްޔާގެ ފައިސާ ނުހަނުގިނައެވެ. މަސައްކަތް ވަރަށްވެސްބޮޑެވެ. ފިހާރައިގާ ފޭރާމާއި އެހެން މުދައު ނުހަނު ގިނައެވެ. ނަމަވެސް ގަންނަންލިބެނީ ބޮޑުއަގުގައެވެ. މިނޫންގޮތެއްގައި ލިބެނީ ވަރަށްމަދު ބަޔަކަށެވެ. އަޅުއަންހެނާގެ އައުރައަށްވާހިސާބުވެސް ނިވާނުވާ އަންހެނުންވެސް ތިބޫއެވެ. ހަމައެފަދައިން ފަތާ ހެދުމުގެ ޖަނގިޔާއިން ނިވާވާވަރަށްވުރެ އިތުރަށް ނިވާނުވާ ފިރިހެނުންނާއި ބައްދަލުވިއެވެ. ދަތިހާލުގައި ތިބި ނިކަމެތިން، އަޅުގަނޑާއި ބައްދަލުކުރަނީ، މީހުންގެ އަނބީން ވަގުފިރިންނާއި ބައްދަލުކުރާފަދަ ދަތިގޮތެއްގައެވެ. އަނގައިން ބުނެ ވާހަކަދައްކަނީ، ދެކޮޅުހޯދައި ބަލާފައި ވަރަށްބިރުން ތިބެގެންނެވެ. ޒިކުރުކިއުމާއި ޒިޔާރަތުގައި ދުންބުރުވުން މަނައެވެ.\nމަޣުރިބުނަމާދުގެ ވަގުތުގައި ފުޓްބޯޅަ ކުޅުމާއި ބަންގީގެ އަޑަށްވުރެ އަޑުގަދަކޮށް ހަޅޭލަވައި ބޯޅަކުޅުމީ އާދައެކެވެ. އަދި މިނޫންވެސް ބަޔާން ނުކުރެވޭފަދަ ރޮނގުރޮނގުން ރަށްވެހިކަން، ދަނީ ކުރެވެމުންނެވެ. ކަންމިހެން ހުރުމުގެ ސަބަބުން އެނިކަމެތީންނަށް ޖެހިފައިވާ އާފަތްތަކުގެމައްޗަށް ހިތާމަކޮށް، އެމީހުންގެމައްޗަށް ހަމްދަރުދީވެ، އެކަމާއި އެހީއެއްވެވޭނޭ ގޮތަކާއިމެދު ވަރަށް ފިކުރުބޮޑުވެ ހިތްދަތިވެފައި މިޚިޔާލު ބޮޑުވެގެން، ބައެއް ރޭރޭ ނިދިވެސް މުޅީން ނެތިދެއެވެ. ނަމަވެސް ވަގުތުނާންނާތީ ހުރީމެވެ.\nއާދެ! ފިނދަނަވެސް ލޮނުގަނޑު ބޯން ތުންޖެހީ، ދިޔަވަރުހިކެން ޖެހި އިރާއި ދިމާކޮށެވެ. މިކަންތައް ފެނުމުން ގިނަގިނައިން ހަނދާންވަނީ ސަލާމާއި ޞަލަވާތްލެއްވި އިތުރު އެކަލޭގެފާނުންގެ ޙަދީސްފުޅެކެވެ. އެއީ، ވެރިކަން ކާފިރުކަމާއިއެކުވެސް ދެމިއޮވެދާނެއެވެ. އެކަމަކު އަނިޔާވެރިކަމާއިއެކު ދެމިނުހުންނާނެއެވެ. މި މާނަ އެކުލެވިގެންވާ ހަދީސްފުޅެވެ.\n"ދިވެހިޑައިޖެސްޓް – 40 ވަނަ ޢަދަދުން ނަގާފައި


މިއަހަރު މީހުން ޙައްޖަށް ގެންދިއުމަށް4ކުންފުންޏަކަށް ހުއްދަ ދޭން ނިންމައިފި މިއަހަރު މީހުން ޙައްޖަށް ގެންދިއުމަށް4ކުންފުންޏަކަށް ހުއްދަ ދޭން ނިންމައިފި\nމިއަހަރު މީހުން ޙައްޖަށް ގެންދިއުމަށް4ކުންފުންޏަކަށް ހުއްދަ ދޭން ނިންމައިފި\nޙައްޖަށްދާ ގްރޫޕަކުން ރާއްޖެއިން ފުރުން - ފައިލް ފޮޓޯ: މުޙައްމަދު ވަޙީދު / ޕީއެސްއެމް ނިއުސް\nމިއަހަރު މީހުން ޙައްޖަށް ގެންދިއުމަށް4ކުންފުންޏަކަށް ހުއްދަ ދިނުމަށް އިސްލާމިކް މިނިސްޓްރީން ނިންމަވައިފިއެވެ.\n1441 ވަނަ އަހަރު ރާއްޖެއިން ޙައްޖަށް މީހުން ގެންދިއުމަށް ޝަޢުގުވެރިވާ ފަރާތްތަކަށް ޕްރޮޕޯސަލް ހުށަހެޅުމަށް ހުޅުވާލި ފުރުޞަތުގައި 15 ފަރާތަކުން ކުރިމަތިލާފައިވާކަމުގައި އެމިނިސްޓްރީން ވިދާޅުވެފައި ވެއެވެ.\nއިސްލާމިކް މިނިސްޓްރީގެ ފަރާތުން މިއަދު ވަނީ 1441 ވަނަ އަހަރު ރާއްޖެއިން މީހުން ޙައްޖަށް ގެންދިއުމަށް ޝަޢުގުވެރިވާ ކުންފުނިތަކުން ބިޑު ހުށަހެޅުމުގެ ކަންކަން ކުރިއަށްގެންގޮސްފައެވެ. ރާއްޖެއިން މީހުން ޙައްޖަށް ގެންދިޔުމަށް ޝަޢުގުވެރިވާ ކުންފުނިތަކަށް އެކަމަށް އެދި ޕްރޮޕޯސަލް ހުށައެޅުމުގެ ފުރުސަތު މިމަހުގެ 10 ވަނަ ދުވަހުން ފެށިގެން 23 ވަނަ ދުވަހުގެ ނިޔަލަށް ހުޅުވާލާފައިވާއިރު، މުއްދަތު ހަމަވިއިރު ބިޑު ހުށަހަޅާފައިވަނީ 15 ކުންފުންޏަކުންނެވެ. އޭގެ ތެރެއިން ހޮވުމަށް ހަމަޖެހިފައިވަނީ4ކުންފުންޏެއްކަމަށް އިސްލާމިކް މިނިސްޓްރީން ވިދާޅުވެފައިވެއެވެ. މިއާއެކު މިއަހަރު މީހުން ޙައްޖަށް ގެންދާނީ ޙައްޖު ކޯރޕަރޭޝަން ހިމެނޭހެން ޖުމްލަ5ކުންފުންޏަކުންނެވެ.\nމިއަހަރު ރާއްޖެއިން މީހުން ހައްޖަށް ގެންދިޔުމަށް ހުއްދަ ދިނުމަށް ނިންމި އަމިއްލަ4ކުންފުނީގެ މައުލޫމާތެއް އަދި މިނިސްޓްރީއަކުން ހާމައެއް ނުކުރެއެވެ. މިދިޔަ އަހަރު ރާއްޖެއިން މީހުން ހައްޖަށް ގެންދިޔުމަށް ހުއްދަދީފައި ވަނީ އަމިއްލަ5ކުންފުންޏަކަށެވެ.\nޙައްޖަށް މީހުން ގެންދިޔުމަށް ހުއްދަ ދޭން ނިންމާފައި ވަނީ އެކަމަށް އެދި ހުށައަޅާފައިވާ ކުންފުނިތައް އިވެލުއޭޓްކުރުމަށްފަހު އެންމެ މަތިން މާކްސް ލިބުނު4ކުންފުންޏަށްކަމަށް އިސްލާމިކް މިނިސްޓްރީން ވިދާޅުވެއެވެ. އެގޮތުން އެ ކުންފުނިތައް ހޮވާފައި ވަނީ ޙައްޖަށް ގެންދިއުމަށް ހުށަހަޅާ އަގަށް %10 މާކްސް، ފޯރުކޮށްދޭ ޚިދުމަތާއި ޚިދުމަތުގެ ފެންވަރަށް %85 މާކްސް އަދި ތަޖުރިބާއަށް %5 މާކްސް ކަނޑައަޅައިގެންކަމަށްވެސް އެ މިނިސްޓްރީން ވިދާޅުވެފައިވެއެވެ.\n1441 ވަނަ އަހަރު ރާއްޖެއިން މީހުން ޙައްޖަށް ގެންދިއުމަށް ޝައުގުވެރިވާ ކުންފުނިތަކުން ބިޑު ހުށަހެޅުން ކުރިއަށްދަނީ / ފޮޓޯ: އިސްލާމިކް މިނިސްޓްރީ\nރާއްޖެއަށް ލިބޭ ރަސްމީ ކޯޓާއިން ހުއްދަ ލިބޭ ކޮންމެ ކުންފުންޏަކަށް ދިނުމަށް ހަމަޖެހިފައިވަނީ 90 މީހުންގެ ޖާގަކަމަށް އިސްލާމިކް މިނިސްޓްރީން މީގެ ކުރިން ވިދާޅުވެފައިވެއެވެ. އަދި އެ މިނިސްޓްރީން ދުރާލައި ކުންފުނިތައް ހޯދަން ނިންމަވާފައި ވަނީ، ޙައްޖާއި ގުޅުން ހުރި ކަންތައްތައް ކުންފުނިތަކަށް ދުރާލާ ހަމަޖެއްސޭނެ ގޮތް ހަދައިދިނުމުގެ މަޤުސަދުގައި ކަމަށާއި، ކުންފުނިތަކުން ކުރަންޖެހޭ މަސައްކަތްތައް ދުރާލާ ކުރެވިއްޖެނަމަ ޙައްޖަށް ގެންދިޔުމަށް އެފަރާތްތަކުން ކަނޑައަޅާ އަގު ކުޑަވާނެކަމަށްވެސް އެ މިނިސްޓްރީން ވިދާޅުވެފައިވެއެވެ.\nޙައްޖަށް މީހުން ގެންދިއުމަށް ޝަޢުގުވެގެން ހުށަހަޅާފައިވާ ޕްރޮޕޯސަލްތައް އިވެލުއޭޓު ކޮށްފައިވަނީ އެކަމަށް ޚާއްސަ ކޮމެޓީ އަކުންނެވެ. އެ ކޮމެޓީގައި ހިމެނެނީ އެޓާނީ ޖެނެރަލްގެ އޮފީހުން ކަނޑައަޅާ މެންބަރަކާއި، ފިނޭންސް މިނިސްޓްރީން ކަނޑައަޅާ މެންބަރެއްގެ އިތުރުން އިކޮނޮމިކް މިނިސްޓްރީގެ މެންބަރަކާއި، އިސްލާމިކް މިނިސްޓްރީން ކަނޑައަޅާ ދެ މެންބަރެކެވެ.\nޙައްޖުގެ ކަންކަން ވީހާވެސް ލުއިފަސޭހަ ކުރުމުގެ ގޮތުން އިސްލާމިކް މިނިސްޓްރީންވަނީ ޙައްޖު ޕޯޓަލް އެއް ޤާއިމްކުރުމަށް ނިންމާފައެވެ. މި ޕޯޓަލަކީ ޙައްޖުގެ ކަންކަން ލުއިފަސޭހަކުރުމަށާއި ޙައްޖުވެރިންގެއަތުން އިތުރަށް ފައިސާ ނެގުމަށް ޙައްލެއް ގެނައުމަށް ޤާއިމްކުރާ ޕޯޓަލެކެވެ. އަދި މިޕޯޓަލް ޤާއިމްކުރުމަށްފަހު ޙައްޖަށްދާން ބޭނުންވާ ފަރާތްތައް ރަޖިސްޓަރވާނީ އެޕޯޓަލްގައެވެ.\nޕޯޓަލްގެ ޒަރިއްޔާއިން ޙައްޖަށް ގެންދާ ޖަމާއަތްތަކުންދޭ ޚިދުމަތްތައް ފެންނަން ހުންނާނެކަމަށާ ޙައްޖުވެރިޔާ ބޭނުންވާ ޖަމާޢަތެއް އިޚްތިޔާރުކުރުމުގެ އިތުރުން ފައިސާވެސް ދެއްކުމަށް ހަމަޖެހިފައިވަނީ އެ ޕޯޓަލަށްކަން އިސްލާމިކް މިނިސްޓްރީން ވިދާޅުވެއެވެ.\nވާޗުއަލްކޮށް ބާއްވާ ފުރަތަމަ ޤައުމީ ޤުރުއާން މުބާރާތް ހޯމަދުވަހު ފަށަނީ


Miotheevaa kameh! Dhiraagun 5G dhahkaalaifi\nމިއޮތީވާ ކަމެއް! ދިރާގުން5ޖީ ދައްކާލައިފި\nމާލެ 21، ނޮވެމްބަރު 2018: ރާއްޖޭގައި 5ޖީގެ ހިދުމަތް ދައްކާލަން ދިރާގުން ބޭއްވި އިވެންޓުގެ ތެރެއިން- ފޮޓޯ: މުހައްމަދު އަފްރާހު\nތްރީޖީގެ އެޗްޑީ ފިލްމެއް 30 ސިކުންތުން ޑައުންލޯޑް ކޮށްލެވޭނެ ޒަމާން ކައިރިވެއްޖެ އެވެ! ވަގުތުން ދައްކާ ވީޑިއޯ އެއްވެސް ޑިލޭއެެއް ނެތި ފެންނާނެ ދުވަސް ވެސް ގާތް ވެއްޖެ އެވެ. މި ޓެކްނޮލޮޖީ ރާއްޖޭގެ އެންމެ ދުވަސްވީ ޓެލެކޮމް ކުންފުނި ދިރާގުން މިއަދު މިވަނީ ދައްކާލާފަ އެވެ. މިއީ5ޖީ ޓެކްނޮލޮޖީ އެވެ.\n"ރާއްޖޭގައި ފުރަތަމަ ފަހަރަށް5ޖީ ދައްކާލަން ފުރުސަތު ލިބުމަކީ ވަރަށް ބޮޑު ފަހުރެއް. މިއީ އެއާ ދެކުނު އޭޝިއާގައިވެސް5ޖީގެ ހިދުމަތް ދައްކާލާ ދެވަނަ ކުންފުނި. މިއީ ރާއްޖެއަށް ލިބިގެންދާ ފަހުރެއް،" ދިރާގުގެ ސީއީއޯ އިސްމާއިލް ރަޝީދު މިއަދު ވިދާޅުވި އެވެ.\nދިރާގުން 5ޖީ ދައްކާލިއިރު، އޭޝިއާގައި މި ހިދުމަތް މިހާތަނަށް ދައްކާލާފައިވަނީ މެލޭޝިއާ އާއި ސިންގަޕޫރު އަދި އިންޑިއާ ފަދަ ގައުމުތަކުގަ އެވެ. އަދި ދެކުނު އޭޝިއާގައި މި ހިދުމަތް ދައްކާލި ދެވަނަ ގައުމަކީ ރާއްޖެ އެވެ.\nސީއީއޯ އިސްމާއިލް ވިދާޅުވީ ދިރާގުން އަބަދުވެސް މަސައްކަތް ކުރަނީ އެންމެ ފަހުގެ އައު ޓެކްނޮލޮޖީ ދިވެހިންނާ ހަމަ އަށް ގެނެސްދިނުން ކަމަށެވެ. އަދި5ޖީގެ ހިދުމަތް ދުނިޔެއަށް ތައާރަފު ކުރުމާއެކު ދިވެހިންނާ ހަމައަށް މި ހިދުމަތް ގެނެސްދޭނެކަމުގެ ޔަގީންކަން އޭނާ ދެއްވި އެވެ.\n"ދިވެހިރާއްޖެ އާއި ދިވެހި މުޖުތަމައު ޑިޖިޓަލް މުއާސަލާތީ ހިދުމަތުގެ ތެރެއިން އިތުރު ފާގަތިކަމާއި ކުރިއެރުން ފޯރުކޮށްދިނުމަށް ދިރާގު ކެނޑިނޭޅި މަސައްކަތް ކުރާނެ،" އިސްމާއިލް ވިދާޅުވި އެވެ.\nދިރާގުން 5ޖީ ދައްކާލުމުގެ ގޮތުން ވަނީ މިހާރު ރާއްޖޭގައި ބޭނުންކުރާ އެންމެ ފަހުގެ ޓެކްނޮލޮޖީ ކަމަށްވާ 4ޖީ އާއި އަޅާ ކިޔާފަ އެވެ. މިގޮތުން ސްޕީޑާއި މަންޒަރުގެ ޑިލޭ ފެންނަ ގޮތް ވަގުތުން ދައްކާލާ ވީޑިއޯ އާއި ސްޕީޑް ޓެސްޓު މެދުވެރިކޮށް ވަނީ ދައްކާލާފަ އެވެ.\nމި ރަސްމިއްޔާތުގައި ކޮމިއުނިކޭޝަން އޮތޯރިޓީ އޮފް މޯލްޑިވްސް (ކޭމް) ޗީފް އެގްޒެކްޓިވް އިލްޔާސް ހުސެއިން ވިދާޅުވީ ރާއްޖެ ޖަޒީރާ ރާއްޖެއެއްގެ ގޮތުގައި އޮތުމަށް ފަހުގެ ޓެކްނޮލޮޖީ މުހިންމު ކަމަށެވެ.\n"އަޅުގަނޑުމެން އުންމީދު ކުރަނީ މި ޓެކްނޮލޮޖީ 2020 ގައި ދުނިޔޭގައި ތައާރަފު ކުރުމާއެކު މި ހިދުމަތް ރާއްޖެއަށް ތައާރަފު ވެގެންދާނެ ކަމަށް،" އިލިޔާސް ވިދާޅުވި އެވެ.\n5 ޖީ، 2020 ގައި، ރާއްޖެ އަށް ކޮން ފައިދާއެއް؟\nފައިވް ޖީއަކީ މިހާތަނަށް ޓެސްޓް ކުރަމުންދާ ޓެކްނޮޖީ އެވެ. މި ހިދުމަތް 2020 ހިސާބު ދުނިޔޭގެ ގައުމުތަކުގައި ބޭނުންކުރަން ފަށާނެ އެވެ. މިއާއެކު 5ޖީގެ ކަނެކްޓިވިޓީ ރަނގަޅު ވެގެންދާނެ އެވެ. އަދި ޑައުންލޯޑް 20 ޕަސެންޓަށް ވުރެ އަވަސް ވާނެ އެވެ.\nދިރާގުގެ މެނޭޖަރު މާކެޓިން އެންޑް ކޮމިއުނިކޭޝަން މުހައްމަދު މިރުޝާމް ހަސަން ވިދާޅުވީ5ޖީގެ ސަބަބުން ހޮސްޕިޓަލް ފަދަ ތަންތަނުގައި ކުރާ މަސައްކަތްތައް ހަލުވި ވެގެންދާނެ ކަމަށެވެ.\n"ރިމޯޓް ސާޖަރީ އަދި އޮޓަމޭޓެޑް ދަތުރު ކުރުމުގެ ސިސްޓަމަކުން އަސްލު ވަގުތާ އެއްފަދަ ތަޖުރިބާއެއް ލިބިގެންދާނެ،" މިރުޝާން ވިދާޅުވި އެވެ.\nދިރާގުން ރާއްޖެ އަށް5ޖީގެ ހިދުމަތް ދައްކާލިއިރު، އެ ކުންފުނީގެ 30 އަހަރުގެ ތާރީހުގައި ރާއްޖޭގެ މުއާސަލާތީ ދާއިރާ އަށް ބޮޑު ބަދަލެއް ވަނީ ގެނެސްދީފަ އެވެ.


Holhudhoo Ismailbe maraali kamah Haaroon inkaaru kohffi\nހޮޅުދޫ އިސްމާއިލްބެ މަރާލިކަމަށް ހާރޫން އިންކާރުކޮށްފި\nއިސްމާއިލްބެ މަރާލި މައްސަލާގައި ދައުވާކޮށްފައިވާ ހާރޫން މިއަދު ކޯޓަށް ހާޒިރުކުރަނީ - އަވަސް ފޮޓޯ: އަހުމަދު ޝުރާއު\nމިދިޔަ އަހަރުގެ ނޮވެމްބަރު މަހުގެ ތެރޭގައި ނ. ހޮޅުދޫގައި މަރާލި 73 އަހަރުގެ އިސްމާއިލް އަބްދުއްރަހުމާނު (އިސްމާއިލުބެ)ގެ މައްސަލާގައި ދައުވާކޮށްފައިވާ ހޮޅުދޫ އާޒާދުގެ ހާރޫނު އަބްދުލް ލަތީފުގެ ޝަރީއަތް މިއަދު ފަށައިފި އެވެ.\nމި މައްސަލާގައި މިއަދު ބޭއްވި ފުރަތަމަ އަޑުއެހުމުގައި އޮތީ ދައުލަތުން ކޮށްފައިވާ ދައުވާ އިއްވުމެވެ. ދައުވާގައި ބުނެފައިވަނީ މިދިޔަ ނޮވެމްބަރު މަހުގެ 15 ވަނަ ދުވަހުގެ ރޭ 7:30 ހާއިރު، ހޮޅުދޫ މަސްޖިދުލް އިހުލާސް މިސްކިތުން އިޝާ ނަމާދަށްފަހު އިސްމާއިލްބެ ފައިބައިގެން ދަނިކޮށް ހަނި ގޯޅިއެއްގައި ހާރޫން ހުރެ، އިސްމާއިލްބެއަށް ގޮވައި އެ ގޯޅިއަށް ވައްދައިއޭނާގެ މެޔަށް 10 އިންޗީގެ ތިލަ ހުރި ވަޅިއަކުން ހަމަލާދީފައިވާ ކަމަށެވެ. އަދި އެ ހަމަލާގައި ލިބުނު ޒަހަމްތަކަށް ރ. އުނގޫފާރު ހޮސްޕިޓަލްގައި ފަރުވާ ދެމުން ދަނިކޮށް 18 ނޮވެމްބަރުގައި އިސްމާއިލްބެ މަރުވެފައިވާ ކަމަށް ދައުވާގައިވެ އެވެ.\nހާރޫންގެ މައްޗަށް އުފުލާފައިވަނީ ތޫނު އެއްޗެއް ބޭނުންކޮށްގެން ގަސްދުގައި މީހަކު މެރުމުގެ ދައުވާ އެވެ.\nދައުވާ އިއްވުމުން ހާރޫން ވަނީ އެ ދައުވާއަށް އިންކާރުކޮށްފަ އެވެ. އަދި ދައުވާ ޖަވާބުދާރީވުމަށް ދައުލަތުގެ ފަރާތުން ވަކީލަކު ހަމަޖައްސައިދިނުމަށް ވަނީ އެދިފަ އެވެ. ގާޒީ ވަނީ ހާރޫނަށް އެ ފުރުސަތުދީފަ އެވެ. ދީފައިވަނީ 15 ދުވަހުގެ މުއްދަތެކެވެ. ގާޒީ ވަނީ އެޓާނީ ޖެނަރަލް އޮފީހަށް ވަކީލަކު ހަމަޖެއްސުމަށް ސިޓީ ހުށަހެޅުމަށް ހާރޫނަށް އަންގާފަ އެވެ.


India gai6meehun vegen 19 aharuge kujjaku rape kohlaifi – adduLIVE\nހަ މީހުން ވެގެން 19 އަހަރުގެ ކުއްޖަކު ރޭޕްކޮށްލައިފި\nFeb 07, 2019, 15:41 އައިޝަތު ފަތުހީ\nއިންޑިއާގެ ބިހާރްގެ ކިޝަންގަންޖް ޑިސްޓްރިކްޓްގައި ހަ ޒުވާނުން ވެގެން 19 އަހަރުގެ އަންހެން ކުއްޖަކު ރޭޕްކޮށްލައިފި އެވެ. އެމީހުން އެކުއްޖާ ރޭޕްކޮށްފައި ވަނީ އެކުއްޖާގެ ބައްޕަ ކުރިމަތީގައި ކަމަށް ފުލުހުން ބުނެއެވެ.\nއެކުއްޖާ ފުލުހުންނަށް ރިޕޯޓްކުރި ގޮތުގައި މިދިޔަ އަންގާރަ ދުވަހުގެ ރޭގަނޑު ވަރަށް ލަސްވިފަހުން ހަ މީހުން އައިސް ފެނަށް އެދި އޭނާ އުޅޭ ގެއަށް ޓަކިޖެހި ކަމަށާއި، އެންމެން ފަހުން ގަދަކަމުން ގެއަށް ވަދެ އެކުއްޖާ ގެއިން ބޭރަށް ނެރެފައިވާ ކަމަށެވެ.\nއަދި ގެ ކައިރީ އޮންނަ ފަޅު ސަރަޙައްދަކަށް ގެންގޮސް، އޭނާގެ ބައްޕަ ކުރިމަތީގައި އެ ހަ މީހުން އޭނާ ގޭންގްރޭޕްކޮށްފައިވާ ކަމަށްވެސް އެކުއްޖާ ބުނެއެވެ. އެވަގުތު އެކުއްޖާގެ ބައްޕަ ހުރީ ގަހެއްގައި ބަނދެފައި ކަމަށް އޭނާ ބުނެއެވެ.\nއަދި އެ މައްސަލަ ފުލުހުންނަށް ރިޕޯޓް ނުކުރުމަށް އެމީހުން އިންޒާރު ދިން ކަމަށްވެސް އެކުއްޖާ ބުނެއެވެ.\nމި މައްސަލައިގައި ތުހުމަތުކުރެވޭ އެންމެންގެ މައްޗަށް ދައުވާކޮށްފައިވާ ކަމަށް ކްރިޝަންގަންޖް ސުޕާއިންޓެންޑެންޓް އޮފް ޕޮލިސް ކުމާރް އަޝީޝް ބުނެއެވެ. އެ މީހުން ފިލާފައިވާ ކަމަށާއި، މިހާތަނަށް އޭގެ ތެރެއިން އެއްވެސް މީހަކު ހައްޔަރުކޮށްފައިވާ ނުވާ ކަމަށްވެސް އޭނާ ބުނެއެވެ.\nނަމަވެސް، ވަރަށް އަވަހަށް ތުހުމަތުކުރެވޭ އެންމެންވެސް ހައްޔަރުކުރާނެ ކަމަށް އޭނާ ބުނެއެވެ.


މަސްތުވާތަކެތި ކަމަށް ތުހުމަތު ކުރެވޭ އެއްޗެއް މީހަކު ބޭނުން ކުރަނިކޮށް ފެނިއްޖެނަމަ ނުވަތަ ކުރާ ކަމުގެ މައުލޫމާތު ލިބިއްޖެނަމަ ތިރީގައިވާ ނަމްބަރުތަކުން އަޅުގަނޑުމެނަށް ގުޅުއްވައި އަންގަވައި ދެއްވާށެވެ. ތިޔަ ފަރާތުގެ މައުލޫމާތު އަޅުގަނޑުމެއް ސިއްރުކޮށްދޭނަމަވެ.\nމަސްތުވާތަކެތީގެ މައްސަލަތަކުގެ މައުލޫމާތު ދޭއިރު ފުލުހުން އަބަދުވެސް "މަސްތުވާތަކެތި ކަމަށް ތުހުމަތު ކުރެވޭ ތަކެތި" ކަމަށް ބުނަނީ ކީއްވެ؟\nއެކިއެކި މައްސަލަތަކުގައި އަތުލެވޭ މަސްތުވާތަކެތިކަމަށް ބެލެވޭ ހުރިހާ ތަކެއްޗަކީވެސް އަޅުގަނޑުމެންގެ ފޮރެންސިކް ލެބޯޓްރީގައި ޓެސްޓް ކުރެވޭ ތަކެއްޗެވެ. އެތަކެއްޗަކީ މަސްތުވާތަކެތި ކަމަށް އަޅުގަނޑުމެން ނިންމަނީ ލެބޯޓްރީގެ ނަތީޖާ ލިބުމުންނެވެ. އެހެންކަމުން މަސްތުވާތަކެތީގެ މައްސަލަތަކުގައި ހައްޔަރު ކުރެވޭ މީހުންގެ ވަނަވަރު މީޑިއާގައި އާއްމު ކުރާއިރު އެރިޕޯޓް ނުލިބޭތީ އެތަކެއްޗަކީ ކަނޑައެޅިގެން މަސްތުވާތަކެތި ކަމުގައި އަޅުގަނޑުމެން ނުބުނަނީއެވެ.\nމަސްތުވާ ތަކެތި ބޭނުން ކުރުމަކީ އެތަކެތި ބޭނުންުކުރާ މީހުން ތަފާތު ބަލިތަކާއި ނަފްސާނީ ގެއްލުން އަދި ބައެއް ފަހަރު ފުރާނައަށް ގެއްލުން ލިބުމަށް ހުށަހެޅިގެންދާ ފަދަ އަމަލެކެވެ. މަސްތުވާތަކެތި ބޭނުންކުރާ މީހާގެ އިތުރުން އޭނާގެ އާއިލާގެ މީހުންނާއި ގާތް ރައްޓެހިންނާއި ލޯބިވާ މީހުންނަށް މިކަމުގެ ސަބަބުން ތަފާތު އަސަރުތައް ކުރުވާ ގެއްލުންތައް ލިބެއެވެ.\nމަސްތުވާތަކެތި ބޭނުން ކުރާ މީހުންނަށް ވަޒީފާއެއްގައި ދެމި ހުރުމާއި ދިރިއުޅުމުގެ އެހެނިހެން ޒިންމާތައް އަދާ ކުރުމުގައި ބޮޑެތި އުނދަގޫތަކާއި ކުރިމަތިވެއެވެ. އެހެންކަމުން ވަޒީފާ އަދާ ކުރުން ނުވަތަ ކާންބޯން މަސައްކަތްކުރުމާއި ދުރުހެލިވެ އެހެނިހެން ކުށުގެ އަމަލުތަކުން ޒަރޫރީ ބޭނުންތައް ފުއްދަން މަޖުބޫރުވެއެވެ.\nމަސްތުވާތަކެތި ބޭނުން ކުރާ މީހުން ދެނެގަންނާނީ ކިހިނެތް؟\nއާއްމު ގޮތެއްގައި މަސްތުވާތަކެތި ބޭނުންކުރަނީ ޒުވާން އުމުރުގެ ކުދިންނެވެ. ޒުވާން އުމުރުގެ ކުދިން މަސްތުވާތަކެތި ބޭނުންކުރަން ފަށަ ކިތަންމެ ސަބަބުތަކެއް ހުރެއެވެ. އޭގެ ތެރޭގައި އެކުގައި އުޅޭ ރައްޓެހިންގެ ސަބަބުންނާއި އާއިލާގެ ތެރޭގައި ހިނގާ ހަމަނުޖެހުންތައް ނުވަތަ އާއިލާގެ ތެރޭގައި އެކުދިންނަށް ތަރުބިއްޔަތުގެ މަގުން މަގު ދައްކާނެ ރޯލް މޮޑެލްއެއް ނެތުން ފަދަ ސަބަބުތައް ހިމެނެއެވެ. ތިމާގެ ދަރިއެއް ނުވަތަ ގޭގައި އުޅޭ ޒުވާން ކުއްޖަކު މަސްތުވާތަކެތި ބޭނުންކުރާކަން ނުވަތަ ކޮށްފާނެކަމަށް ބެލެވޭ ބައެއް އަލާމާތްތައް ތިރީގައި އެވަނީއެވެ.\n- އެކުގައި އުޅޭ ރައްޓެހިން ބަދަލުވުން\n- ކިޔެވުމަށް ބަދަލު އައުން\n- ދުންފަތުގެ އިސްތިއުމާލު ކުރަން ފެށުން\n- ސާފުތާހިރު ކަމަށް ބަދަލު އައުން\n- ކަންކަމަށް ދޭ ސަމާލުކަން ކުޑަވުން\n- ގޭތެރޭގެ ނުވަތަ ގާތް ތިމާގެ ގުޅުންތަކާއި ދުރުހެލިވުން\n- ބަހުރުވަ ނުވަތަ ބަސްމަަގަށް ބަދަލު އައުން\n- ގިނަގިނައިން ފައިސާ ހޯދަން އެދުން\n- ގޭތެރޭ ހުންނަ އަގުހުރި ތަކެތި ގެއްލެން ފެށުން\nމަތީގައިވާ ކަންކަމަކީ ޒުވާން އުމުރަށް އަޅައިގެން އަންނަ ކުދިންގެ ފަރާތުން ފެނުން އާއްމު އަލާމާތްތަކަކަށް ވާތީ މިފަދަ ކަންކަން ފެންނަ ކޮންމެ ކުއްޖަކީ މަސްތުވާތަކެތި ބޭނުންކުރާ ކުއްޖެއްކަމަށް ބަލައިގެން ނުވާނެއެވެ.\nގޭގައި އުޅޭ ކުއްޖަކު ނުވަތަ ތިމާގެ މީހަކީ މަސްތުވާތަކެތި ބޭނުންކުރާ މީހެއްކަމަށް ހީވާ ނަމަ އެންމެ މުހިންމު ކަމަކީ އޭނާ އާއި ވާހަކަ ދެއްކުމެވެ. އަދި އޭނާގެ އުޅުމަށް އައިސްފައިވާ ބަދަލުތަކުގެ ސަބަބު ދެނެގަންނަން މަސައްކަތް ކުރުމެވެ. އޭނާއަށް އޭނާއަކީ އެކަނި ހުރި މީހެއް ނޫންކަން ވިސްނައިދީ އޭނާއަށް ދެރަގޮތެއްގެ ވެއްޖެނަމަ އެކަމާއި ހިތާމަ ކުރާނެ މީހުން ތިބިކަން ވިސްނައިދިނުން މުހިންމެވެ. އަދި އެކިއެކި ކަންކަމުގައި ބައިވެރިކޮށްގެން އަބަދުވެސް ގާތް މީހުންނާއި އެކު ގެންގުޅުން މުހިންމެވެ.\nމަސްތުވާތަކެތީގެ ވިޔަފާރި ކުރާ ފަރާތްތަކުގެ މައުލޫމާތު ފުލުހުންނަށް ދިނުން\nމަސްތުވާތަކެތީގެ ވިޔަފާރިކޮށް އެކަމުގެ ތެރެއަށް ކުށެއް ނެތް ޒުވާނުން ވައްދަމުންދާ ފަރާތްތައް ހޯދާ އެފަރާތްތަކާއި ދެކޮޅަށް މަސައްކަތް ކުރުމަކީ އަޅުގަނޑުމެން ވަރަށް ބޮޑު އިސްކަމެއް ދޭ ކަމެކެވެ. މަސްތުވާތަކެއްޗާއި ދެކޮޅަށް ކުރެވޭ މަސައްކަތުގެ ބޮޑު ބައެއް އަމާޒު ކުރެވެނީ މިދެންނެވުނު ފަރާތްތަކާއި ދެކޮޅަށް ކުރެވޭ މަސައްކަތްތަކަށެވެ.\nއެފަދަ ވިޔަފާރިތައް ކުރާ މީހުންވެސް އެމީހުންގެ މަސައްކަތް ކުރަމުން ދަނީ މުޖުތަމައުގެ ތެރޭގައި ތިބެގެންނެވެ. ވިޔަފާރިތައް ހިންގަމުންދަނީ ހަމަ އާއްމުން ދިރިއުޅޭ ގެތަކާއި ގޯޅި ގޯޅީގެ ކަންމަތިިތަކުގައެވެ. މިފަދަ މީހުންނާއި ދެކޮޅަށް މަސައްކަތް ކުރެވޭނީ މުޖްތަމައުގައި އުޅޭ އެންމެން ގުޅިގެން މަސައްކަތް ކޮށްގެންނެވެ. އެފަދަ ކަމެއް އެނގޭނަމަ ނުވަތަ ފާހަގަ ކުރެވޭނަމަ އެމައުލޫމާތު އަޅުގަނޑުމެނަށް ލަސްނުކޮށް ފޯރުކޮށްދެއްވާށެވެ. މަތީގައި ނަމްބަރުތަކުން ނުވަތަ ތިރީގައިވާ ލިންކުން ކާކުކަން ނޭނގި މައުލޫމާތު ހިއްސާ ކުރެއްވޭނެއެވެ.\nތިޔަ ފަރާތަށް އިވޭ އަޑެއް ނުވަތަ ފެންނަ މަންޒަރަކާއި ގުޅިގެެން ދެއްވާ މައުލޫމާތަކީ އަޅުގަނޑުމެންނަށް ވަރަށް މުހިންމު މައުލޫމާތެއްކަމުގައި ވެދާނެއެވެ.\nއެކިއެކި މައްސަލަތަކާއި ގުޅިގެން ފުލުހުންގެ ބެލުމުގެ ދަށަށް ގެނެވޭ މަސްތުވާތަކެއްޗަކީ ވަގުތުން ޓެގްކޮށް ރެކޯޑްކޮށް އެވިޑެންސްގެ ގޮތުގައި ރެޖިސްޓަރ ކުރެވޭ ތަކެއްޗެވެ.